Mestské zastupiteľstvo v Košiciach

Zápisnica
zo XVII. rokovania Mestského zastupiteľstva v Košiciach 
zo dňa 17. júna 2013

Prítomní: podľa prezenčných listín

Rokovanie mestského zastupiteľstva otvoril a viedol MUDr. Richard Raši, PhD., MHP, primátor mesta Košice.

Úvod rokovania

p. Raši, primátor mesta - Dobrý deň prajem, vážené dámy poslankyne, vážení páni poslanci, otváram XVII. rokovanie mestského zastupiteľstva, na ktorom vás všetkých vítam. V úvode chcem ospravedlniť z rokovania mestského zastupiteľstva pani poslankyňu Blaškovičovú a pána poslanca Brixiho. Zatiaľ je prezentovaných 29 poslancov, čo je nadpolovičná väčšina všetkých poslancov a sme teda uznášania schopní. Ďakujem pekne a ešte je ospravedlnený pán poslanec Sixa.
- - -

K programu rokovania

p. Raši, primátor mesta - Ctené dámy poslankyne, vážení páni poslanci, budeme pokračovať v rokovaní programu rokovania. Program rokovania ste dostali v pozvánke. Chcem poprosiť aj ďalších poslancov, ktorí prišli, aby sa zaprezentovali. Vážené dámy poslankyne, ctení páni poslanci, ako som už povedal, program rokovania ste dostali v pozvánke a tento program by som chcel doplniť o nasledujúce body. Ako bod číslo 27/1 by som chcel doplniť Správu o výsledku kontroly stavu verejných financií a majetku v meste, ktoré je sídlom kraja za rok 2012, vykonanej Najvyšším kontrolným úradom Slovenskej republiky. Materiál vám bol dnes elektronicky doručený a kto bude mať záujem o písomnú formu, tá sa nachádza u zamestnancov referátu samosprávnych orgánov. Chcel by som ďalej doplniť tento program o bod číslo 28/1. Bude to Informácia o návrhoch na nové členenie mestských častí mesta Košice. Ďalej bod číslo 74/1 Ústna informácia o vývoji súdneho sporu mesta Košice s Waltz Properties Limited. Poprosím teraz vaše pripomienky, resp. doplňujúce návrhy. 

p. Jakubov, námestník primátora - Ďakujem pekne za slovo. Vážený pán primátor, vážené panie poslankyne, vážení páni poslanci, dávam do pozornosti poslancom, že bolo elektronicky zaslané upravené uznesenie k materiálu pod bodom číslo 39 Zrušenie práva spätnej kúpy nehnuteľností bývalej Materskej školy a jasliach v Drocárovom parku číslo 2 vo vlastníctve Mestskej časti Košice Sídlisko KVP v prospech mesta Košice, z dôvodu spresnenia podmienok zrušenia vecného práva v katastri nehnuteľností. Materiál bol dodatočne po formálnej stránke upravený a po obsahovej stránke sa nemenil. Ďalej odporúčam, aby do rokovania programu sme doplnili pod bodom číslo 27/2 Vzdanie sa zástupcu mesta Košice vo funkcii člena dozornej rady v obchodnej spoločnosti Tepelné hospodárstvo, spoločnosť s ručením obmedzeným. Ďalej pod bodom číslo 38/1 Zriadenie vecného bremena na pozemkoch vo vlastníctve mesta Košice nachádzajúcich sa na území Mestskej časti Poľov v prospech Východoslovenskej vodárenskej spoločnosti, a.s. za jedno euro. Ďalej pod bodom číslo 74/2 Ústna informácia o výsledku obchodnej verejnej súťaže na odpredaj pozemkov v lokalite VŠA. Vyplývalo to z uznesenia mestského zastupiteľstva číslo 595 z roku 2013.

p. Raši, primátor mesta - Ďakujem pekne, nech sa páči pán poslanec Rusnák.

p. Rusnák, poslanec MZ - Ďakujem vážený pán primátor, kolegyne, kolegovia ja by som sa vyjadril k bodu 29 dnešného rokovania. Keďže máme za to, že túto kvázi koncepciu nie je možné, nie že schváliť, ale domnievame sa, že ju nie je možné ani prerokovať na tomto fóre. Tento materiál totiž nespĺňa základné štandardy strategického dokumentu po formálnej ani po obsahovej stránke a neponúka žiadne ciele a neodpovedá hlavne na otázku, čo sa má v organizácii parkovania v Košiciach dosiahnuť. Tak isto si myslím, že pokus o analýzu súčasného stavu je nedostatočný a povrchný a číselné údaje sú ťažko overiteľné. Preto dávam návrh na stiahnutie tohto bodu z rokovania. Ďakujem.

p. Raši, primátor mesta - Ďakujem pekne pán poslanec. Ak sa nikto ďalší nehlási, budeme rokovať o návrhu na zmenu programu tak, ako boli prednesené. Poprosím ešte ctených poslancov, dámy poslankyne, ktoré sú tu, aby sa zaprezentovali. Chcem sa spýtať dám prítomných v sále, či si môžeme dať dole saká kvôli teplote? Ďakujem pekne. Čiže budeme hlasovať o návrhoch na doplnenie resp. úpravu programu tak, ako boli predložené. Najprv budeme hlasovať o doplnení programu 27/1. Je to Správa o výsledkoch kontroly NKÚ za rok 2012, ktorý bol skončený v posledných dňoch v meste Košice. Čiže prosím hlasujme.

Hlasovanie č. 1 -	za: 36, proti: 0, zdržal sa: 1

p. Raši, primátor mesta - Budeme hlasovať o zaradení bodu pod číslom 28/1. Je to Informácia o návrhoch na nové členenie mestských častí mesta Košice. Prosím hlasujte.

Hlasovanie č. 2 -	za: 30, proti: 1, zdržali sa: 6

p. Raši, primátor mesta - Ďalej budeme hlasovať o doplnení materiálu 74/1 Ústna informácia o vývoji súdneho sporu mesta Košice s Waltz Properties Limited. Prosím hlasujme.

Hlasovanie č. 3 -	za: 37, proti: 1, zdržal sa: 0

p. Raši, primátor mesta - Ďalej budeme hlasovať o doplnení programu o bod, ktorý navrhol pán námestník Jakubov. Je to číslo 27/2 Vzdanie sa zástupcu mesta Košice vo funkcii člena dozornej rady v obchodnej spoločnosti Tepelné hospodárstvo s.r.o., prosím hlasujte.

Hlasovanie č. 4 -	za: 37, proti: 1, zdržal sa: 0

p. Raši, primátor mesta - Ďalej budeme hlasovať o návrhu, ktorý bol predložený pod číslom 38/1. Je to Zriadenie vecného bremena na pozemkoch vo vlastníctve mesta Košice nachádzajúcich sa na území Mestskej časti Poľov v prospech Východoslovenskej vodárenskej spoločnosti, prosím hlasujme.

Hlasovanie č. 5 -	za: 38, proti: 0, zdržal sa: 0

p. Raši, primátor mesta - Ďalej budeme hlasovať o doplnení bodu pod číslom 74/2 Ústna informácia o výsledkoch obchodnej verejnej súťaže na odpredaj pozemku v lokalite VŠA. Prosím hlasujme.

Hlasovanie č. 6 -	za: 38, proti: 0, zdržal sa: 0

p. Raši, primátor mesta - Teraz bol daný návrh na vypustenie bodu programu. Chcem sa spýtať, pretože podľa Rokovacieho poriadku, predkladateľ môže stiahnuť z rokovania materiál a predsedajúci alebo mestské zastupiteľstvo môže na návrh poslancov poradie navrhovaných bodov programu presunúť alebo jednotlivé body zlúčiť. Čiže chcem sa spýtať, či môžeme hlasovať o vyradení? Dobre. Čiže budeme hlasovať o návrhu pána poslanca Rusnáka o vyradenie materiálu číslo 29 z programu dnešného rokovania. Prosím hlasujte.

Hlasovanie č. 7 -	za: 17, proti: 3, zdržali sa: 19

p. Raši, primátor mesta - Takže konštatujem, že čo sa tyká doplnení bodov rokovania, boli doplnené body 27/1, 28/1, 74/1, 27/2, 38/1 a 74/2 s tým, že bod č. 29 Koncepcia statickej dopravy v meste Košice. Jeho vyradenie z programu schválené nebolo. Keďže sme hlasovali o všetkých doplnených doplňujúcich návrhoch do programu rokovania, budeme hlasovať o programe ako o celku aj s jeho úpravami. Prosím hlasujte.

Hlasovanie č. 8 -	za: 37, proti: 0, zdržali sa: 2

p. Raši, primátor mesta - Oznamujem vám, že dnes sa budeme riadiť týmto schváleným programom rokovania. 
- - -

Overovatelia zápisnice: 	Ing. Iveta Kijevská a JUDr. Marek Kažimír
- - -

Návrhová komisia

p. Raši, primátor mesta - Teraz by som poprosil predsedov poslaneckých klubov, aby navrhli svojich zástupcov do návrhovej komisie. Pán poslanec Petrvalský, po ňom pán poslanec Géci nech sa páči.

p. Petrvalský, poslanec MZ - Ďakujem pekne, nechcem navrhnúť nikoho, len rád by som ešte ospravedlnil pána poslanca Sekáča z dnešného rokovania.

p. Raši, primátor mesta - Dobre, ďakujem pekne. Prosím do zápisu ospravedlnený aj pán poslanec Sekáč. Pán poslanec Géci, nech sa páči.

p. Géci, poslanec MZ - Vážený pán primátor, vážené kolegyne, kolegovia, dovoľte mi, aby som v mene dvoch poslaneckých klubov SMER- Sociálna demokracia a MOST - HÍD navrhol členov návrhovej komisie, a to pani Adamčíkovu, pána Andrejčaka a pána Kajfera.

p. Raši, primátor mesta - Ďakujem pekne. Má niekto pripomienky alebo iný návrh? Ak nie, budeme hlasovať o návrhovej komisie v zložení pani poslankyňa Adamčíková, pán poslanec Andrejčák, pán poslanec Kajfer. Prosím hlasujte.

Hlasovanie č. 9 -	za: 39, proti: 0, zdržal sa: 1

p. Raši, primátor mesta - Oznamujem teda, že na XVII. rokovaní mestského zastupiteľstva bude návrhová komisia pracovať v tomto zložení, ktoré bolo práve schválené. Zároveň žiadam členov návrhovej komisie, aby zaujali svoje miesta vo vyhradenom dvanástom rade. Ostatným poslancom si dovolím oznámiť, aby svoje návrhy k jednotlivým bodom programu rokovania predkladali písomne tento návrhovej komisii po ústnej informácii prítomných poslancov. Ďakujem pekne.
- - -

Bod č. 1 
Informácia primátora mesta o svojej činnosti od XVI. rokovania MZ

p. Raši, primátor mesta - Ctené dámy poslankyne, vážení páni poslanci, dovoľte mi, aby som vás informoval o svojej činnosti od XVI. rokovania mestského zastupiteľstva. V tomto období sa konali Dni mesta Košice, ktoré boli výnimočné aj s prihliadnutím na to, že sme tento rok Európskym hlavným mestom kultúry. Spoločne s viceprimátormi sme sa zúčastnili takmer všetkých kultúrnych, športových či charitatívnych podujatí, ktoré boli ich súčasťou. Absolvovali sme aj pietny akt kladenia vencov pri príležitosti Dňa víťazstva nad fašizmom, ktorý predchádzal slávnostnej udalosti rozdávaniu Cien mesta Košice, v ktorom som aj tento rok ocenil jednotlivcov, kolektívy za ich významnú prácu v prospech mesta. V rámci Dňa mesta Košice sme pripravili pre obyvateľov a turistov množstvo osvedčených programov a tiež niekoľko noviniek. Spomeniem napríklad veľkú spoločenskú kultúrnu prezentáciu jedného z najznámejších miest starého kontinentu Petrohradu a prijatie predstaviteľov petrohradského výboru pre kultúru. Košice sú Európskym hlavným mestom kultúry a Petrohrad je prezentovaný ako centrum ruskej kultúry. Podnikateľská aktivita v Petrohrade a v košickom regióne otvára možnosti pre rozvoj obchodných vzťahov medzi slovenskými a ruskými subjektmi. Naše mesto som predstavil aj zástupcom petrohradského štátneho rozhlasu, tlačových agentúr, štátnych televízií či rozhlasových spoločností. Potvrdením prehlbujúcich sa vzťahov s týmto naším partnerským mestom bola aj moja oficiálna návšteva Petrohradu, ktorá sa konala na základe pozvanie gubernátora. Upevňovanie medzinárodných vzťahov bolo hlavným cieľom aj v mnohých ďalších pracovných rokovaní. Vzájomnú spoluprácu pri organizácii kultúrnych podujatí počas celého roka 2013 má zabezpečiť dohoda o spolupráci medzi francúzskym inštitútom na Slovensku a neziskovou organizáciou Košice Európske hlavné mesto kultúry 2013, ktorú sme podpísali v Košiciach. V partnerskom meste Marseille som otvoril Týždeň slovenskej kultúry. Bohatý program predstavil naše kultúrne zvyky vo významnom francúzskom meste, ktoré sa tento rok s nami delí o titul Európskeho hlavného mesta kultúry. Košice sa stali v uplynulých týždňoch aj dejiskom mnohých významných udalostí, ktoré prispievajú k pozitívnej prezentácii nášho mesta. Zúčastnil som sa 15. ročníka Európskych dní baníkov a hutníkov. Organizátori si zvolili za jeho konanie práve Košice, čo je významné aj z dôvodu, že je to len po druhýkrát v histórii tohto najvýznamnejšieho podujatia stretnutie baníckych a hutníckych miest Európy, kedy sa konal v krajine bývalého východného bloku. Mimoriadne vzácnou návštevou, ktorú som prijal, bola aj Jeho Svätosť Bartolomej, arcibiskup Konštantínopola - Nového Ríma a Ekumenický patriarcha, najvyšší predstaviteľ Pravoslávnej cirkvi na svete. Návšteva Jeho Svätosti v Čechách a na Slovensku bola súčasťou osláv 1150. výročia príchodu Cyrila a Metoda na Veľkú Moravu. A symbolická v tom, že Konštantínopolský patriarcha prišiel z mesta, odkiaľ boli Cyril a Metod vyslaní. V reprezentačných priestoroch Historickej radnice sme privítali početnú delegáciu z Japonska, ktorá k nám zavítala pri príležitosti Japan Festu v Košiciach, prezentujúcich tradičnú japonskú kultúru a zvyky a vyvrcholením ktorej bolo vystúpenie, respektíve kultúrna prezentácia Tokijského metropolitného symfonického orchestra. V uplynulom období sme riešili aj niekoľko aktuálnych problémov následkom prívalových dažďov v Mestskej časti Poľov a v Šaci. Došlo k ohrozeniu života a zdravia majetku fyzických a právnických osôb. Vykonaním záchranných prác sa tieto riziká eliminovali hlavne pri asanácii prívalovým dažďom podmytej a staticky silne narušenej nehnuteľností v Mestskej časti Šaca aj v súčasnosti mesto naďalej vykonáva monitoring a hliadkovú činnosť vodných tokov. Pokračovali sme aj rozsiahlejšími opravami ciest hneď, ako to poveternostné podmienky dovolili. Nasadili sme najviac pracovných tímov v rámci Slovenska. Navýšili počet pracovníkov opracujúcich cestné výtlky, k čomu nám dopomohla aj vládna dotácia na tento účel vo výške 700000 eur. V rámci projektu Košice 2013 a Spot sme spolu spoločne s predstaviteľmi n.o. Košice - Európske hlavné mesto kultúry, otvorili 3 prerobené výmenníky, vďaka ktorým sa umenie dostáva aj do sídliskových a okrajových časti mesta. Prebehol aj 5. ročník úspešného festivalu USE THE CITY. Počas piatich dní bol pripravený bohatý program, v ktorom vystúpilo viac ako 40 slovenských či zahraničných umelcov a skupín. Na pôde magistrátu sa uskutočnil aj ďalší ročník Envirofilmu. Aktívne sme sa zapojili aj do niekoľkých charitatívnych podujatí, ako napríklad 6. ročník charitatívneho bežeckého podujatia s názvom VSS CITY RUN, ktorého finančný výťažok bol tento rok určený pre Zväz diabetikov Slovenska. V rámci 2. ročníka podujatia s názvom Zdravé Košice som sa pripojil k dobrovoľníkom, ktorí čistili Ťahanovský les. Spoločne s kolegami sme darovali počas Primátorskej kvapky krvi riaditeľke slovenského Červeného kríža územný spolok Košice šek s výnosom z verejnej zbierky. Vyzbierané peniaze pomôžu Domovu sociálnych služieb pre detí a mládež so zdravotným postihnutím, pre ktoré sú určené. Pri príležitosti Dňa matiek som ocenil matky, ktoré sa starajú o mnohopočetné rodiny, či deti s postihnutými. Zapojili sme sa tak isto do dobrovoľníckej akcie Naše mesto, v ktorej sme spoločne so študentmi Školy úžitkového výtvarníctva, namaľovaním motívom mesta a prírody, skrášlili steny spoločných priestorov Strediska sociálnych služieb. V rámci projektu SPES, ktorý je zameraný na implementáciu vhodných elektronických medicínskych a sociálnych služieb pre zvýšenie kvality života starších spoluobčanov, sme 40 košickým seniorom odovzdali počítače. Ďakujem pekne za pozornosť. Otváram rozpravu k tomuto bodu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice berie na vedomie informáciu primátora mesta o svojej činnosti od XVI. rokovania mestského zastupiteľstva.“

Hlasovanie č. 10 -	za: 41, proti: 0, zdržal sa: 1
 
p. Raši, primátor mesta - Konštatujem, že uznesenie sme schválili. Ďakujem veľmi pekne.
- - -

Bod č. 2 
Správa o činnosti Útvaru hlavného kontrolóra

p. Raši, primátor mesta - Prejdeme k bodu číslo 2. Poprosím pani inžinierku Jakubíkovú,  kontrolórku mesta, aby uviedla správu o činnosti Útvaru hlavného kontrolóra. Nech sa páči máte slovo.

p. Jakubíková, hlavná kontrolórka mesta - Ďakujem za slovo. Prajem vám všetkým nádherný deň. Vážené mestské zastupiteľstvo, vážený pán primátor. Máte predloženú správu o činnosti a správu o výsledkoch kontroly a plán kontrolnej činnosti na druhý polrok 2013. Kontrolná činnosť bola vykonaná v subjektoch Zoologická záhrada Košice, Základná škola Bruselská 18, Základná škola Drábová 3, Základná škola s materskou školou Želiarska 4. 
Uvádzam zhrnutie kontrolných zistení. V Zoologickej záhrade Košice - Kavečany, ktoré poukázali na formálne prevedenie inventarizácie dlhodobého majetku a zásob. Pri inventarizácii cennín stravných lístkov v jednom prípade inventúrny súpis nedokladuje skutočnosť k účtovnému stavu. Neusporiadané vlastnícke vzťahy pozemkov na stavbe, chovné zariadenie pre tučniaky, nedostatočné preukázanie výšky čerpania finančných prostriedkov z reprezentačného fondu, prenajatie nebytového priestoru Gazdovský dom v rozpore s pravidlami prenajímania mesta Košice, nedodržiavanie interných smerníc pri odpredaji zvierat, porušenie internej smernice pre obeh účtovných dokladov pri pokladničných operáciách, nedodržanie internej smernice pre zaúčtovanie pracovných ciest, nepreukázateľnosť odovzdania finančných prostriedkov z pokladne tretej osobe, nedodržanie internej smernice pri verejnom obstarávaní. 
Pri základných školách kontrolné zistenia poukázali na nedodržiavanie niektorých právnych predpisov a to konkrétne zákona o účtovníctve, napríklad pri inventarizácii majetku nevykonávali správne vecnú cenovú a číselnú kontrolu účtovných dokladov, zákona o finančnej kontrole a vnútornom audite, nevykonávali predbežnú a priebežnú finančnú kontrolu jednotlivých finančných operácií alebo ju vykonávali formálne. Zákon o rozpočtových pravidlách verejnej správy a o zmene a doplnení niektorých zákonov, na porušenie ustanovených smerníc číslo 222/2011, respektíve 26/2011 pre zadávanie zákaziek na dodanie tovaru na uskutočnenie stavebných prác a na poskytnutie služieb v podmienkach mesta Košice a zákona o verejnom obstarávaní, porušenie pravidiel prenajímania školského majetku vo vlastníctve mesta a vlastné interné smernice. 
Kontrola v Základnej škole s materskou školou Želiarska 4 zistila, že pri realizácií zákazky s nízkou hodnotou A2, nepostupovala v súlade so smernicou, nakoľko porušila princíp rovnakého zaobchádzania s uchádzačmi, nevylúčila ponuku zaslanú uchádzačom po termíne určenom vo výzve. Pri preberaní listiny s dokladom, tvoriacich súčasť ponuku nepostupovali v zmysle smernice. Bližšie informácie o kontrolných zisteniach sú uvedené v správe o výsledkoch kontroly, ktorá je súčasťou tejto správy a prílohu tvoria prijaté opatrenie na nápravu nedostatkov. 
V súčasnosti sa vykonáva následná finančná kontrola v Správe majetku mesta, za obdobie roka 2012 pred zlúčením s Bytovým podnikom a v Základnej škole Gemerská 2, Košice za obdobie roka 2011. Po obdržaní výsledkov hospodárenia a účtovnej uzávierky Správy majetku mesta bola urobená zmena oproti plánu kontrolnej činnosti na prvý polrok 2013, a to v kontrolovanom období. Obdobie bolo zmenené z rokov 2010 a 2011, len na rok 2012, nakoľko správa majetku končila svoju činnosť a prešla bez likvidácie pod Bytový podnik mesta Košice. Kontrolné zistenia budú predložené na ďalšie rokovanie mestského zastupiteľstva. Zároveň predkladám mestskému zastupiteľstvu na schválenie plán kontrolnej činnosti na nasledujúci polrok 2013. Ide o kontrolu použitia finančných prostriedkoch z rozpočtu mesta, program číslo 2, ktoré boli poskytnuté neziskovej organizácií Košice - Európske hlavné mesto kultúry 2013, za obdobie roku 2012, kontrolu hospodárenia a nakladanie s finančnými prostriedkami organizácií cestovného ruchu Košice - Turizmus za obdobie rokov 2011 a 2012, vrátane transformácie Záujmového združenia právnických osôb Košice – turizmus. Kontrolu nakladania s majetkom a vybraných položiek príjmov a výdavkov v piatich základných umeleckých školách za obdobie roka 2012. Predmetný návrh vyťaží Útvar hlavného kontrolóra na 100 percent. Budeme kontrolovať vysoký objem verejných finančných prostriedkov, napríklad Základná umelecká škola mali rozpočtové výdavky v objeme 2,9 mil. eur, EHMK 1 mil. za rok 2012 a Košice Turizmus 2 tis. eur. Za pozornosť vám ďakujem.

p. Raši, primátor mesta - Aj ja vám ďakujem pani hlavná kontrolórka. Otváram rozpravu k bodu číslo 2. Nech sa páči. Pán poslanec Ihnát nech sa páči.

p. Ihnát, poslanec MZ - Áno, dobre ráno, vážený pán primátor, kolegyne, kolegovia, boli tu závažné zistenia, najmä okolo Zoologickej záhrady. Máme tu štatutára prítomného. Ja pán primátor navrhujem, aby pán štatutár vystúpil pred zastupiteľstvom, obhájil tieto zistenia a sa k tomu vyjadril. Ďakujem pekne.

p. Raši, primátor mesta - Plne sa s vami stotožňujem pán poslanec. Pán riaditeľ ZOO. Ste tu niekde? Poprosím, vás pán riaditeľ. A ešte keď sa smiem spýtať, Vy ste nastúpili v priebehu roku 2010? Ktorého? Chýba mi totiž v správe hlavného kontrolóra členenie na úsek zmeny štatutárov. Lebo niektoré tie zistenia naozaj sú pomerne zásadné. Takže poprosím vás, keby ste správu Útvaru hlavného kontrolóra v roku 2010 a 11 okomentovali. Najmä teda zistenia, ktoré sú uvádzané v správe hlavného kontrolóra. Nech sa páči, máte slovo.

p. Kočner, riaditeľ ZOO Košice - Dobrý deň pán primátor, dobrý deň pani viceprimátorka, dámy a páni, pán viceprimátor. Dovoľte, aby som sa v skratke vyjadril. Kontrola prebiehala za roky 2010, 2011. Ja som prevzal vedenie Zoologickej záhrady k 1. augustu 2010. Najzávažnejšie zistenie, ktoré tam prebehlo, tak to bolo v podstate porušenie zákona o verejnom obstarávaní číslo 25 z roku 2006 a smernice číslo 1 z roku 2006, na zabezpečenie postupov pri verejnom obstarávaní v podmienkach ZOO, účinnej od 28.6. 2011. Tzn. po zistení určitých nedostatkov som priebežne prijal ja, ako riaditeľ, opatrenia úpravou vnútornej smernice podniku. V podstate došlo k tomu, že v rozpore s plánom úloh, došlo v jarných mesiacoch v roku 2011 k vyasfaltovaniu časti komunikácií v zoologickej záhrade, ktoré boli predtým v havarijnom stave. A došlo k tomu spôsobom, že podľa vyjadrenia Útvaru hlavného kontrolóra, nebolo urobené k tomu verejné obstarávanie v mesiacoch apríl 2010. To by som si len dovolil podotknúť, že môj predchodca v podstate sa dostal do zvláštnej situácie tým, že mu bola ponúknutá mimoriadne výhodná, na prvý pohľad, aktivita firmou, ktorá podobným spôsobom v minulosti aktivizovala svoje asfaltárske práce aj v Mestskej časti Pereš. A osoby zodpovedné za tento skutok, v čase kontroly v ZOO už nepracovali. Podľa vyjadrenia vedúcej technického oddelenia bola viac-menej postavená zo strany bývalej ekonómky pred hotovú záležitosť. Ale pri porovnávaní cien vychádzali z toho, že rok predtým prebehla súťaž alebo cenový prieskum na podobnú aktivitu, ako je asfaltovanie a ponúknutá cena od firmy, ktorá v roku 2010 časť komunikácie asfaltovala, bola v ráde niekoľkých centov nižšia ako najnižšia ponuka z roku predchádzajúceho. Potom je tam ďalší závažný problém, a to je prenajatie reštaurácie Gazdovský dvor firme Jang Drepos, ktoré prebehlo tak isto pred mojim nástupom do funkcie. Tam došlo trošku k takým časovým nezrovnalostiam, pretože uznesenie mesta Košice, ktoré schválilo dodržiavanie pravidiel prenajímania majetku mesta Košice bolo schválené 29.6. 2010. V júli, pred mojim nástupom do funkcie, bola táto reštaurácia prenajatá na základe jednaní so zástupcami firmy Jang Drepos. Podľa tých informácií, ktoré ja som dostal, na základe toho, že boli jediní, ktorí boli ochotní prevádzkovať túto reštauráciu za existujúcich podmienok. Dovolím si pripomenúť, že sa jedná o reštauračné zariadenie do ktorého bolo už v minulosti vložené pomerne veľké množstvo finančných prostriedkov na jeho adaptáciu, na túto činnosť, ktorú vykonáva. A teraz neviem presne či traja alebo štyria predchádzajúci prenajímatelia vyprodukovali v tomto zariadení vždycky stratu. A bez uhradenia faktúr opustili prevádzku, areál záhrady. V jednom prípade dodnes nemáme uzavreté súdne jednanie. Máme zadržané časť majetku a položka nám zaťažuje rozpočet v kapitole pohľadávok. Firma, ktorá toto zariadenie od roku 2010 prenajíma, je tam kontinuálne zo všetkých prevádzkovateľov najdlhšie. Napriek tomu, že to bolo za takýchto okolnosti prenajaté, tak je schopná zabezpečiť ako jediná v histórii celoročnú prevádzku, aj v zimnom období, tzn. v dňoch, kedy návštevnosť ZOO hlavne od novembra do februára je prakticky minimálna a mesačná návštevnosť sa rovná dennej návštevnosti letného víkendového dňa. Z rokovaní, ktoré som robil s touto firmou naposledy, vyplýva, že vážne zvažovali na základe tohtoročnej krutej zimy, že prestanú prenajímať tento priestor a vypovedia nám zmluvu. Pretože za zimu 2012/13 vyprodukovali stratu 7 a pol tisíc eur. Nič to nemení na tom, že došlo k určitému pochybeniu. A keď sme sa rozprávali s kontrolórmi, tak v podstate viac-menej vytýkali organizácií pomerne nízku mesačnú sumu prenájmu v zimnom období, a to tu musím uviesť, že som po nástupe do funkcie, po vyhodnotení situácie s nimi jednal. A po pomerne ťažkých rokovaniach sa nám podarilo presadiť zvýšenie nájmu ako v letnom, tak v zimnom období. Nie je to jediný problém, ktorý nás ťaží z minulosti. Len na okraj uvediem, že máme ďalšie 2 zmluvy s prevádzkarmi bufetových a reštauračných zariadení v ZOO, ktoré sú zaťažené veľmi nevýhodnými podmienkami pre zoologickú záhradu, a tým pádom pre mesto. Bohužiaľ sú postavené tak, že právnici, napriek tomu, že už 3 roky sa tomu venujú, nevedia tam dať východisko. V jednom prípade sa súdime a Okresný súd nám dal za pravdu v októbri v roku 2011, tohto roku Krajský súd výrokom bez pojednávania rozhodol o neplatnosti výroku Okresného súdu a vrátil celú vec na prerokovanie. To je len na ilustráciu toho, že nie je veľmi jednoduché zabezpečiť v zoologickej záhrade servis pre návštevníkov tak, aby bol každý spokojní, aby sme vedeli dôstojne reprezentovať mesto. Čo sa týka ostatných pochybení, došlo k jednému oneskorenému vyúčtovaniu cestovných náhrad zo služobnej cesty. Tu musím povedať, že niekedy dochádza vzhľadom k vysokému presu pracovných výkonov k tomu, že občas dôjde k porušeniu smernice, ktorá hovorí o desiatich dňoch. Musím povedať, že stalo sa to aj v mojom prípade, pretože som bol krátko po služobnej ceste hospitalizovaný v roku 2011 v nemocnici, v letných mesiacoch. Takže sa čakalo na to, kedy sa vrátim z tej nemocnice. Väčšina tých ostatných pochybení, nechcem povedať, že formálnych, ale boli na takej úrovni, že je možné všetky odstrániť na základe opatrení, ktoré som prijal následne po vykonaní kontroly. A bohužiaľ, niektoré účtovné nedostatky z roku 2010 nebolo možné odstrániť, pretože v roku 2011 došlo k výmene hlavného ekonóma v zoologickej záhrade. A tak isto osoba zodpovedná za tieto nedostatky už v ZOO nepracuje. Z mojej strany asi toľko.

p. Raši, primátor mesta - Ďakujem pekne. Neodchádzajte ďaleko. S faktickou poznámkou pán poslanec Ihnát, nech sa páči.

p. Ihnát, poslanec MZ -  Faktická pripomienka. Áno, ja sa len chcem opýtať pána riaditeľa. Tu som počul vlastne tú analýzu tých pochybení. Môj názor, osobný, pán primátor, by bolo, aby sa individualizovalo vlastne tieto pochybenia z minulých rokov, a teraz. Môj názor je tiež taký, že pán riaditeľ urobil kus poctivej roboty v tejto Zoologickej záhrade. A preto by som sa ho opýtal a mňa to veľmi zaujíma, od vzniku toho Dinoparku, aká je kapacita naplnená, denná? A ako to vidíte v porovnaní s inými mesiacmi? Keby ste mohol povedať zastupiteľstvu. Ďakujem.

p. Raši, primátor mesta – Ale, poprosím vás, veľmi stručne, lebo toto sa už správy netyká.

p. Kočner, riaditeľ ZOO Košice - Áno, samozrejme, veľmi stručne. Za 15 dní júnových od otvorenia Dinoparku sme prekročili návštevnosť 30000 návštevníkov za mesiac. Za 15 dní. Čo je jedna, keď štatisticky vyhodnocujeme, tak to sú čísla, keď my prekročíme 30000 návštevníkov ročne v letných mesiacoch, tak sa nám to podarí v posledných štyroch rokoch raz do roka za mesiac. Maximálne 2x, keď je dobré počasie. Takže, keď to môžeme zhodnotiť, minimálne 50 percentné navýšenie návštevnosti máme garantované za mesiac jún už v tomto roku. Tak isto sa naplnili aj naše príjmy alebo sa zvýšili naše prijímy z hľadiska prevádzkovania reštauračných a doplnkových zariadení v zoologickej záhrade, pretože pochopiteľne pri vyššom počte návštevníkov majú vyššie tržby a môžu nám odvádzať vyšší podiel z toho. Dokonca spomínaná reštaurácia Gazdovský dvor dokázala k 15. júnu stratu zo zimného obdobia zlikvidovať a už sú v pluse. Takže asi toľko.

p. Raši, primátor mesta - Ďakujem pekne pán riaditeľ. Takže predtým, ako dám slovo pani Adamčíkovej, poprosil by som, aby v správach hlavného kontrolóra, pokiaľ sa nám stane, že počas kontrolovaného obdobia sa menia štatutári organizácií, aby sme toto pre budúcnosť vyznačovali. Lebo naozaj sa môže stať, že padne to na hlavu niekoho, a na druhej strane, aby sme vedeli, kto je vlastne za čo zodpovedný. Ďakujem pekne. Pani poslankyňa Adamčíková, po nej pán poslanec Kočiš.

p. Adamčíková, poslankyňa MZ a členka návrhovej komisie - Vážený pán primátor, kolegyne, kolegovia, vážená pani hlavná kontrolórka. Ďakujem za slovo. Ako vždy, pozorne som si prečítala správu o činnosti Útvaru hlavného kontrolóra. Pani kontrolórka, chcela by som sa ani nie že opýtať, nechcem tu rozvíjať diskusiu, ale mám taký podnet pre vás a pre váš útvar. V podstate 2 a pol roka, skoro 3 roky, čo som poslankyňa tohto mestského zastupiteľstva, tak kontroly, ktoré prebiehajú na príspevkových organizáciách , mám na mysli školstvo, v podstate problémy sú takmer totožné. Na každej jednej škole viac-menej s malými odchýlkami. Nerozmýšľali ste vy, so svojim útvarom, pôsobiť nielen represívne ale aj preventívne? Ja postavenie hlavného kontrolóra vnímam nie ako policajta s palicou, ale ako útvar, ktorý má napomôcť lepšiemu hospodáreniu a konaniu v zmysle zákona. Toto je môj podnet. Myslím si, že je zbytočné, aby sme sa o tom rozprávali. Môj názor na konkrétne veci poznáte, veď sme sa aj osobne stretli. A veľmi kvitujem kontrolu, ktorú plánujete urobiť v druhom polroku. To je kontrola, ktorá sa týka EHMK. Ja som ju očakávala už skôr. Na výsledok tejto kontroly si počkám. Ďakujem.

p. Süli, poslanec MZ - Ctený pán primátor, vážení kolegovia. Keď dobre viem, Útvar hlavného kontrolóra má kontrolovať a nie vychovávať. Dobre?!  Čo sa týka opatrení alebo výchovy, skôr by som povedal, že je to vec riadiaceho orgánu čo vlastne chceme od našich organizácií. Ale nie v žiadnom prípade, aby oni tu vychovávali káder vysokoškolsky vzdelaných ľudí. To je všetko.

p. Raši, primátor mesta - Pán poslanec, aj lekári majú liečiť a prevencia je niekedy účinnejšia. Čiže to je vec diskusie. Ja si myslím, že pokiaľ sa dá z opakovaných nálezov kontrol vyvodiť preventívny interný dokument alebo príkaz, tak ja si myslím, že nikto nebude brániť hlavnému kontrolórovi, aby nás na to upozornil a nám pomohol to pripraviť, nie? Však ide o naše školy a škôlky. 

S. Kočiš, poslanec MZ - Ďakujem za slovo. Vážený pán primátor, vážené mestské zastupiteľstvo v súvislosti so zistenými kontrolnými závermi k ZOO by som sa chcel opýtať ešte pána riaditeľa, nestihol som vtedy, lebo tu čítam, že zodpovedná vedúca ekonomického, vedúca technického a tak ďalej, či títo ľudia boli pred jeho príchodom už v týchto funkciách, alebo po jeho príchode? Lebo podľa toho, čo predniesol pán riaditeľ Zoologickej záhrady, pripadá mi, že nemôže on všetko stihnúť riadiť. Či tak trochu v týchto kontrolných záveroch a v týchto zistení nie sú zodpovední aj jeho podriadení? Či tam by nemal on zjednať nejakú nápravu, myslím aj personálnu. Ďakujem.

p. Raši, primátor mesta - Ďakujem pekne. Chcem sa spýtať pána poslanca Gaja, či tiež bude otázka na pána riaditeľa? Hej? Čiže poprosím, pána poslanca Gaja, potom pán riaditeľ zodpovie znova.

p. Gaj, poslanec MZ - Ja by som sa chcel spýtať. Pred rokom a pol, keď sme schvaľovali doplnenie živností v Zoologickej záhrade, ak mi to je zrejme, čo sa týka reštauračných služieb, ak sa mýlim, tak ma opravte, čiže objednáva si Zoologická záhrada služby u tretej osoby alebo by mohla vykonávať samotnú činnosť aj sama? Ak by mohla vykonávať samotnú činnosť sama v rámci reštauračných služieb, tak možno by bolo na zváženie, či by ju nemala robiť. A druhá vec je asfaltu. Trošku som nepochopil, či to bolo výhodné, alebo nie. Ak to bolo pre Zoologickú záhradu výhodné, stačí sa vyhovoriť na časovú tieseň. Ďakujem.

p. Kočner, riaditeľ ZOO Košice - Tak k tej prvej otázke. Nebudem zbytočne zaťažovať internými problémami organizácie, ale pani ekonómka, ktorá momentálne pôsobí v Zoologickej záhrade za roky 2010 a 2011 do októbra, nebola vedúcou. Tzn. tá vedúca ekonomického oddelenia, z toho obdobia, u nás nepracuje. Bol s ňou rozviazaný pracovný pomer pre iné veľmi závažné pochybenie v oblasti pracovnej disciplíny. V prípade vedúcej technického oddelenia, tá vaša otázka bola v podstate správna. Ale treba si uvedomiť, že z rokov minulých, aj z toho vyjadrenia, ktoré od nej mám, v tom prípade viac-menej nebola prizvaná k jednaniu ohľadne tejto zistenej skutočnosti. A keďže sa jedná o mimoriadne zodpovedného pracovníka, čo sa týka prístupu k pracovným povinnostiam, a za posledné 3 roky mňa, ako riaditeľa, presvedčila v niekoľkých krízových situáciách o tom, že je schopná sa vypnúť k vysokým pracovným výkonom. A buďme k sebe úprimní, pri priemernom plate v organizácií 575 eur, za minulý rok, majstra sveta na pozíciu vedúceho akéhokoľvek oddelenia nemôžeme čarovným prútikom nájsť a získať. Tak si myslím, že tie opatrenia, ktoré som prijal, sú dostatočné. 
Čo sa tyká tej druhej otázky. Rozšírenie podnikateľskej činnosti ZOO pred rokom a pol, jednalo sa o čiastkové rozšírenie vo vzťahu k prevádzkovateľom bufetových reštauračných a doplnkových služieb. Čo sa týka tej reštaurácie, samozrejme, mali ste aj pán poslanec veľmi dobrú poznámku. Ja som si dal prepočítať, či by nebolo pre nás výhodnejšie prevádzkovať konkrétne teda reštauráciu vlastnými službami alebo vlastnými silami. Sme pripravení aj na túto variantu. Ale Zákonník práce v takomto prípade nestojí na našej strane ako príspevkovej organizácie. Pretože jedná sa o prevádzku, kde je potrebné priebežne dodržiavať zabezpečenie odpočinku pri práci, zabezpečenie dní pracovného voľna. To je prevádzka, kde pracuje jeden kuchár, jeden čašník v sezóne s posilou jedného kuchára, jedného čašníka. Takže máme tieto veci, ako sa povie, pod kontrolou. A sme pripravení aj na túto variantu. Ale podotýkam, tohto sa netýkalo to rozšírenie podnikateľskej činnosti pred rokom a pol.

p. Raši, primátor mesta - Ďakujem pekne, hlási sa ešte niekto do diskusie? Pani hlavná kontrolórka, nech sa páči.

p. Jakubíková, hlavná kontrolórka: Ja by som sa chcela vyjadriť k tej správe k Zoologickej záhrade. Je tam v správe jasne rozdelený rok 2010 a rok 2011. A druhá vec, čo sa týka pani poslankyňa Adamčíková, ja chcem povedať, že v roku 2010 sme urobili školenie a prezentáciu riaditeľom školám ohľadom týchto opakujúcich sa nedostatkov. A zároveň túto informáciu máme aj zverejnenú. Ďakujem pekne.

p. Raši, primátor mesta - Ďakujem pekne. Ak sa nikto ďalší nehlási do diskusie, uzatváram diskusiu. Čiže poprosím len teda, to je v poriadku, že rok 2010/11 je rozčlenený, ale tá pripomienka bola, aby sme pri kontrolách, ktoré sa týkajú obdobia, keď sa menia štatutári, to individualizovali na štatutára. Ale to nie kvôli správe hlavného kontrolóra,  len kvôli informácií pre poslancov. Hej? Čiže len kvôli tomu, lebo toto bol špecifický prípad, že v priebehu roka došlo k zmene štatutára, aby sme vedeli. Lebo potom sa vznesie vina na hlavu aktuálneho štatutára. A ja si myslím, že pre ZOO robil alebo urobil v posledných dvoch rokoch veľmi veľa. Čo vidno aj na návštevnosti a spokojnosti. Ďakujem pekne. Poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušného ustanovenia Štatútu mesta Košice berie na vedomie po 1) Správu o činnosti hlavného kontrolóra mesta Košice od XVI. rokovania Mestského zastupiteľstva v Košiciach, po 2) Správu o výsledkoch kontrol v subjektoch Zoologická záhrada Košice, Základná škola Drábová 3, Základná škola Bruselská 18, Základná škola s materskou školou Želiarska 4. Schvaľuje Plán kontrolnej činnosti Útvaru hlavného kontrolóra mesta Košice na druhý polrok 2013. 

Hlasovanie č. 11 -	za: 42, proti: 1, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 3 
Informácia o plnení úloh vyplývajúcich z uznesení MZ od XIV. rokovania MZ

p. Raši, primátor mesta - Prejdeme k bodu číslo 3. Poprosím pána riaditeľa magistrátu, aby uviedol Informáciu o plnení úloh vyplývajúcich z uznesení mestského zastupiteľstva od XVI. rokovania mestského zastupiteľstva. Nech sa páči.

p. Lazúr, riaditeľ MMK - Vážený pán primátor, ctený poslanecký zbor. Za uplynulé obdobie boli splnené tieto úlohy vyplývajúce z uznesení mestského zastupiteľstva: Odborné vedenie evidencie pamätihodností mesta Košice, čiže sa zabezpečilo priestorové, technické, materiálne podmienky. Funguje komisia v tejto oblasti, sú tam už aj návrhy na zaradenie nových pamätihodností do zoznamu mesta Košice. Ďalej. Zmena predmetu podnikania v obchodnej spoločnosti Bytový podnik mesta Košice. Úloha bola splnená a bola predložená Informatívna správa o prínosoch členstva pre mesto Košice v domácich a zahraničných združeniach za obdobie roku 2012. 
Medzi úlohy priebežne plnené alebo časovo neohraničené, patrí portrétovanie pána exprimátora Knapíka. 
Potom priebežne sa riešia úlohy, ako je usporiadanie vlastníckych vzťahov na akcie, kde mesto Košice bude žiadať dotácie. Pravidelne sa informuje Komisia regionálneho rozvoja cestovného ruchu o aktivitách realizovaných v rámci koordinácie projektov v rámci čerpania eurofondov. Ďalej. Postupuje sa v zmysle správy hlavného kontrolóra z roku 2008, čo sa týka vymáhania dlhov mesta Košice. Bola prehodnotená účasť mesta v domácich a zahraničných združeniach, ktoré boli v jednotlivých rokoch, ktoré považujeme za zbytočné alebo finančne náročné, postupne odchádzame z týchto účastí. Čo sa týka modernizácie spaľovne, tam bol posunutý termín predloženia harmonogramu druhej etapy do konca roku 2014. Priebežná správa o činnosti Košice - Európske hlavné mesto kultúry, n.o., sa priebežne predkladá. Čiže úloha je plnená. V Tepelnom hospodárstve, kde bol návrh na zmenu predmetu činnosti „výroba, prenos, distribúcia, dodávka elektriny“, zatiaľ táto úloha ešte nie je splnená z toho titulu, že Tepelné hospodárstvo prehodnocuje ekonomickými prepočtami, či pôjde ku kogenerácii a z toho vyplýva, či tento predmet činnosti bude potrebovať alebo nie. Čiže je to v riešení. A čo sa týka nájmu majetku, prípad hodný osobitného zreteľa,  zoznamy sú hotové, priebežne sa vyhodnocujú a predkladajú začiatkom každého roka mestskému zastupiteľstvu. Ďakujem za pozornosť.

p. Raši, primátor mesta - Ďakujem pekne pán riaditeľ. Otváram diskusiu k tomuto bodu. Ak sa nikto nehlási, uzatváram diskusiu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice a Rokovacieho poriadku mestského zastupiteľstva berie na vedomie informáciu o plnení úloh vyplývajúcich z uznesení mestského zastupiteľstva od XIV. rokovania mestského zastupiteľstva.“

Hlasovanie č. 12 -	za: 42, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 4 
Správa o odpovediach na interpelácie a dopyty poslancov mestského zastupiteľstva, ktoré  boli prednesené na XVI. rokovaní MZ dňa 15.04.2013

p. Raši, primátor mesta - Prejdeme k bodu číslo 4. Je to Správa o odpovediach na interpelácie a dopyty poslancov mestského zastupiteľstva, ktoré boli prednesené na XVI. rokovaní Mestského zastupiteľstva v Košiciach dňa 15. 4. 2013. Nech sa páči pán riaditeľ, prosím o krátke uvedenie materiálu.

p. Lazúr, riaditeľ MMK -  Ďakujem za slovo. Odpovede na interpelácie a dopyty poslancov boli poslancom zaslané v zákonných lehotách, s výnimkou pána poslanca Berbericha, kde došlo k administratívnej chybe, takže sa ospravedlňujeme za oneskorenú odpoveď. Samozrejme, že tieto odpovede stále vyplývajú z časových a finančných možností mesta. Strašne veľa interpelácií bolo na zimnú údržbu a následné obdobie vysprávok a opráv výtlkov, respektíve čiastočne aj súvislejší opráv, kde sa to už inakšie nedalo. Musím povedať, že po tejto zime, jednak vidno to, koľko veľa sa už urobilo na týchto cestách, ale ešte do dnešného dňa určite evidujete údržbárske čaty v jednotlivých mestských častiach. Čiže v tejto oblasti v podstate pokračujeme až do konca júna tohto roka. Ďakujem za pozornosť.

p. Raši, primátor mesta - Ďakujem pekne, otváram rozpravu k bodu číslo 4 nech sa páči. Nech sa páči pán poslanec Berberich, po ňom pán poslanec Dečo.

p. Berberich, poslanec MZ - Ďakujem za slovo. Ja by som sa chcel ešte opýtať k tej svojej odpovedi, ktorú som dostal. Trošku ma mrzí, že práve na moje odpovede, resp. otázky prichádzajú také odpovede, že sa stala administratívna chyba, resp. na predchádzajúci môj dopyt či interpeláciu som dostal odpoveď, že zase bol problém s dajakým poštovým doručením. Ale tak to je už vedľajšie. Ale čo má ešte zaujíma, čo som sa nedozvedel, či teda tá odpoveď občianskemu združeniu už išla alebo nie? Lebo tu je napísané, že odpoveď bude zaslaná obratom. Ale pokiaľ mám informáciu, ešte nedostali odpoveď. Tak toto sa chcem spýtať. Ale čo by som chcel možno pochváliť  je to, že vlastne na základe možno tej mojej interpelácie sa tam aj veci pohli. A pokiaľ mám informáciu, sa už aj spolupracuje. Takže asi to padlo na úrodnú pôdu, tak to ma teší. Ďakujem veľmi pekne za odpoveď.

p. Raši, primátor mesta - Ďakujem pekne, najprv dám slovo poslancom, potom pána riaditeľa o zodpovedanie. 

p. Dečo, poslanec MZ - Ďakujem pekne pán primátor. Myslím, že všetci v Košiciach sme videli, že napriek tomu, že tu zima trvá trošku dlhšie, niekedy aj intenzívnejšie, tak aj vzhľadom na to, že chodím často do Bratislavy, práce na cestách sa tu začali podstatne rýchlejšie, aktívnejšie. A považujem to za veľké pozitívum. Nechcem len nejako kriticky do toho vstupovať. Na druhej strane považujem však častokrát, nie v jednom, ojedinelom, ale vo viacerých prípadoch postup, ktorý bol zvolený spôsobom, že štvrtok vyrežeme čo najviac do asfaltu, piatok, sobota, nedeľa to necháme otvorené a začneme v pondelok, v utorok, niekedy v stredu na tých dierach. A to aj na uzloch, na križovatkách, ktoré boli veľmi frekventované. Konkrétne som si to všímal na Čermeli, keď sa chodilo na Alpinku, Dni mesta Košice, všímal som si to keď sa otvárala sezóna v zoologickej. Spôsobuje to proste všetkým zúčastneným dosť vážne problémy. Neviem, či v tomto smere máte dostatok informácií, ale môžem povedať, že vedel by som konkrétne dni, konkrétne miesta. To neprospeje nikomu v Košiciach. Asi by to chcelo lepšiu koordináciu. A tu nadviažem práve na tú správu v odpovediach. Mám ich asi 4 alebo 5, nebudem zdržiavať tým, že ich budem čítať, ale neviem, či tie odpovede pripravujú jednotlivé útvary pána riaditeľa alebo ich pripravujú príslušné firmy Kosit a tak ďalej. To sú tak všeobecné, že sa vôbec nemá zmysel častokrát nimi zaoberať a či už v príslušných mestských častiach alebo v príslušných firmách si myslím, že potom radšej nech sa tieto odpovede nepripravujú. Ďakujem.

p. Raši, primátor mesta - Ďakujem pekne pán poslanec. Súhlasím s vami, že logistika a koordinácia činností firmy, ktorá robila výtlky nebola ideálna, pretože presne to sa dialo, že sa vyrezali výtlky a potom niekedy pršalo, ale niekedy sa naozaj 2 dni nič nerobilo. Čiže, poprosím pre budúcnosť, keď sa niečo vyreže a dá sa to urobiť v ten deň, treba to urobiť v ten deň, lebo to obmedzuje dopravu a všetkých znervózňuje, pokiaľ na to nie sú objektívne príčiny. Pani poslankyňa Gamcová, nech sa páči.

p. Gamcová, poslankyňa MZ - Ďakujem vážený pán primátor. Ja by som sa chcela vrátiť ku interpelácii, podotýkam, že opätovnej. A som dosť smutná, keď dostanem odpoveď, ktorá pre mňa znamená len použitie klávesovej skratky Ctrl-C, Ctrl-V. A jedná sa o križovatku Boženy Nemcovej/Zimná/Letná, kde odpoveď je „nedá sa“. A navyše chýbajú relevantné argumenty. Na ďalšie zastupiteľstvo predložím sama návrh aj so súhlasom VÚC a polície a aby bolo ostatným jasné, ktorí chodia po tejto križovatke, že je zle vyriešená. A je možno len otázka času, kedy tam dôjde k nejakej závažnej dopravnej nehode. Všetky križovatky na Triede SNP sú vyriešené so smerovými signálmi z hlavnej do vedľajších ulíc. A vôbec nechápem, prečo sa toto nedá použiť na križovatke Boženy Nemcovej/Letná/Zimná. Radila som sa s ľuďmi, ktorí tomu rozumejú. Je to možné. A preto na ďalšie zastupiteľstvo predložím spomínané technické riešenie. Ďakujem.

p. Raši, primátor mesta - Ďakujem pekne pani poslankyňa. Pokiaľ sa ukáže, že ste našli riešenie, ktoré naše odborné útvary nevedeli urobiť, tak vyvodíme z toho personálne dôsledky voči nim. 

p. Gaj, poslanec MZ – Faktická pripomienka. Ja sa pripájam. Na tejto križovatke som mal jednu vážnu dopravnú nehodu pred deviatimi rokmi. Dodnes nie je vyriešená. Dodnes nie je vyriešená, nie je možné určiť podľa tretieho znalca, kto tam mal zelenú. Ďakujem.

p. Petrvalský, poslanec MZ - Ďakujem veľmi pekne. Ja už na svoju interpeláciu v princípe som odpoveď dostal na mestskej rade a chcel by som sa poďakovať všetkým, ktorí zlikvidovali výtlky v Mestskej časti Košice - Sídlisko Ťahanovce. Tohto roku môžeme byť spokojní, lebo aj obslužné komunikácie sú vyriešené. A na budúci týždeň by mal prísť pán inžinier Cichanský a mali by sme doriešiť aj tú moju žiadosť ohľadne Ázijskej triedy. Takže pevne dúfam, že to bude v poriadku. Takže moju interpeláciu v tom štádiu, že riešia aj odborné útvary. Ďakujem pekne.

p. Raši, primátor mesta - Ďakujem pekne, poprosím pána riaditeľa, lebo boli vznesené niektoré dotazy, aby ich zodpovedal.

p. Lazúr, riaditeľ MMK -  Ďakujem za slovo. Pánovi poslancovi Berberichovi. Zistím. V priebehu mestského zastupiteľstva dostanete hneď odpoveď. Dobre? Čo sa týka výrezov a státia niekoľko dní, že sú vyrezané jamy. Môže to byť aj chyba organizácie, ale aj to, že bolo aj zlé počasie. A pokiaľ tam 3 dni leje, tak bohužiaľ, nemá tam zmysel dávať nejaký asfalt a riešiť niečo, čo sa hneď rozprskne potom. Takže niečo je objektívne, niečo je subjektívne, zo strany firmy určite. 
Čo sa týka križovatky Boženy Nemcovej. Ja absolútne nemám dôvod neveriť odborným útvarom magistrátu. A keď raz povedia, že sa nedá, tak tomu verím. A dobre vieme, ako je profilovaná táto križovatka, že je tam problém urobiť ďalšie jazdné pruhy. To je celý problém. Nie, že by niekto nechcel. Ja budem veľmi rád,  stretnite sa kľudne s našimi odbornými útvarmi. Ja zadám podnet, ale neverím na vaše riešenie. Bohužiaľ. 
A čo sa týka prípravy materiálov na mestské zastupiteľstvo. Robia to odborné útvary magistrátu. Čiže budem osobne kontrolovať odpovede, či sú relevantné alebo nie. Ďakujem.

p. Raši, primátor mesta - Ďakujem pekne. Ak sa nikto ďalší nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Rokovacieho poriadku mestského zastupiteľstva berie na vedomie Správu o odpovediach na interpelácie a dopyty poslancov mestského zastupiteľstva, ktoré boli prednesené na XVI. rokovaní Mestského zastupiteľstva dňa 15. 4. 2013.“

Hlasovanie č. 13 -	za: 38, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 5
Návrh VZN mesta Košice o určení názvu ulíc Levická, Novobanská, Breznianska, Žarnovická, Topoľčianska, Púchovská, Tvrdošínska, Prievidzská a Fiľakovská

p. Raši, primátor mesta - Prejdeme k bodu číslo 5 Návrh Všeobecne záväzného nariadenia mesta Košice o určení názvu ulíc Levická, Novobanská, Breznianska, Žarnovická, Topoľčianska, Púchovská, Tvrdošínska, Prievidzská a Fiľakovská. Keďže ide o určenie názvu ulíc, otváram rovno k nemu rozpravu. 
Ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o určení názvu ulíc podľa predloženého návrhu.“

Hlasovanie č. 14 -	za: 41, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 6 
Návrh VZN mesta Košice o určení názvu ulice Bielych albatrosov

p. Raši, primátor mesta - Bod číslo 6 Návrh Všeobecne záväzného nariadenia mesta Košice o určení názvu ulice Bielych albatrosov. Otváram k tomuto bodu rozpravu. 
Ak sa nikto nehlási, uzatváram možnosť prihlásiť sa do rozpravy. Poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušného ustanovenia zákona o obecnom zriadení, zákona o meste Košice a Štatútu mesta Košice schvaľuje Všeobecne záväzné nariadenie mesta Košice o určení názvu ulice Bielych albatrosov podľa predloženého návrhu.“

Hlasovanie č. 15 -	za: 41, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené, ďakujem.
- - -

Bod č. 7 
Návrh VZN mesta Košice o určení názvu ulice Fatranská

p. Raši, primátor mesta - Prejdeme ďalej, je to bod číslo 7 Návrh Všeobecne záväzného nariadenia mesta Košice o určení názvu ulice Fatranská. Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení schvaľuje Všeobecne záväzné nariadenie mesta Košice o určení názvu ulice Fatranská podľa predloženého návrhu.“

Hlasovanie č. 16 -	za: 42, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 8 
Návrh VZN mesta Košice o určení názvu ulice Nad záhradami

p. Raši, primátor mesta - Prejdeme k bodu číslo 8. Je to Návrh Všeobecne záväzného nariadenie mesta Košice o určení názvu ulice Nad záhradami. Otváram k tomuto bodu rozpravu. Ak sa nikto nehlási, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení schvaľuje Všeobecne záväzné nariadenie mesta Košice o určení názvu ulice Nad záhradami podľa predloženého návrhu.“

Hlasovanie č. 17 -	za: 43, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené, ďakujem pekne.
- - -

Bod č. 9 
Úverové financovanie investičných projektov EHMK – Košice 2013

p. Raši, primátor mesta - Ctené dámy, vážení páni, pod bodom číslo 9 predkladám materiál Úverové financovanie investičných projektov Európske hlavné mesto kultúry - Košice 2013. Dovoľte mi, aby som stručne uviedol tento materiál. Tento materiál je vlastne pokračovaním procesu, ktorý nastal v roku 2008, keď mesto schválilo účasť mesta v projekte Košice - Európske hlavné mesto kultúry. A v septembri 2008 získalo po výberovom konaní tento titul, teda možnosť tento titul užívať v roku 2013. Na základe toho ešte bývalé vedenie mesta požiadalo o možnosť čerpať nenávratný finančný príspevok, čiže eurofondy, na ktoré sa z operačného programu ROP vyčlenili financie, z ktorých sú financované projekty mesta, ministerstva kultúry a Košického samosprávneho kraja a projekty, ktoré sa v súčasnosti už prevádzkujú alebo dokončujú. Boli vyznačené aj v programovej knihe a v projekte, ktorý bol predložený Bruselu. Na základe schválenia možnosti čerpania eurofondov začal proces obstarávania projektov a potom aj proces obstarávania zhotoviteľov týchto stavieb. Mesto v tom čase deklarovalo, čo potom bolo aj zmluvne potvrdené, spoluúčasť päť percent na týchto investičných projektoch. A táto spoluúčasť piatich percent na týchto investičných projektoch sa zaviazalo k podpise zmluvy o nenávratnom finančnom príspevku. V minulom roku sme už tento úver schválili. Ale keďže kvôli opozdeniu investičných projektov nebol čerpaný, na doporučenie Útvarov hlavného kontrolóra dávame tento úver predschváliť ešte raz, aby bol schválený aj v aktuálnom roku, v ktorom k jeho čerpaniu má dôjsť, pričom upozorňujem, že nedôjde k prečerpaniu už v minulosti schválenej celkovej výške úverových zdrojov. Keďže odzneli v médiách niektoré nie presné informácie, chcem povedať, že schválenie tohto úveru je pre mesto úplne esenciálne, pretože z tohto úveru bude sa financovať práve päťpercentná spoluúčasť mesta, teda kofinancovanie mesta týchto investičných projektov, na ktoré sme sa ako mesto v minulosti, keď sme teda požiadali o čerpanie nenávratného finančného prostriedku, zaviazali. Je to dôležité aj preto, že pokiaľ by sa tento úver neschválil, išlo by o nedodržanie zmluvného záväzku mesta pri kofinancovaní eurofondov v objeme piatich percent. Takže, preto vás chcem požiadať, aby ste tento materiál podporili, lebo v prípade, že by sme tento úver a teda kofinancovanie mesta piatimi percentami nezrealizovali, mohlo by to byť nenaplnením zmluvy o nenávratnom finančnom prostriedku, ohroziť celé čerpanie eurofondov práve na tento projekt. Ďakujem pekne, otváram diskusiu k tomuto bodu. Pán Lasky, nech sa páči pán poslanec.

p. Lasky, poslanec MZ - Vážený pán primátor, vážené kolegyne, kolegovia, ja len dovolím si povedať stanovisko finančnej komisie. Finančná komisia odporúča mestskému zastupiteľstvu prerokovať a schváliť tento bod. Ďakujem pekne.

p. Raši, primátor mesta - Ďakujem pekne, uzatváram rozpravu k tomuto bodu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení schvaľuje po 1) prijatie dlhodobého úveru na financovanie investičných projektov EHMK - Košice 2013 v maximálnej výške 2.100.000 eur od Slovenskej sporiteľne s maximálnou splatnosťou do 31. 12. 2023 a po 2) podpísanie zmenky ako zabezpečenia dlhodobého úveru.“

Hlasovanie č. 18 -	za: 35, proti: 1, zdržali sa: 4 + p. Dečo ručne
 
p. Raši, primátor mesta - Konštatujem, že uznesenie bolo schválené. 
	(Pozn.: technické problémy pri hlasovaní. Pán poslanec Dečo omylom hlasoval za seba hlasovacím zariadením patriacemu poslancovi p. Figeľovi.) 
- - -

Bod č. 10 
Návrh na 1. zmenu programového rozpočtu mesta Košice na rok 2013

p. Raši, primátor mesta - Prejdeme k bodu číslo 10, je to Návrh na prvú zmenu programového rozpočtu mesta Košice na rok 2013. Poprosím pani inžinierku Kažimírovú, aby krátko uviedla materiál.

p. Kažimírová, zástupkyňa riaditeľa MMK - Vážený pán primátor, vážené mestské zastupiteľstvo. Ak dovolíte k prvej zmene rozpočtu krátko poinformujem. Ide vlastne o aktualizáciu rozpočtu oproti schválenému rozpočtu, ktorí ste schvaľovali vo februári 2013. Touto zmenou navrhujeme zvýšiť rozpočet o 2,2 milióna eur. Celkovo sa dostaneme nad sumu 189 a pol milióna eur a rozpočet bude vyrovnaný. Gro z tej sumy 2,2 milióna tvoria granty a transfery zo štátneho rozpočtu,  jednak pre oblasť školstva, tam je vyše okolo 900 tis. eur. Jednak sú to prostriedky z eurofondov a jednak prostriedky na prenesený výkon štátnej správy. Potom nejaká časť grantov tvoria prostriedky z nadácií SPP a z Karpatského regiónu na detské ihriská. A ďalší veľký balík peňazí 700 tis. eur sú prostriedky, ktoré sme získali na základe uznesenia vlády na opravu výtlkov komunikácií po zimnom období. Menšie korekcie sú ešte v rozpočte v príjmovej časti. Jednak v poplatkoch za uloženie odpadu, tam navrhujeme znížiť o 55 tis. Zároveň navrhujeme zvýšiť o 150 tis. príjmy z prenájmov Tepelného hospodárstva. To, čo je v príjmovej časti sa zároveň premieta do výdavkovej. Čiže tie granty a transfery na školstvo, na dopravu sa zároveň premietajú aj do výdavkovej časti rozpočtu.

p. Raši, primátor mesta - Dobre, ďakujem pekne pani inžinierka, buďte pripravená, keby boli otázky. Otváram rozpravu k tomuto bodu. Poslanec Lasky nech sa páči.

p. Lasky, poslanec MZ - Vážený pán primátor, vážené kolegyne, kolegovia, finančná komisia odporúča mestskému zastupiteľstvu prerokovať a schváliť 1. zmenu programového rozpočtu mesta Košice na rok 2013. Ďakujem.

p. Raši, primátor mesta - Ďakujem pekne. Ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušného ustanovenia Štatútu mesta Košice schvaľuje 1. zmenu programového rozpočtu mesta Košice na rok 2013 podľa predloženého návrhu.“

Hlasovanie č. 19 -	za: 40, proti: 0, zdržali sa: 3
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 11 
Správa nezávislého audítora z overenia riadnej účtovnej závierky mesta Košice k 31.12.2012

p. Raši, primátor mesta - Prejdeme k bodu číslo 11. Pod týmto bodom predkladám Správu nezávislého audítora z overenia riadnej účtovnej závierky mesta Košice k 31.12. 2012. Podľa názoru audítora účtovná závierka zobrazuje objektívne a pravdivú finančnú situáciu mesta Košice k 31. 12. 2012, výsledky hospodárenia za rok, ktorý sa skončil k uvedenému dátumu v súlade so zákonom o účtovníctve. Zároveň audítor upozorňuje na mnohé významné súdne spory, ktoré má mesto ako žalovaný subjekt. A o tom aj dnes budeme hovoriť pri zaradenom predposlednom bode a je to vývoj v kauze Strelingstav v súčasnosti mesto Košice verzus Waltz Properties. Takže nech sa páči, otváram diskusiu k bodu 11. Keď sa nikto nehlási, uzatváram diskusiu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušného ustanovenia Štatútu mesta Košice berie na vedomie Správu nezávislého audítora z overovania riadnej účtovnej závierky mesta Košice k 31.12. 2012.“

Hlasovanie č. 20 -	za: 42, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 12 
Zmeny a doplnky č. 4 regulačného plánu Námestie osloboditeľov Košice

p. Raši, primátor mesta - Pod bodom číslo 12 predkladám materiál Zmeny a doplnky číslo 4 regulačného plánu Námestie osloboditeľov mesta Košice a poprosím pána námestníka, aby krátko uviedol materiál.

p. Jakubov, námestník primátora - Vážené dámy a páni. Zmeny a doplnky číslo 4 regulačného plánu Námestie osloboditeľov Košice, reagujú na potrebu uvoľnenia priestoru pre plánovanú trasu elektrickej dráhy, ktorá pôvodne mala pokračovať od Drevného trhu pod mosty, križovatku so železnicou a následne ako možná trasa na sídlisko Dargovských hrdinov, respektíve Ťahanovce. Vzhľadom na to, že Integrovaný dopravný systém neuvažuje o realizovaní trasy týmto smerom, ale prepojenie na tieto sídliská bude realizované cez premostenie k terminálu číslo 2 pri Hypertescu, a to všetko je v pláne na ďalšie roky, na ďalšie programovacie obdobie, bolo možné túto lokalitu uvoľniť. Celá táto zmena uvažuje aj s tým, že súčasná krytá plaváreň a následne plaváreň ČH v blízkej budúcnosti by mali zaznamenať, teda opätovné oživenie a spustenie tejto lokality a vzhľadom na potrebu prístupu k tomuto pozemku a na realizáciu parkovacích miest, táto zmena v podstate obsahuje toto všetko. Ďakujem pekne.

p. Raši, primátor mesta - Ďakujem pekne, otváram diskusiu k tomuto bodu. Pán poslanec Betuš, nech sa páči máte slovo.

p. Betuš, poslanec MZ - Ďakujem za slovo. V plnom rozsahu túto zmenu podporujem, pretože praktický je nasledovníkom všetkých tých úkonov a činností, ktoré sme robili v minulých rokoch aj v spolupráci s vyšším územným celkom. Tak že sme veľmi radi. Len nech sa to podarí.

p. Raši, primátor mesta - Ďakujem veľmi pekne. Ak sa nikto ďalší nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení po a) berie na vedomie bod 1 a bod 2 podľa predloženého návrhu, po b) schvaľuje bod 1 a bod 2 podľa predloženého návrhu, a po c) žiada primátora mesta Košice zabezpečiť prostredníctvom odborne spôsobilej osoby pre obstarávanie predmetnej územnoplánovacej dokumentácie podľa predloženého návrhu.“

Hlasovanie č. 21 -	za: 42, proti: 1, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 13 
Návrh na zmeny a doplnenia Štatútu mesta Košice - plnenie úloh na úseku ochrany pred požiarmi a plnenie úloh hospodárskej mobilizácie

p. Raši, primátor mesta - Prejdeme k ďalšiemu bodu, je to Návrh na zmeny a doplnenia Štatútu mesta Košice - plnenie úloh na úseku ochrany pred požiarmi plnenie úloh hospodárskej mobilizácie. Tento materiál reaguje na zmeny v legislatíve, ktoré boli prijaté v roku 2011 o hospodárskej mobilizácii a zmene a doplnení zákona č. 2002 o riadení štátu, kde boli upravené niektoré povinnosti mesta Košice ako obce, v oblasti hospodárskej mobilizácie a na základe toho upravujeme Štatút, ustanovujú sa jednotlivé úlohy pre jednotlivé úseky a subjekty pri hospodárskej mobilizácii podľa zmenenej legislatívy. Návrhy na zmenu boli prerokované a písomné pripomienky boli v oblasti zriaďovania výdajní odberných oprávnení, výdajní pitnej vody v období núdzového zásobovania, ktoré v zmysle platnej legislatívy má zabezpečiť mesto. Čiže boli to ďalej pripomienky pri vedení evidencie skupín obyvateľov, ako aj vedenia dokumentácie a činnosti pre potreby hospodárskej mobilizácie pre obdobie krízovej situácie. Ďakujem pekne, otváram rozpravu k bodu číslo 13. Pán poslanec Betuš nech sa páči máte slovo.

p. Betuš, poslanec MZ - Ďakujem za slovo. Tento dokument sme samozrejme prerokovali aj na legislatívnej komisii mestského zastupiteľstva. Chcel by som len pri tejto príležitosti upozorniť panie starostky a pánov starostov na určité skutočnosti, ktoré sa menia v súvislosti s vykonávaním týchto úloh pri hospodárskej mobilizácie a úloh civilnej ochrany obyvateľstva. Ďakujem.

p. Raši, primátor mesta - Ďakujem pekne pán poslanec Petrvalský, pán starosta, nech sa páči.

p. Petrvalský, poslanec MZ - Ďakujem veľmi pekne. Ja som už aj na mestskej rade vyslovil svoj názor, že nerád vidím také legislatívne úpravy, ktoré berú kompetencie mestským častiam a centralizujú niektoré záležitosti. Viem, že pán Ferjenčík tu obhajoval, že pri väčších, napríklad pohromách, mesto dokáže efektívnejšie tieto záležitosti robiť. Ale uvedomte si, že zase niektoré veci sú naviazané na evidenciu obyvateľstva, ktorá je výsadnou záležitosťou mestských častí. A tam môžu vznikať nejaké diskripancie a z minulosti pán exstarosta Betuš veľmi dobre vie, že pokiaľ vznikol u susedov problém napríklad s riekou Hornád, vyslovene nabehli mestské časti. Nečakali sme, kým mesto začne fungovať. Takže ja osobne sa veľmi ako zdržanlivo vyjadrujem k takýmto záležitostiam. Ďakujem.

p. Raši, primátor mesta - Ďakujem pekne. Pán starosta, ja očakávam, že aj teraz nabehnete ako prvý, veď ste v tých mestských častiach. A nakoľko ten zákon bol schválený v roku 2011, za bývalej vlády, nebudem sa ďalej k jeho dôvodom vyjadrovať. V každom prípade, myslím si, že aj pre mnohé mestské časti je to na druhej strane aj určitá úľava v tom, že tá kompetencia sa prenáša na mesto, teda ta priama zodpovednosť, aj v prípade nie všetkého, pokiaľ by išlo, tak ako má, preberá mesto. Čiže nám tiež vyhovovalo, keď čo najviac kompetencií v tejto oblasti, lebo táto oblasť je bohužiaľ pripravená na situácie, ktoré sú väčšinou kritické a nie príjemné. 
Ak sa nikto ďalší nehlási do rozpravy, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení schvaľuje zmeny a doplnenia Štatútu mesta Košice podľa predloženého návrhu.“

Hlasovanie č. 22 -	za: 43, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 14 
Návrh na zmeny a doplnenie § 61 a § 62 Štatútu mesta Košice v oblasti sociálnych vecí

p. Raši, primátor mesta - Prejdeme k bodu číslo 14. Je to Návrh na zmeny a doplnenie § 61 a § 62 Štatútu mesta Košice v oblasti sociálnych vecí. Nech sa páči, pani námestníčka, máte slovo.

p. Lenártová, námestníčka primátora - Vážený pán primátor, ctení kolegovia poslanci. Ide opäť o zosúladenie Štatútu mesta Košice so súčasne platnou legislatívou. A týka sa podpory zamestnanosti, hlavne aby mali mestské časti možnosť využívať všetky dostupné formy podpory na vytváranie pracovných miest, ktoré sa týkajú hlavne menších obecných prác, zároveň ponechať možnosť využívania týchto dostupných opatrení aj pre mesto Košice, kde sa zabezpečuje činnosť s celomestskou pôsobnosťou. A keďže pri sociálnom zákone č. 448 z roku 2008 o sociálnych službách sa opatrovateľstvo alebo táto služba rozdeľuje na opatrovateľstvo a osobnú starostlivosť o dieťa, rovnako je tu možnosť, aby túto kompetenciu využívali aj mestské časti. Čiže toho sa týkajú zmeny a doplnenia úpravy § 61, 62 Štatútu mesta Košice. Ďakujem pekne.

p. Raši, primátor mesta - Ďakujem pekne, otváram rozpravu k tomuto bodu. Ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach, podľa príslušných ustanovení schvaľuje zmeny a doplnenie § 61 a 62 Štatútu mesta Košice v oblasti sociálnych vecí podľa predloženého návrhu.“

Hlasovanie č. 23 -	za: 43, proti: 1, zdržal sa: 0
 
p. Raši, primátor mesta - Konštatujem, že uznesenie sme schválili. Ďakujem.
- - -

Bod č. 15 
Návrh na zmenu VZN mesta Košice č. 78/2006 o čistote a o verejnom poriadku

p. Raši, primátor mesta - Prejdeme k ďalšiemu bodu. Je to bod číslo 15 Návrh na zmenu Všeobecne záväzného nariadenia mesta Košice číslo 78 z roku 2006 o čistote a verejnom poriadku. Dovoľte mi, aby som krátko uviedol tento materiál. V tomto roku, v apríli 2013, bol na základe poslaneckej iniciatívy, na ktorej čele bol pán poslanec Géci, spolu s vami niektorými ďalšími poslancami prijatý zákon, ktorým sa mení a dopĺňa zákon Národnej rady o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb. Viete, že kvôli nedostatočnej legislatíve mesto Košice nemohlo dať alebo nemohlo prijať 24 hodinový zákaz používania alkoholických nápojov na verejných priestranstvách v meste. Na základe tohto prijatého zákona túto kompetenciu mesto môže mať. A tak isto aj mestské časti. A na základe toho sme pripravili toto všeobecne záväzné nariadenie. Dovoľte mi, aby som ho veľmi krátko okomentoval. Čiže podávanie a používanie alkoholických nápojov na otvorených verejných priestranstvách, na verejne prístupných miestach a mimo prevádzkových zariadení, ktoré sú na to určené na území miesta, je zakázané, čiže po prijatí tohto všeobecne záväzného nariadenia nebudú môcť byť požívané alkoholické nápoje na verejných priestranstvách mimo prevádzok, ktoré sú na to určené. Čiže letné terasy, ktoré fungujú na verejných priestranstvách sú prevádzkovateľmi a prevádzkovanými zariadeniami, ktoré túto činnosť prevádzkujú, čiže tie ostať môžu. Ale tak, ako doteraz, voľný predaj alkoholických nápojov a ich požívanie na verejných priestranstvách, napríklad v stánkoch, ktoré nemajú špeciálne povolenie, byť nemôže. K tomuto zákazu sa môže udeliť výnimka. Sú to na podujatia, akcie, ktoré sú organizované mestom alebo na ktorých sa mesto spolupodieľa. Potom sú to podujatia, ktoré organizujete vy, ktorí ste starostovia v mestských častiach, alebo na ktorých sa podieľate, ale musí to byť s vašim súhlasom a s dodržaním podmienok, ktoré určuje mestská časť. Alebo na zhromaždenia a verejné kultúrne podujatia na základe predchádzajúcej žiadosti usporiadateľa, na ktorý bol udelený súhlas mesta. Čiže podávanie piva, vína, môže byť iba tam, kde to mesto alebo mestská časť odsúhlasí. Čiže sú to vianočné trhy, dní mesta, akcie, ktoré považujete za vhodné. Dôležitá je druhá časť § 9. Máme veľké množstvo sťažností od občanov, ktorí sa sťažujú na to, že požívajú sa alkoholické nápoje v oblasti predajní, večierok, diskontných predajní. Čiže ľudia si tam kúpia vo večerných hodinách alkohol, vypijú ho priamo pred predajňou, robia tam verejný neporiadok a zanechávajú tam všetky zvyšky z konzumovaného alkoholu vo fľašiach na zemi. Na základe toho sa doplnil do všeobecne záväzného nariadenia § 9, kde sa vymedzujú úseky, kde nie je možné predávať alkohol ani v týchto predajniach. Čiže večierkach, v potravinách, diskontných predajniach po dvadsiatej hodine. Čiže toto je nóvum a toto je pomerne zásadná vec. Požívanie alkoholu môže byť v baroch, reštauráciách, môže byť na letných terasách, ktoré prevádzkujú prevádzkovatelia, ale nemôže sa predávať alkohol v predajniach vo večierkach. Takže toto je pomerne zásadná zmena v paragrafe 9. Vidíte aj vymedzenie ulíc, aj čas, kedy je tento predaj zakázaný. Takže otváram k tomuto bodu rozpravu. 

p. Berberich, poslanec MZ - Ďakujem za slovo. Ja by som len chcel podporiť túto zmenu. My sme to aj na komisii preberali. Aj z toho dôvodu, že ako jeden z členov komisie zástupca gréckokatolíckej cirkvi, ktorá je na Dominikánskom, majú s týmto problém. Takže oni to kvitovali veľmi. Takže ja by som to chcel ešte podporiť. Ďakujem veľmi pekne.

p. Figeľ, poslanec MZ - Vážený pán primátor, milé kolegyne, kolegovia. Chcem sa spýtať pán primátor, mám tomu rozumieť tak, že po ôsmej hodine, vo večierke nekúpim si do tašky ako pivo alebo alkohol?

p. Raši, primátor mesta - Pán poslanec, chcem vás poprosiť, pokiaľ potrebujete mať večer pivo, aby ste si ho kúpili do ôsmej. Pán poslanec Petrvalský, po ňom pán poslanec Süli.

p. Petrvalský, poslanec MZ - Chcel by som sa skutočne poďakovať predkladateľom tejto zmeny všeobecne záväzného nariadenia, lebo napríklad Mestská polícia mala obrovské problémy s tým, keď chytila mládež piť na verejnosti, nemala právny titul ako ich potrestať. Mládež sa tam zabávala, pila, a keď prišli policajti, oni sa spýtali „a čo robíme?" Tak na základe tohto všeobecne záväzného nariadenia už policajt bude môcť povedať, že čo robia. A bude môcť aj konať. Takže toto je veľmi dôležité pre nás. Ďakujem pekne.

p. Raši, primátor mesta - Ďakujem pekne. Ešte pánovi poslancovi Figeľovi. Rozdeľujeme typ predajne večierka ako extra, čiže ambulantný predaj a typ večierok. Tam je od dvadsiatej hodiny. Ale čo sa týka predaja v štandardných predajniach potravín a diskontných predajniach, ktoré fungujú normálne, v dennom režime, tam je ten zákaz od dvadsiatej druhej hodiny. Pán poslanec Süli, po ňom pán poslanec Grega.

p. Süli, poslanec MZ - Ctený pán primátor, vážené zastupiteľstvo. Dlhé roky sme zápasili v meste s týmto problémom. Neboli páky na to, aby sme to mohli regulovať, dokonca aj zakázať. Ale precestoval som kus Európy a našiel som aj také štáty, kde po dvadsiatej prvej hodine ste alkohol kúpiť nikde nemohli. Ale zažil som aj takú situáciu, že do desiatej hodiny alkohol sa nemohol piť, napriek tomu, tí predvídaví to kúpili v predošlý deň v „ploskačoch“ to odložili a vypili to do ôsmej, do desiatej hodiny. Rozhodne je to veľmi dobrý krok a chcem to veľmi kvitovať aj podporiť.

p. Grega, poslanec MZ - Ja to chcem tak isto podporiť. Som veľmi rád, pretože tento problém bol najvypuklejší predovšetkým v našej mestskej časti, v Starom meste, kde v poslednom čase tie diskonty proste vznikali alebo rástli, ako huby po daždi. A v tých rôznych uličkách na Hrnčiarskej, na Hradbovej a všade, v podvečer alebo večer sme stretávali hlúčiky opitej mládeže, keď mali v strede nejakú fľašku, okolo džúsy a potom to fakt vyzeralo veľmi nepekne. Takže som veľmi rád.

p. Lasky, poslanec MZ – Faktická pripomienka. Ak dovolíte, len doplním pána starostu, že sa jedná o tých neplnoletých. Preto podporím ten návrh na zmenu všeobecne záväzného, lebo naozaj sa jednalo pri tých diskontoch o neplnoletú mládež, ktorá robila obrovské problémy hlavne v centre mesta. Ďakujem pekne.

p. Čekanová, poslankyňa MZ - Ďakujem pekne za slovo, vážený pán primátor, kolegyne, kolegovia, ja som sa chcela opýtať, akým spôsobom vieme ošetriť Hypermarket Tesco, ktorý funguje 24 hodín? A tak isto aj benzínové pumpy, kde tak isto je možný predaj alkoholu aj počas celej noci. Ďakujem.

p. Raši, primátor mesta - Je to ošetrené v paragrafe 9 a v paragrafe 10. V § 9 daného všeobecne záväzného nariadenia, ktorý hovorí „sa vymedzuje centrum mesta“, kde naozaj dochádza k najväčšiemu počtu porušovania verejného poriadku. A tieto ulice, ktoré sú vymedzené, vrátane Staničného námestia, Senného trhu a ulicami, ktoré sú ohraničené Kuzmankou, Kováčskou, stanicou. Tam sa nesmie predávať ani používať, ani podávať alkoholické nápoje od dvadsiatej druhej do šiestej. Čo sa týka večierok, tam je zákaz od ôsmej v celom meste. Čiže Hypermarket Tesco nie je večierka. Je to 24 hodinová predajňa, tam sa tento zákaz, a je to aj mimo centrálnej zóny vyhradené,  čiže tam sa predávať môže. A tak isto, čo sa týka, púmp. Pani poslankyňa Jenčová, nech sa páči pani starostka.

p. Jenčová, poslankyňa MZ - Ďakujem za slovo. Ja len by som tak upútať pozornosť, že práve košickí poslanci vyriešili problém v rámci celého Slovenska. Takže verím, že týmto košickým poslancom Národnej rady, ako hlavnému predkladateľovi pánovi Gécimu a spolupracovníkom budú vďační aj ostatní starostovia a primátori. Nielen my tu v Košiciach. Ďakujem.

p. Raši, primátor mesta - Ďakujem pekne, uzatváram rozpravu k tomuto bodu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení schvaľuje zmenu Všeobecne záväzného nariadenia mesta Košice číslo 78/2006 o čistote a o verejnom poriadku podľa predloženého návrhu.“

Hlasovanie č. 24 -	za: 41, proti: 1, zdržal sa: 0
 
p. Raši, primátor mesta - Uznesenie bolo schválené. Ďakujem.
- - -

Bod č. 16 
Návrh na zmeny a doplnenia VZN mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice

p. Raši, primátor mesta - Prejdeme k bodu číslo 16. Je to Návrh na zmeny a doplnenia všeobecne záväzného nariadenia mesta Košice číslo 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice. Nariadenie o určení výšky príspevku v školách a školských zariadeniach poprosím aby uviedla materiál pani doktorka Kavečanská.

p. Kavečanská, vedúca referátu školstva MMK - Vážený pán primátor, vážení poslanci, dámy a páni. Prijatím zákona č. 325/2012 Zbierky zákonov nastali zmeny vo financovaní, a to rozdeľovanie a poukazovanie výnosu dane z príjmov obciam za kalendárny rok. Nastala zmena, že dotácia na dieťa je, resp. na klienta, pretože to už nie sú všetci deti, na jedného zriaďovateľa a jednu školu od 3 do 25 rokov v základných umeleckých školách. A na jedného zriaďovateľa, jednu školu od 6 do 25 rokov v jazykových školách. V centrách voľného času nastala zmena financovania, kým dovtedy rozdeľovanie a poukazovanie výnosu dane bolo na reálne navštevujúcich klientov centier voľného času, tentokrát je to dotácia na populáciu vo veku od 5 do 15 rokov. Keďže legislatíva hovorí, že poskytovanie centier voľného času je od 3 do 30 rokov, tak vlastne tá populácia od 3 do 5 a od 15 do 30 je teda bez dotácie. A vzhľadom k tomu, že mesto Košice má rozvinutú záujmovú činnosť a vysoké percento detí navštevuje túto záujmovú činnosť, teda vysoké percento detí od 5 do 15 rokov, tak tá suma pre tie ostatné kategórie je minimálna. Na základe toho sme museli pristúpiť k zmenám vo financovaní, resp. určení poplatku. Za pozitívum hodnotíme to, že nenavrhujeme zmenu pri žiakoch, ktorí sú započítaní, tzn. na ktorých dostaneme dotáciu od 3 do 25 rokov oproti minulému roku v žiadnej kategórii, tzn. ani v základných umeleckých školách, ani v jazykových, ani v centrách voľného času. Zmena nastáva u tej populácie, ktorá vlastne nemá súhlas započítania, tzn. nebude na ňu priznaná dotácia. Aj tam sa ale vytvorili 2 kategórie. Tzn. kategória do 16 rokov  pri základných umeleckých školách a pri jazykových školách. Je to kategória z toho dôvodu do 16 rokov, že mesto ako zriaďovateľ je zriaďovateľom pre deti a žiakov v plnení povinnej školskej dochádzky. Čiže tu mesto chce podporovať vlastne činnosť aj mimoškolskú. Ostatné navrhované sumy tzn. od 25 rokov v základných umeleckých školách, od 25 rokov v jazykových školách a od 15 rokov v centrách voľného času, tam došlo k navýšeniu poplatkov.

p. Jakubov, námestník primátora - Ďakujem pekne pani vedúca, otváram rozpravu k tomuto materiálu. Nech sa páči pán poslanec Kočiš.

M. Kočiš, poslanec MZ - Ďakujem pekne za slovo. Ja som si preštudoval ten návrh a plne rozumiem tomu, že vznikol problém tým, že sa znižujú príspevky dane od štátu, tak potom aj mesto musí nejakým spôsobom reagovať. Ale tento problém rieši naraz viac levelov problému. Na to by som chcel upozorniť a na jednu osobitnú okolnosť v rámci toho. Totiž toto opatrenie ide riešiť centrá voľného času, jazykové školy a taktiež základné umelecké školy. Pričom výsledkom VZN-ka, ak bude schválené, bude to, že mladým ľuďom vo veku od 16 do 25 rokov a vyššie sa sťaží prístup k vzdelaniu, k umeniu a aby sa ľudia ďalej vzdelávali a rozvíjali svoje nadanie. Čo ma prekvapilo a to naozaj to je ten stav, ktorý by mal nejaké schválenie akých alternatív, vôbec tu nie je nejaké porovnanie rôznych alternatív, ktoré sú k dispozícii a taktiež mám za to, že titul hlavného mesta kultúry je jednak privilégium, ale považujem to aj za záväzok mesta, aby vytváralo také podmienky, aby minimálne v tej oblasti umenia, keď sme sa vydali touto cestou, aby sme vytvárali čo najlepšie podmienky pre všetky nadané mladé deti a mladých ľudí v Košiciach. Preto chcem požiadať kolegov, aby sme nepristupovali k takémuto radikálnemu riešeniu, ale aby sa prv zvážili alternatívy a následne aby sa rozhodovalo o takýchto veciach. Ďakujem pekne.

p. Gamcová, poslankyňa MZ - Ďakujem vážený pán primátor. Ja plne podporujem môjho predrečníka a poviem len jeden príklad. Keď rodina s troma deťmi, dajme tomu, chce aby dieťa rozvíjalo svoj talent a povedzme je celkom bežné, že niekto chodí na klavír a popri tom študuje ďalší predmet, lebo je talentovaný, aj na spev, tak tú výslednú suma pre 3 deti je veľmi jednoduché spočítať. Ale si myslím, že zaťaží ten rozpočet rodiny tak, že deti pomaly nebudú môcť rozvíjať svoj talent. A preto ja určite budem hlasovať proti tomuto uzneseniu. Ďakujem.

p. Raši, primátor mesta - Ďakujem pekne. Pani doktorka Kavečanská, vysvetlite ešte raz dôvody, prečo toto a čo teda, aby aj ctené dámy poslankyne a aj páni poslanci vedeli, že neprijatím tohto uznesenia, čo sa môže stať. Lebo každý chceme pomáhať všetkým. Len otázne je, že pri súčasnej miere disponibilných zdrojov, či si môžeme toto dovoliť. Takže poprosím, aby ste ozrejmili cteným poslancom.

p. Kavečanská, vedúca referátu školstva MMK – Takže, čo sa týka poslednej pripomienky, ostáva vo VZN-ku aj tá zľava pre školopovinné deti, kde je 3 a viac. Tzn. tam sa vôbec nič nemenilo. Tak isto ostáva zníženie alebo respektíve odpustenie poplatku pri hmotnej núdzi. Čiže tieto výhody naďalej ostávajú vo VZN-ku, tie sa vôbec nemenili, teda pri prvom predmete. A čo sa tyká vlastne dotácie nad tých 25 rokov, to je dotácia nad 25 rokov, kde sa predpokladá, že títo ľudia sú už zárobkovo činní, tak túto skupinu, ktorí chodia do základných umeleckých škôl, je pri individuálnej forme v súčasnosti 3,7 % a pri skupinovej 2,7 percenta celkovej návštevnosti týchto ZUŠ-iek. Čiže jedná sa o malú skupinu. A čo sa týka financií toho druhého predmetu, tak musím povedať, že v šestnástich rokoch, máme takú skúsenosť, že zvyčajne navštevujú šestnásť roční už len jeden odbor. Málokedy, ozaj, ani sme sa nestretli alebo v mizivom percente, že by navštevoval naďalej napríklad výtvarný odbor a hudobný. A v takom prípade, ako náhle jeden obor vypustí, že sa špecifikuje už len na to, na čo má talent naozaj, čomu sa chce neskôr venovať, tak spadne do skupiny do vekovej hranice do 25 rokov, kde už platí ten minimálny poplatok. Čiže nemáme alebo máme skutočne málo prípadov, kde by sa nám vyskytli, že musí platiť ten vysoký poplatok. A chcela by som povedať, že všetky tieto poplatky boli prejednávané s riaditeľmi ZUŠ-iek. Tzn. mali sme ich tu a boli uskutočnené 2 stretnutia, na ktorých sme skutočne situáciu rozobrali. A riaditelia základných umeleckých škôl samozrejme tiež tieto pripomienky ako prijali, že sú opodstatnené. V prípade, že by sme nemohli alebo neschválili dnešnú zmenu, tak jednoducho by sme išli v zmysle starých pravidiel, ktoré by ale rozpočet neumožnil, teda z nášho rozpočtu by sme nemohli prevádzkovať potom ďalej základné umelecké školy alebo jazykové školy. Ak ešte by sme chceli, môžem prečítať, mám tu aj analýzu alebo resp. poplatky, ktoré sme určovali sú na základe toho, že sme vychádzali z doterajších skutočných nákladov na dieťa v základnej umeleckej škole a tak isto v jazykovej škole.

p. Raši, primátor mesta - Ďakujem pekne, faktická poznámka pán poslanec Kočiš, po ňom pani poslankyňa Gamcová, nech sa páči.

M. Kočiš, poslanec MZ – Faktická pripomienka. Len dve poznámky k vystúpeniu. Pokiaľ ide o mladých ľudí šestnásť a vyššie, to sú stredoškoláci, takže mládež košická, potom ide vek 25 plus, to sú buď vysokoškoláci alebo nezamestnaní. To je reálny stav, to nie sú žiadni špičkoví manažéri, ktorí si môžu dovoliť zaplatiť neviem aké poplatky. A pokiaľ bolo spomenuté, že ide o malú skupinu ľudí, ktorí sú nadaní, tak si myslím, že o to viac ich treba podporiť. Ide o malú skupinu. Tým pádom aj tie náklady by neboli také vysoké, aby sme ich nemohli zohľadniť. Ďakujem pekne.

p. Raši, primátor mesta - Pán poslanec, máte naozaj svätú pravdu, len podporením skupiny 25 plus, aby sme nedosiahli zavretie ZUŠ-iek. Môžete kývať hlavou, ale keď sa zavrie, tak takto tak bude, lebo jednoducho na to nebudú zdroje. Pani poslankyňa Gamcová.

p. Gamcová, poslankyňa MZ - Faktická pripomienka. Pán primátor, ja chápem všetky okolností, aj legislatívne, chápem aj argumenty, ktoré povedala pani vedúca. Ja sa s ňou nechcem prieť v tomto. Ja som členka rady Základnej umeleckej školy a hovorím len to, čo som počula na rade školy a hovorím vlastnú skúsenosť. A naozaj, môžete mi veriť, poznám veľmi dobré deti z umeleckých škôl, lebo dodnes tam sama chodím. Mám 3 deti, ktoré sa aktívne podieľajú na tejto výučbe. A naozaj si myslím, že nie je to správne, že podporujeme iné skupiny. Nebudem hovoriť o podpore futbalového športu v tomto meste. A len keď porovnám dotácie pre túto skupinu a pre skupinu naozaj veľmi málo detí, o ktorých tu hovorí aj pán poslanec Kočiš, naozaj nám tu chýba analýza. My sa tu hráme s číslami a riešime finančné problémy mesta bez toho, aby sme poznali aké sú reálne čísla. Ja tieto reálne čísla poznám z rady školy a chýba mi tu naozaj vyjadrenie riaditeliek, ktoré možno aj sa boja povedať svoj názor. Tieto čísla v tomto VZN-ku naozaj nezodpovedajú tomu, aký je stav v tomto meste. Ďakujem.

p. Lasky, poslanec MZ - Trošku sa budem snažiť poopraviť svojich predchodcov. Aj finančná komisia tento bod riadne prerokovala s dostatkom informácií a odporúča mestskému zastupiteľstvu tento bod schváliť. Podotýkam, všetci prítomní na finančnej komisii boli za.

p. Jutka, poslanec MZ - Pán primátor, dávam na uváženie vzhľadom na vznesené pripomienky zo strany poslancov, že či by nebolo dobre prerušiť v tomto bode rokovanie. Čiže dávam procedurálny návrh na prerušenie o tomto bode rokovania a vrátime sa k tomu na ďalšom rokovaní. Ďakujem pekne.

p. Raši, primátor mesta - Ďakujem pekne. Čiže dali ste procedurálny návrh? Dobre, takže padol procedurálny návrh. Budeme hlasovať najprv o ňom. Je to teda návrh na prerušenie bodu rokovania. Ten materiál bol predložený teraz kvôli tomu, lebo ďalšie rokovanie mestského zastupiteľstva bude až v septembri po začiatku školského roka. A od 1. alebo 2. začína školský rok. Dobre, budeme hlasovať o procedurálnom návrhu pána poslanca Jutku o prerušení rokovania o tomto bode a jeho preradenie na najbližšie zasadanie.

Hlasovanie č. 25 -	za: 16, proti: 16, zdržali sa: 11

p. Raši, primátor mesta - Ďakujem pekne, ak sa nikto ďalší nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení schvaľuje zmeny a doplnenia Všeobecne záväzného nariadenia mesta Košice číslo 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice (nariadenie o určení výšky príspevku v školách a školských zariadeniach) podľa predloženého návrhu.“

Hlasovanie č. 26 -	za: 31, proti: 4, zdržali sa: 7
 
p. Raši, primátor mesta - Konštatujem, že uznesenie bolo schválené, ďakujem pekne.
- - -

Bod č. 17 
Prerokovanie protestu prokurátora a návrh na zrušenie VZN mesta Košice č. 32/1996 pravidlá vydávania všeobecne záväzných nariadení mesta Košice

p. Raši, primátor mesta - Prejdeme k bodu číslo 17. Je to Prerokovanie protestu prokurátora a návrh na zrušenie Všeobecne záväzného nariadenia mesta Košice číslo 32 z roku 96 pravidlá vydávania všeobecne záväzných nariadení mesta Košice. Tento aj ďalší materiál sú zrušenie všeobecne záväzného nariadenia na základe protestu prokurátora, pretože v tomto prípade ide o všeobecne záväzné nariadenie z roku 1996, ktoré v zmysle prokurátora je v nesúlade s ústavou Slovenskej republiky. Otváram k nemu diskusiu. Ak sa nikto nehlási do diskusie, uzatváram  rozpravu a poprosím návrhovú komisiu o prednesie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení po a) vyhovuje protestu prokurátora proti Všeobecne záväznému nariadeniu mesta Košice číslo 32/1996 pravidlá vydávania všeobecne záväzných nariadení mesta a po b) schvaľuje zrušenie Všeobecne záväzného nariadenia mesta Košice číslo 32/1996 pravidlá vydávania všeobecne záväzných nariadení mesta Košice. 

Hlasovanie č. 27 -	za: 38, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 18 
Prerokovanie protestu prokurátora a návrh na vypustenie § 11 VZN mesta Košice č. 42/1998 o usmerňovaní ekonomickej a inej činnosti a o podmienkach povoľovania predajného a prevádzkového času na území mesta Košice

p. Raši, primátor mesta - Prejdeme k bodu číslo 18. Je to Prerokovanie protestu prokurátora a návrh na vypustenie § 11 Všeobecne záväzného nariadenia mesta Košice číslo 42 z roku 98 o usmerňovaní ekonomickej a inej činností o podmienkach povoľovania predajného a prevádzkového času na území mesta Košice, kde sa vypúšťa časť. Je to VZN z roku 98 a vypúšťa sa časť, kde mesto konalo nad rámec normotvornej právomoci zverejnenej článkom 68 ústavy. Otváram k nemu rozpravu. Ak sa nikto nehlási, uzatváram rozpravu. Uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení po a) vyhovuje protestu prokurátora proti § 11 Všeobecne záväzného nariadenia mesta Košice číslo 42/1998 o usmerňovaní ekonomickej a inej činnosti a o podmienkach povoľovania predajného a prevádzkového času na území mesta Košice a po b) schvaľuje vypustenie § 11 VZN mesta Košice číslom 42/1998 o usmerňovaní ekonomickej a inej činnosti a o podmienkach povoľovania predajného a prevádzkového času na území mesta Košice.“

Hlasovanie č. 28 -	za: 41, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 19 
Informácia o výsledkoch hospodárenia obchodných spoločností so 100 % majetkovou účasťou Mesta Košice za rok 2012

p. Raši, primátor mesta - Prejdeme k bodu číslo 19. Je to Informácia o výsledkoch hospodárenia obchodných spoločnosti so stopercentnou majetkovou účasťou mesta Košice za rok 2012. Nech sa páči, pán riaditeľ, krátku informáciu.

p. Lazúr, riaditeľ MMK - Ďakujem za slovo. Na predchádzajúcom mestskom zastupiteľstve, keď bola predložená správa o záverečnom účte mesta Košice, jej súčasťou boli aj rozpočtové a príspevkové organizácie mesta Košice s tým, že bola vznesená požiadavka poslancov, aby bolo predložené hospodárenie v stopercentných obchodných spoločnostiach mesta. Čiže týmto ste obdržali daný materiál. Samozrejmé bavme sa o konkrétnych spoločnostiach. A je to Dopravný podnik mesta Košice, Mestské lesy, Správa majetku mesta Košice ešte k 31.12. 2012, Tepelné Hospodárstvo a Bytový podnik mesta Košice. Všetky tieto organizácie mali odovzdané výsledky, schválenú účtovnú uzávierku, výročnú správu, prebehli dozorné rady k týmto výsledkom, prebehli valné zhromaždenia. Tam kde bol zisk, tak bolo prevedené rozdelenie zisku za rok 2012, kde boli straty, tak samozrejme jeho vysporiadanie. Všade vlastne konštatovali audítori, že hospodárenie spoločnosti je v súlade s účtovným zákonom, že je všetko v poriadku. Ďakujem za pozornosť.

p. Raši, primátor mesta - Ďakujem pekne, otváram rozpravu k bodu číslo 19. Nech sa páči. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice berie na vedomie Informáciu o výsledkoch hospodárenia obchodných spoločnosti so stopercentnou účasťou mesta Košice za rok 2012.“

Hlasovanie č. 29 -	za: 38, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 20 
Príprava projektu - Elektronizácia služieb mesta Košice

p. Raši, primátor mesta - Prejdeme k bodu číslo 20. Tým je príprava projektu Elektronizácia služieb mesta Košice. Poprosím predkladateľa pána námestníka, aby krátko uviedol materiál.

p. Jakubov, námestník primátora - Projekt Elektronizácia služieb mesta Košice bol už v minulosti naším zastupiteľstvom pripravovaný. Bohužiaľ, predošlá vláda pozastavila možnosť zapojenia sa do tohto projektu a vyradila ho z projektov Európskej únie. V súčasnosti tento projekt je opäť živý a vzhľadom na to, že mesto Košice má veľkú pravdepodobnosť úspechu v tomto projekte, a že ide o elektronizáciu služieb, kde vzhľadom na veľkosť mesta, mestské časti a možnosť uľahčenia komunikácie vybavovania občanov mesta, odporúčame, aby mesto Košice sa do tohto projektu prihlásilo. Výška nenávratného príspevku je tam 3500000 eur. Samozrejme mesto Košice uvažuje s nižšou čiastkou a spolufinancovanie mesta by bolo vo výške 200000 eur. Ďakujem pekne.

p. Raši, primátor mesta - Ďakujem pekne, otváram rozpravu k tomuto bodu. Nech sa páči. Ak sa nikto nehlási uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo podľa príslušných ustanovení schvaľuje po 1) predloženie žiadosti o nenávratný finančný príspevok pre projekt s názvom Elektronizácia služieb mesta Košice, po a) výška nenávratného finančného príspevku 3500000 eur, po b) výška celkových oprávnených výdavkov na projekt maximálne 3675000 eur. Po 2) zabezpečenie realizácie projektu po schválení žiadosti o NFP. Po 3) financovanie projektu vo výške minimálne 5 % celkových oprávnených výdavkov na projekt a ďalších výdavkov, ktoré budú nevyhnutné, respektíve vyvolané predmetným projektom t.j. vo výške 200000 eur. Po 4) zabezpečenie financovania prevádzky projektu minimálne 5 rokov po ukončení realizácie projektu. A po 5) zdroj financovania a vlastné zdroje.“

Hlasovanie č. 30 -	za: 38, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 21 
Rozšírenie predmetu činnosti v zriaďovateľskej listine príspevkovej organizácie Psychosociálne centrum, Jegorovovo nám. č. 5, Košice

p. Raši, primátor mesta - Prejdeme k bodu číslo 21. Je to Rozšírenie predmetu činnosti v zriaďovateľskej listine príspevkovej organizácie Psychosociálne centrum Jegorovovo námestie číslo 5 Košice. Ide o rozšírenie činnosti pre prípad alebo pre fakt, že od januára by sme mali prebrať činnosť zariadenia núdzového bývania v našom meste. A túto činnosť by sme mali prebrať od KSK. A práve preto, aby sme túto činnosť mohli vykonávať, je potrebné zmeniť aj zriaďovaciu listinu Psychosociálneho centra. Čiže otváram rozpravu k tomuto bodu. 
Ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení schvaľuje rozšírenie predmetu činnosti v zriaďovateľskej listine príspevkovej organizácie Psychosociálne centrum Jegorovovo námestie 5, v časti bod 1 Základný účel a predmet činností o písm. j) v znení: zabezpečuje všetky činnosti súvisiace s chodom Zariadenia núdzového bývania.“

Hlasovanie č. 31 -	za: 39, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 22 
Návrh na rozšírenie predmetu podnikania obchodnej spoločnosti Bytový podnik mesta Košice, s.r.o.

p. Raši, primátor mesta - Prejdeme k ďalšiemu bodu. To je Návrh na rozšírenie predmetu podnikania obchodnej spoločnosti Bytový podnik mesta Košice, ktorý sa teda dopĺňa o veľmi krátky bod - prevádzkovanie verejných WC. Vieme, že od 1. 1. 2013 je právnym nástupcom zrušenej obchodnej spoločnosti Správa majetku mesta Košice Bytový podnik mesta Košice. A ide o prevádzkovanie verejných toaliet v objekte na Zbrojničnej ulici tzv. Rotunda, ktorý slúži iba na tento účel. A na to, aby to Bytový podnik mohol prevádzkovať, musí mať na to schválený predmet činnosti podnikania. Otváram k tomuto diskusiu. 
Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení po a) schvaľuje rozšírenie zriaďovateľskej listiny obchodnej spoločnosti Bytový podnik mesta Košice takto: v článku IV. sa dopĺňa bod 55. v znení: prevádzkovanie verejných WC a po b) ukladá konateľovi obchodnej spoločnosti Bytový podnik mesta Košice podľa predloženého návrhu.“

Hlasovanie č. 32 -	za: 41, proti: 0, zdržal sa: 0
 
p. Raši, primátor mesta - Konštatujem, že za uznesenie bolo schválené. Ďakujem pekne.
- - -

Bod č. 23 
Návrh na úpravu  predmetu činnosti obchodnej spoločnosti  Tepelné hospodárstvo, spoločnosť s ručením obmedzeným Košice

p. Raši, primátor mesta - Prejdeme k ďalšiemu bodu. Je to bod číslo 23 Návrh na úpravu predmetu činností obchodnej spoločnosti Tepelné hospodárstvo, s.r.o. Ide o 2 zmeny. Prvé je nové znenie prevádzkovanie športových zariadení. Druhá zmena je, keď sa upresňuje predaj, teda služby rýchleho občerstvenia, teda pôvodné znenia sa menia novým znením poskytovania služieb rýchleho občerstvenia, v spojení s predajom na priamu konzumáciu. Je to aj z toho dôvodu, že od 1. júla bude dané do prevádzky kúpalisko, ktoré sa nachádza za Kunsthale. Prevádzkovateľom je práve Tepelné hospodárstvo Košice. A na to, aby mohli poskytovať služby rýchleho občerstvenia, ktoré sa v danom areáli kúpaliska nachádzajú, potrebujú to mať v predmete obchodnej činnosti. Nech sa páči, otváram rozpravu k tomuto bodu. 
Ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušného ustanovenia Štatútu mesta Košice po a) schvaľuje zmeny Zakladateľskej listiny obchodnej spoločnosti Tepelné hospodárstvo takto: Bod 1. v článku 3 sa vypúšťa činnosť pod 14. zarážkou „správa a údržba bytového a nebytového fondu v rozsahu voľných živností“, bod 2. v článku 3, text 11. zarážky „prevádzkovanie telovýchovných zariadení a zariadení slúžiacich k regenerácii sa mení na prevádzkovanie športových zariadení“. Po 3. v článku 3, text 12. zarážky „predaj na priamu konzumáciu nealkoholických a priemyselne vyrábaných mliečnych nápojov, koktailov, piva, vína a destilátov, zmrzliny ak sa na jej prípravu použijú priemyselne vyrábané koncentráty, a mrazené krémy tepelne rýchle upravovaných mäsových výrobkov a obvyklých príloh, ako aj bezmäsitých jedál“ a text 13. zarážky „predaj na priamu konzumáciu podomácky vyrobeného vína a s ním spojený predaj sezónnych jedál na priamu konzumáciu, ak sa nevykonáva viac ako 4 mesiace v roku“ sa menia na text „poskytovanie služieb rýchleho občerstvenia v spojení s predajom na priamu konzumáciu“. Bod 4 v článku 3 sa jestvujúce zarážky označujú ako body 1 až 17. Po b) ukladá konateľovi obchodnej spoločnosti Tepelné hospodárstvo podľa predloženého návrhu.“ 

Hlasovanie č. 33 -	za: 40, proti: 0, zdržal sa: 0
 
p. Raši, primátor mesta - Konštatujem že uznesenie bolo schválené. Ďakujem pekne.
- - -

Bod č. 24 
Delegovanie členov do RŠ pri ZŠ Ľ. Podjavorinskej 1, Košice v zriaďovateľskej pôsobnosti mesta Košice za zriaďovateľa

p. Raši, primátor mesta - Ďalším bodom programu je Delegovanie do Rady školy pri Základnej škole Ľudmily Podjavorinskej 1, Košice v zriaďovateľskej pôsobnosti mesta Košice. Za zriaďovateľa, nech sa páči pani námestníčka, máte slovo.

p. Lenártová, námestníčka primátora - Ďakujem pekne. Vážený pán primátor, ctení poslanci, na základe uplynutia funkčného obdobia Rady školy pri Základnej škole Ľudmily Podjavorinskej 1, bolo mesto Košice ako zriaďovateľ povinný nadelegovať nových členov, štyroch členov do rady školy. Mená máte v prílohe, myslím si, že sa nemenila skladba zástupcov za zriaďovateľa. Ďakujem pekne.

p. Raši, primátor mesta - Ďakujem pekne, otváram rozpravu k tomuto bodu. 
Ak sa nikto nehlási do rozpravy, uzatváram rozpravu poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice a zákona o štátnej správe v školstve a školskej samospráve deleguje zástupcov mesta Košice do Rady školy pri Základnej škole Ľudmily Podjavorinskej 1, ktorej zriaďovateľom je mesto Košice podľa prílohy.“

Hlasovanie č. 34 -	za: 41, proti: 0, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 25 
Návrh na prerokovanie platu primátora mesta Košice

p. Raši, primátor mesta - Prejdeme k bodu číslo 25. Je to Návrh na prerokovanie platu primátora mesta Košice, ktorý je predkladaný v súlade s platnou legislatívou, kedy minimálne raz ročne musí byť mestským zastupiteľstvom prerokovaný plat primátora. Pani námestníčka, nech sa páči máte slovo.

p. Lenártová, námestníčka primátora - Ďakujem pekne. Keďže, ako hovoril pán primátor, máme povinnosť zo zákona raz ročne prerokovať plat primátora mesta Košice, na základe nových údajov Štatistického úradu Slovenskej republiky za predchádzajúci kalendárny rok, kedy sa mení priemerná mesačná mzda zamestnanca v národnom hospodárstve, pán primátor požiadal o zníženie platu. Na základe toho mestská rada navrhla na svojom zasadnutí zníženie platu zo šesťdesiatich percent na 50 %, čiže na základe vyššie uvedenej skutočnosti a vzhľadom na rozsah pracovných úloh, navrhujeme primátorovi mesta Košice mesačný plat vo výške 4323 eur s účinnosťou od 1.6. 2013. Ďakujem pekne.

p. Raši, primátor mesta - Ďakujem pekne, otváram rozpravu k tomuto bodu. Pán poslanec Berberich, nech sa páči máte slovo.

p. Berberich, poslanec MZ - Ďakujem pekne za slovo. Pán primátor, ja sa len chcem opýtať,  na predchádzajúcom zastupiteľstve, keď sa prerokovával váš plat, niekedy pred rokom to bolo tuším....

p. Lenártová, námestníčka primátora - To nebolo na predchádzajúcom zastupiteľstve, ale pred rokom.

p. Berberich, poslanec MZ - Tak pred rokom, vtedy bolo navýšenie o nejakých cez sto eur, keď si to dobre pamätám, a vtedy ste vraveli, že budete tie finančné prostriedky posielať do krízového centra. Tak sa chcem spýtať, či to platí a či to bude platiť aj naďalej teraz?

p. Raši, primátor mesta - Áno, bolo to navýšenie, myslím že okolo 86 eur v minulom roku. A boli poslané do krízového centra, ktoré som potom aj navštívil v Krásnej, ten modrý dom alebo ako sa volá? Oceľová nádej? Áno. 
Ak sa nikto ďalší nehlási, uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Andrejčák, poslanec MZ a člen návrhovej komisie – „Mestské zastupiteľstvo podľa príslušných ustanovení určuje Richardovi Rašimu, primátorovi mesta Košice s účinnosťou od 1.6. 2013 mesačný plat vo výške 4323 eur.“

Hlasovanie č. 35 -	za: 34, proti: 1, zdržali sa: 6
 
p. Raši, primátor mesta - Konštatujem, že uznesenie bolo schválené.
- - -

Bod č. 26 
Výročná správa Košice – EHMK 2013, n.o. za rok 2012 o činnosti a hospodárení

p. Raši, primátor mesta - Prejdeme k bodu číslo 26, je to Výročná správa Košice - Európske hlavné mesto kultúry 2013, n.o. za rok 2012 o činnosti a hospodárení. Pani námestníčka, nech sa páči máte slovo.

p. Lenártová, námestníčka primátora - Ďakujem pekne. Materiál ste dostali v elektronickej podobe. Je to naozaj veľmi obsiahly materiál, ktorý obsahuje od činností jednotlivých sekcií neziskovej organizácie, cez program, cez ekonomiku. Takže myslím si, že po preštudovaní asi skôr je priestor na otázky. Ďakujem.

p. Raši, primátor mesta - Ďakujem pekne, otváram rozpravu k tomuto bodu. Pán poslanec a starosta Gaj, potom pán poslanec Lasky.

p. Gaj, poslanec MZ - Vážení kolegovia, táto správa je veľmi, veľmi veľká a obsiahla. Len, ako sme na finančnej komisii tlmočili, už druhý rok po sebe chýbajú v nej zákonné prílohy, ako sú rôzne výkazy účtovné, výkaz ziskov a strát,  poznámky a tak ďalej. Nie sú to formálne chyby, sú to zákonné nedostatky. K iným veciam sa vyjadrovať nebudem. Snáď by som len pochválil grafiku. Ďakujem pekne.

p. Raši, primátor mesta - Ďakujem pekne. Z EHMK 2013 pán riaditeľ Sudzina nech sa páči. Pán poslanec Lasky máte len konštatáciu, či aj otázku? Dobre, potom, hej? Ďakujem pekne, nech sa páči pán riaditeľ.

p. Sudzina, riaditeľ EHMK 2013 - Na finančnej komisii bola táto pripomienka vznesená. My sme tak isto, ako v predchádzajúcom období všetky údaje, ktoré sú v účtovnej uzávierke v porovnaní až troch rokov, kdežto v uzávierke je to len v priebehu dvoch rokov, priložili ako prílohu. Následne po pripomienke vo finančnej komisii sme tieto doklady doplnili a v piatok boli zaslané všetkým poslancom aj elektronicky.

p. Lasky, poslanec MZ - Vážený pán primátor, vážené kolegyne, kolegovia tento materiál bol riadne prerokovaný na finančnej komisií a finančná komisia odporúča mestskému zastupiteľstvu schváliť tento materiál. Samozrejme boli tieto 2 pripomienky, mám informáciu o tom, že tie pripomienky boli splnené. Dostal som to aj mailom. Takže môžem potvrdiť, že teraz je to už v poriadku. Ďakujem pekne.

p. Gamcová, poslankyňa MZ - Ďakujem pekne. Vážený pán primátor, ja by som len chcela spomenúť, že presne takú istú pripomienku som mala pred štyrmi rokmi, keď si dobre pamätám, ako pán poslanec Gaj. A naozaj sú to relevantné dokumenty súvisiace so zákonom o neziskových organizáciách. Už vtedy som sa to snažila vysvetliť poslancom, ale napriek chýbajúcim dokumentom, bola výročná správa schválená. Chcem len povedať, že od piatku naštudovať také množstvo informácií, je dosť krátky čas. Tak poprosila by som, aby sa to viackrát neopakovalo. Ďakujem.

p. Raši, primátor mesta - Ďakujem pekne. Pán riaditeľ , čiže keď hneď, ako dostanete správu nezávislého audítora, ktorú poslanci dostali až v piatok, treba ju pánom poslancom a dámam poslankyniam poslať, aby si ju stihli naštudovať, pretože správa je naozaj veľmi komplexná, je tam napísané všetko. Čiže budúci rok treba poslať správu nezávislého audítora všetkým poslancom ihneď, ako bude urobená, dobre? 
Ak sa nikto ďalší nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušného ustanovenia Štatútu mesta Košice berie na vedomie Výročnú správu Košice - Európske hlavné mesto kultúry 2013 za rok 2012 o činnosti a hospodárení.“
Hlasovanie č. 36 -	za: 31, proti: 0, zdržali sa: 7
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 27 
Priebežná správa o projekte Košice – EHMK 2013 za obdobie 01.03.2013 – 30.04.2013

p. Raši, primátor mesta - Prejdeme k bodu číslo 27, kde je predložený materiál Priebežná správa o projekte Košice - Európske hlavné mesto kultúry za obdobie 1.3. 2013 až 30.4. 2013. Pani námestníčka, uveďte materiál.

p. Lenártová, námestníčka primátora - Ďakujem pekne. Opäť je to materiál, ktorý ste dostali, je podrobný a mnoho z udalostí, ktoré sa uskutočnili v tomto období spomenul už pán primátor vo svojej úvodnej správe. Takže asi je rovnako priestor na otázky. Ďakujem.

p. Raši, primátor mesta - Nech sa páči, otváram rozpravu k tomuto bodu. Pán poslanec Gaj, nech sa páči máte slovo.

p. Gaj, poslanec MZ - Ďakujem pekne. Zase som asi prvý? Neviem prečo. Ja by som sa chcel spýtať. Nie je to trošku smutné, že sme mali tuná svetovú špičku v tancoch? Bolo tu 19 krajín sveta a logo EHMK samozrejme tomu chýbalo. Bola to veľká mediálna kampaň - električky, billboardy a tak ďalej. A na dôvažok, žiadateľ, pán Plačko mal samozrejme vypracovaný jeden veľký, veľkú žiadosť na daný projekt, na grant. Pán riaditeľ v minulosti mu to slovne sľúbil. Samozrejme, keď prišlo na lámanie chleba, tak tento skvelý umelecký produkt bol nepodporený. Je mi to veľmi ľúto, lebo naozaj išlo o 19 krajín sveta. A pán námestník sa toho zúčastnil, aj ja. Bolo to veľmi pekné skvelé. Čiže, to je prvá otázka alebo nejaké zhrnutie. 
A druhá otázka, je naozaj na to, trošku som menej pochopil, čo sa deje oproti Jasmínu. Najprv som si myslel, že sa tam vyvrátilo auto z Kositu s pet fľašami. Toto som trošku nepochopil. A možno by ma hneď zaujímalo, akou sumou bol podporený tento projekt. Ďakujem.

p. Raši, primátor mesta - Ďakujem pekne, pán riaditeľ, nech sa páči, máte slovo. Áno, a čo sa týka tých pet fliaš, sú niektoré formy umenia, ktoré časť ľudí chápe, časť nechápe. Pán poslanec, si taký istý obyčajný človek jak ja. Niečo chápeme, niečo nie. To bolo umenie. Nech sa páči, pán Sudzina, pán riaditeľ.

p. Sudzina, riaditeľ EHMK - Dve veci. Neviem, či je vôbec tato platforma na to, aby sme takéto detaily riešili. Ale s pánom Plačkom som sa v živote nestretol. Zhruba pred dvoma týždňami u nás na chodbe. Kdežto projekty boli podporované niekoľkonásobne pred a tento projekt nemôže riešiť všetky projekty. Tobôž nie také, ktoré si vedia zohnať zdroje aj inde. To je jedna vec. A druhá vec, čo sa týka pet fľaší, je to projekt Fakulty umenia. Je to ich dramaturgia a projekt Fakulty umenia. Bol podporený v širšom kontexte. Sumu si viete nájsť na webovej strane Ministerstva kultúry. Ja nemám v hlave teraz všetky granty, aj tie, ktoré boli podporené menšími sumami. Ďakujem.

p. Raši, primátor mesta - Ďakujem pekne. Čiže ten projekt, na ktorý sa pán starosta pýtal pán Gaj bol podporený z grantovej schémy Ministerstva kultúry a nie z peňazí mesta, tak?

p. Sudzina, riaditeľ EHMK - Tak.

p. Raši, primátor mesta - Ďakujem pekne. Pán poslanec Rusnák, po ňom pani poslankyňa Gamcová.

p. Rusnák, poslanec MZ - Ďakujem za slovo. Mňa by zaujímali investičné projekty. Dočítal som sa, že Kunsthale už bola stavebne ukončená, že ju mesto prevzalo. Zaujíma ma kolaudácia, kedy sa,  či už sa započalo s kolaudáciou, ako sa ráta, kedy bude ukončené kolaudačné konanie? Nakoľko predpokladám, že sa neráta, pokiaľ nebude budova skolaudovaná s nejakými verejnými aktivitami v tomto priestore. A to isté ma zaujíma vlastne  toho druhého najväčšieho projektu Kulturparku, kedy bude? Tak potom Kulturpark – kasárne, kedy bude ukončený stavebne? A kedy sa ráta potom s kolaudáciou, tak isto. Ďakujem.

p. Raši, primátor mesta - Ďakujem pekne, pán riaditeľ, poprosím zareagovať.

p. Lazúr, riaditeľ MMK - Čo sa týka Kunsthale, tak samozrejme, že kolaudácia beží. Vždy je to niekoľko týždňový proces. Čiže stavba bola odovzdaná a „papierovečky“ už začali. Dátum ukončenia vám ťažko viem povedať. Môžem dnes povedať, že bol skolaudovaný mestský park, ktorý bol odovzdaný ku koncu apríla. Momentálne už je skolaudovaný. Čo sa týka Kulturparku, zatiaľ stále držíme termíny tak, jak sú oficiálne stanovené. Čiže Kulturpark bude hotový do 15.7. 2013. Ďakujem.

p. Gamcová, poslankyňa MZ – Opäť, pán primátor, chcela by som len pripomenúť pánovi riaditeľovi, že sama som ho prosila, asi ešte minulý rok. Niekoľkokrát som mu volala práve kvôli VDSF - Svetovej súťaži v spoločenských tancoch. A prosila som ho, aby sa stretol s pánom Plačkom. Ďalšia moja pripomienka, zrejme nie som správna osoba, to som pochopila, na kontakt, ale chcem vás poprosiť, pre budúcnosť, naozaj je to akcia, túto akciu robí pán Plačko každý rok. A je to niečo tak úžasné a tak výnimočné! Bolo tu asi 500 párov z celého sveta. Bola to jedna úžasná akcia, ktorá naozaj, je veľká škoda, že nebola zaradená do projektov EHMK. A ja neviem ani prečo. A možnože práve to je tá otázka, ktorú by ste vy mali položiť tým, ktorí vyberajú tie projekty a podporujú ich. Ďakujem.

p. Raši, primátor mesta - Pán riaditeľ Sudzina, nech sa páči.

p. Sudzina, riaditeľ EHMK - Práve dorazil aj pán umelecky riaditeľ, takže mám ešte podrobnejšiu informáciu. S pánom Plačkom sa stretol niekoľkokrát pán umelecký riaditeľ a pán Plačko tlačivo nepodal, ani žiadosť o grant na ministerstvo kultúry. Takže ani komisia nemala o čom rozhodovať. Alebo, potom sa nedostalo do komisie cez sito  Ministerstva kultúry. Ale komisia ani nerozhodovala o projekte pána Plačka.

p. Raši, primátor mesta – Čiže, keď komisia nemala projekt na rozhodovanie, pani poslankyňa, projekty o ktorých rozhodovalo ministerstvo kultúry v rámci grantovej komisie sú na webovej stránke ministerstva kultúry. Čiže sú len 2 možnosti. Buď ten projekt tam uvedený je, že o ňom komisia rozhodovala a nepridelila mu nič. V tom prípade by pán riaditeľ Sudzina klamal alebo projekt nebol ani posunutý komisii, pretože odbornými útvarmi neprešiel. A tým pádom pán riaditeľ o ňom teda rozhodovať nemohol, lebo sa mu do ruky nedostal. A tým pádom ho obviňujeme neprávom. Takže by som poprosil, aby ste ešte do konca zastupiteľstva mi povedali, či ste o ňom rozhodovali, či o ňom nerozhodovali. Lebo to je informácia, ktorá nemôže byť trochu pravdivá. Buď áno, alebo nie. Dobre. 
Uzatváram rozpravu k tomuto bodu. Poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice, berie na vedomie Priebežnú správu o projekte Košice - Európske hlavné mesto kultúry 2013 za obdobie 1.3. 2013 až 30.4. 2013.“

Hlasovanie č. 37 -	za: 27, proti: 0, zdržali sa: 11
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 27/1 
Správa o výsledku kontroly stavu verejných financií a majetku v meste, ktoré je sídlom kraja za rok 2012 vykonanej NKÚ SR

p. Raši, primátor mesta - Prejdeme k prvému doplnenému materiálu. Je to Správa o výsledku kontroly stavu verejných financií a majetku v meste, ktoré je sídlom kraja za rok 2012, vykonanej Najvyšším kontrolným úradom. Správu ste dostali aj s vysvetleniami, aj s pripomienkami, aj s nálezmi Najvyššieho kontrolného úradu. Bolo to kontrolované obdobie v roku 2012. Nálezy Najvyššieho kontrolného úradu máte štruktúrovane uvedené v materiáli, ktorý máte pred sebou. Zároveň s prijatými opatreniami, zdôvodneniami odborných útvarov mesta, aj so zodpovednými zamestnancami príslušných organizácií. Čiže, nech sa páči, otváram k tomuto bodu rozpravu. Pán námestník, nech sa páči.

p. Jakubov, námestník primátora - Ďakujem za slovo. Vážený pán primátor, dámy a páni. Podávam procedurálny návrh na úpravu uznesenia tohto materiálu. Odporúčam takúto úpravu v časti „ukladá“ súčasné znenie riaditeľovi magistrátu označiť bodom jeden a doplniť bod 2 hlavnému kontrolórovi mesta Košice vykonávať pravidelné kontroly použitia finančných prostriedkov spoločnosti MFK a.s. a v neziskovej organizácii Košice EHMK 2013, so zameraním na dodržanie účelu použitia prostriedkov, ako aj hospodárnosti, efektívnosti a účinnosti, a to minimálne jeden krát ročne. Termín minimálne 1x ročne, zodpovedný hlavný kontrolór mesta. Ďakujem.

p. Raši, primátor mesta - Ďakujem pekne. Je to formulácia, ktorú požiadal Najvyšší kontrolný úrad, aby bola doplnená do uznesenia. Čiže je to odcitované z nálezu Najvyššieho kontrolného úradu. 

p. Jakubíková, hlavná kontrolórka mesta - Ako jedno z opatrení je uvedené, aby mestské zastupiteľstvo poverilo hlavného kontrolóra mesta k vykonávaniu pravidelných kontrol vynakladania finančných prostriedkov v MFK a v neziskovej organizácií. Chcem uviesť, že pod kontrolnú právomoc hlavného kontrolóra spadá niečo okolo 110 subjektov. Keďže na útvare okrem mňa a asistentky je zamestnaných 7 kontrolórov, plán kontrolnej činnosti, ktorý mi schvaľuje zastupiteľstvo, je stavaný tak, aby všetci kontrolóri boli maximálne vyťažení. Preto, bohužiaľ, pri tejto kapacite nevidím priestor na každoročné pridanie takej rozsiahlej kontroly, ako je kontrola MFK a EHMK. Bola by vykonávaná na úkor iných subjektov a kvality vykonávaných kontrol. Okrem úloh schválených v zastupiteľstve, vykonávame aj pravidelnú kontrolu predaja majetku, vybavujeme opakované sťažnosti a podnety. Vypracovávame stanoviská k záverečnému účtu, k návrhu rozpočtu, k úverovej zaťaženosti. Ak Mestské zastupiteľstvo prijme uznesenie v trvalej úlohe týchto subjektov, tak vás chcem požiadať o personálne posilnenie útvaru hlavného kontrolóra o jednu novú kontrolnú skupinu, aby sme taký objem kontrol mohli kvalitne a včas vykonávať. Lebo je to veľký súbor subjektov, ktoré neviem personálne pokryť na úkor iných kontrol kvality. To je z mojej strany všetko. Ďakujem pekne.

p. Raši, primátor mesta - Ďakujem pekne, pani hlavná kontrolórka, my vôbec nemusíme toto uznesenie schváliť. Ale je to odporúčanie Najvyššieho kontrolného úradu. Čiže sme povinní ho predniesť. Takže, to viete, navrhol to Najvyšší kontrolný úrad, takto sme to tu zapracovali. Čiže, ďakujem pekne, ak sa nikto ďalší nehlási, uzatváram rozpravu k tomuto bodu. Poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie - Návrhová komisia obdržala jeden pozmeňujúci návrh k predkladanému návrhu na uznesenie pánom námestníkom Jakubovom v tomto znení: „Mestské zastupiteľstvo v Košiciach podľa príslušných ustanovení Štatútu mesta Košice ukladá hlavnému kontrolórovi mesta Košice vykonávať pravidelné kontroly použitia finančných prostriedkov spoločnosti MFK a v neziskovej organizácie Košice - EHMK 2013 so zameraním na dodržanie účelu použitia prostriedkov, ako aj hospodárnosti, efektívnosti a účinnosti, a to minimálne jeden krát ročne. Termín: minimálne 1x ročne, zodpovedný: hlavný kontrolór mesta.“

Hlasovanie č. 38 -	za: 26, proti: 1, zdržali sa: 14

p. Raši, primátor mesta - Ďakujem pekne, poprosím, ďalej.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice berie na vedomie Správu o výsledku kontroly stavu verejných financií a majetku v meste ktoré je sídlom kraja za rok 2012 vykonanej Najvyšším kontrolným úradom Slovenskej republiky. Ukladá riaditeľovi Magistrátu mesta Košice informovať mestské zastupiteľstvo o plnení prijatých opatrení. Termín: decembrové rokovanie MZ, zodpovedný: v texte.“

Hlasovanie č. 39 -	za: 23, proti: 2, zdržali sa: 16

p. Raši, primátor mesta - Konštatujem, že uznesenie bolo schválené, ďakujem pekne.
Poprosím, potom kvôli ďalším uzneseniam, aby odborný útvar dal vyjadrenie k námietke pána poslanca Petrvalského, aby, pokiaľ to tak je, aby sme to v uzneseniach menili. Dobre? Škoda, že ste trošilinku skôr nepovedal. Ďakujem pekne. 
- - -

Bod č. 27/2 
Zmena zástupcu mesta Košice vo funkcii člena dozornej rady v obchodnej spoločnosti TEPELNÉ HOSPODÁRSTVO, s.r.o.

p. Raši, primátor mesta - Prejdeme k ďalšiemu doplnenému materiálu. Je to bod číslo 27/2. Je to Vzdanie sa zástupcu mesta Košice vo funkcii člena dozornej rady v obchodnej spoločnosti Tepelné hospodárstvo, s.r.o. Nech sa páči, pán námestník, máte slovo.

p. Jakubov, námestník primátora - Vážené dámy a páni, dovoľte, aby som vám predložil materiál Vzdanie sa zástupcu mesta Košice vo funkcii člena dozornej rady v obchodnej spoločnosti Tepelné hospodárstvo, s.r.o. Pani poslankyňa Čekanová sa vzdala svojej účasti v dozornej rade z osobných dôvodov. Vzhľadom na to, že ešte nedošlo k dohode, kto by mal byť menovaný do dozornej rady, odporúčam, aby menovanie nového člena bolo realizované na zastupiteľstve v mesiaci september.

p. Raši, primátor mesta - Ďakujem pekne, otváram rozpravu k tomuto bodu. 
Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení a Štatútu mesta Košice v obchodnej spoločnosti Tepelné hospodárstvo, s.r.o. Košice, v ktorej mesto Košice ako jediný spoločník vykonáva pôsobnosť valného zhromaždenia, dňom účinnosti tohto uznesenia rozhodlo berie na vedomie vzdanie sa inžinierky Patrície Čekanovej z funkcie člena dozornej rady.“
 
Hlasovanie č. 40 -	za: 39, proti: 0, zdržali sa: 2

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 28 
Vystúpenie mesta Košice z Regionálneho poradenského a informačného centra Košice

p. Raši, primátor mesta - Prejdeme k bodu číslo 28. Je to Vystúpenie mesta Košice z Regionálneho poradenského a informačného centra Košice. Pán riaditeľ, odôvodnite krátko materiál.

p. Lazúr, riaditeľ MMK - V máji, čiže minulý mesiac, sa na meste objavil štatutár tejto organizácie, čiže Regionálneho poradenského a informačného centra Košice, ktorý nás prišiel informovať ako jedného zo zakladajúcich členov, že toto centrum končí z titulu vyschnutia zdrojov, čiže nedostatku finančných zdrojov, že majú zabezpečené financovanie, vychádza z vlastných platov, nejakých jedného alebo dvoch ľudí len do konca júna 2013. Z toho titulu, pretože o tomto centre nič nevieme, nevieme ako fungovalo, s akými prostriedkami fungovalo, prišli len po funuse, že už niečo končí. Tak nás nič lepšie nenapadlo, ako ukončiť členstvo v tomto združení, resp. v tomto centre ešte pred jeho zánikom do 30.6., aby následne mesto nebolo jedným zo spoluaktérov krytia nejakých strát, alebo neriešenia nejakých vecí o ktorých fakt nič nevieme. Z toho titulu poprosím mestské zastupiteľstvo, aby odsúhlasilo vystúpenie z členstva tým, že to potom podpíše pán primátor, tak vlastne ešte do 30.6. sa vzdávame členstva v tomto centre. Ďakujem.

p. Raši, primátor mesta - Ďakujem pekne, otváram rozpravu k tomuto bodu. Ak sa nikto nehlási, uzatváram rozpravu. Poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení zákona o obecnom zriadení a Štatútu mesta Košice schvaľuje vystúpenie mesta Košice z Regionálneho poradenského a informačného centra Košice. Termín: ihneď, zodpovedný: riaditeľ magistrátu.“

Hlasovanie č. 41 -	za: 39, proti: 0, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 28/1 
Informácia o návrhoch na nové členenie MČ mesta Košice.

p. Raši, primátor mesta - Ctené dámy poslankyne, vážení páni poslanci, prichádzame k ďalšiemu doplnenému bodu programu rokovania, je to Informácia o návrhoch na nové členenie mestských častí mesta Košice, ktorý predkladám ja. Tento materiál a cieľom tohto materiálu je pokračovať v dosiahnutí dlhodobého cieľa, ktorý som ja a mnohí z vás opakovane deklarovali. A to je zefektívniť vynakladanie finančných prostriedkov na chod mesta. Prvým krokom bolo zrealizovanie zákona, novely zákona o meste Košice, ktorý som predložil v Národnej rade spolu s niektorými kolegami poslancami, a ktorá redukuje počty poslancov mestského aj miestnych zastupiteľstiev. Novela tohto zákona s účinnosťou od 1.1. 2013 zavádza teda viaceré zmeny. Predovšetkým sa znižujú počty poslancov v mestskom, v miestnom zastupiteľstve a vďaka úspore na platoch a výhodách poslancov, je teda táto úspora vo výške 500000 ročne, čiže približne 2000000 za volebné obdobie. Samozrejme tieto prostriedky môžu byť využité na rozvoj mestských častí, či už podporu kultúry, športu, opravy ciest, kosenia, bezpečnosti. Výrazným príspevkom k efektívnejšiemu vynakladaniu finančných prostriedkov a skvalitneniu služieb by bolo aj zredukovanie počtu mestských častí, pretože neporovnateľne väčšie mestá v Slovenskej republike - Bratislava a mnoho miest v zahraničí majú mestských časti výrazne menej. Úspora financií v takomto prípade by mohla byť mnohonásobne väčšia. Myslím si, že všetci súhlasíte s tým, že momentálna štruktúra samosprávy nie je dostatočne efektívna. Je komplikovaná, predimenzovaná a vyžaduje okolo šestnásť miliónov eur ročne. A peniaze, ktoré sú určené pre mestské časti sa často k občanom ani nedostanú z objektívnych dôvodov,  pretože väčšina z nich je použitá na prevádzku a chod samostatných mestských častí, ako aj na odmeny poslancov či plat starostu. Košice so súčasnými 357 poslancami v mestskom zastupiteľstve, jedným primátorom a dvadsiatimi dvomi starostami sú z môjho pohľadu naozaj príkladom nie úplne ideálneho fungovania samosprávy. Takéto rozdelenie mesta zodpovedá zákonu číslo 401 z roku 90 Z. z. o meste Košice, ktorý bol reakciou na zmeny v systéme organizovania verejnej správy. Viete, že táto téma naozaj prebieha v meste niekoľko rokov. Ja som požiadal radu starostov ako o prijatie uznesenia, ktoré by mohlo byť nejakým začiatočným bodom prijatia všeobecne záväzného nariadenia, ktoré by počty mestských častí redukovalo. Rada starostov sa nedohodla na jednotnom riešení. Preto som poprosil starostov jednotlivých mestských častí, všetkých dvadsiatich dvoch, aby predložili návrhy. Ich návrhy, návrhy starostov, ktoré predkladám v priloženom dokumente s tým, že som neuviedol, ktorý návrh z ktorej mestskej časti je. Uviedol som len poradové číslo návrhu, počet navrhovaných mestských častí a pri konkrétnom návrhu redukcie mestských častí ich novú štruktúru. Myslím si, že naozaj väčšina Košičanov a ja tak isto, a verím, že aj väčšina z vás, si myslíme, že 22 mestských častí v Košiciach je veľa. Redukcia z môjho pohľadu je riešením, čo najmenší počet mestských častí. Už som sa opakovane vyjadril, že redukcia na polovicu a menej by bola, aj verím teda, že akceptovateľným riešením. Zároveň by sa ušetrili finančné prostriedky. Zároveň pri redukcii mestských časti by bolo možné presunúť na mestské časti, ktoré by ostali ďalšie kompetencie. V mestských častiach, ktoré by po tejto redukcii boli zlúčené s inými mestskými časťami, by sa dali pripraviť miesta prvého kontaktu alebo úradov, kde by občania mohli základné potreby, ktoré potrebujú vybaviť na súčasných mestských častiach,   ktoré by teda mohli urobiť na týchto kontaktných bodoch. Keby sme dospeli k redukcii mestských časti, vedeli by sme časť kompetencií presunúť nie len na mestské časti alebo aj do zaniknutých mestských častí. Na tieto body prvého kontaktu by sa dali preniesť kompetencie, ktoré v súčasnosti robí mesto. Ale zákon je postavený tak, že bez starostov to nejde. A nejde to z jednoduchého dôvodu, my sme povinní, pokiaľ chceme redukciu mestských časti urobiť,sme povinní prijať všeobecne záväzné nariadenie v roku, ktorý predchádza roku volieb. Tzn. že sme povinní prijať všeobecne záväzné nariadenie, pokiaľ by sme sa rozhodli k redukcii mestských častí v roku 2013, potom prichádza ako možnosť inštitút referenda, ktorý môže všeobecne záväzné nariadenie v časti, keď referendum bude úspešné a vyjadria jeho občania nevôľu,  zablokovať. Čiže myslím si, že starostovia mestských častí, ktorí boli zvolení, sú osobnosťami svojich mestských častí. A myslím si, že keby starosta mestskej časti, ktorá má zaniknúť vystupoval proti zániku tejto mestskej časti, tak jednoducho by v tom referende, napríklad najmä asi v malých mestských častiach, vedia ľudí presvedčiť o tom, že zánik mestskej časti je nie dobrý pre jej obyvateľov. A teda si myslím, že bez súhlasov starostov by tieto referendá boli úspešné v zmysle zablokovania všeobecne záväzného nariadenia. Preto si myslím, že bez súhlasu starostov dotknutých mestských častí a bez ich aktívnej podpory v tomto procese nebude alebo bude veľmi komplikované mestské časti zlučovať. Druhá vec. Tento proces by sa dalo obísť, ale musela by prísť zmena zákona, ktorá by vzala občanom možnosť sa v referende vyjadriť, čo teda ja, ako poslanec Národnej rady, určite nepredložím, pretože by sme vzali jeden platný zákonný demokratický inštitút občanom vyjadriť svoju vôľu v referende. Čiže musíme ísť na základe platnej legislatívy. A teda inštitút referenda, ktorý môže túto snahu podporiť, ale aj zrušiť,  nemôžeme obísť a preto je podstatné súhlas najmä tých starostov mestských častí, kde by sa mohli starostovia tých mestských častí, ktoré by mali zaniknúť zlúčením s inými mestskými časťami. Predkladám tu informáciu aj preto a dúfam, že dosiahneme výsledok, pretože ako jeden z posledných bodov, budem uvádzať bod Spor mesta Košice s firmou Waltz Properties Limited, kde naozaj vzniknú mestu Košice v skorej alebo neskoršej budúcnosti výrazné výdavky na vyplatenie tohto súdneho sporu, ktorý sa vlečie od roku 94 alebo od roku 95, a ktorý sme prehrali na všetkých úrovniach, na všetkých rozhodovacích úrovniach súdov. Aj na Najvyššom súde, aj na Ústavnom súde, aj na Krajskom súde opakovane. Čiže je len otázka času a výšky sumy, ktorú mesto bude musieť zaplatiť. A preto bude potrebné šetriť finančné prostriedky všade tam, kde je to možné. A teraz prejdem k vašim jednotlivým návrhom. Všetky návrhy, niektorí ste predložili návrhy len také, že „nezrušiť moju mestskú časť“. Tak to som bral, to som nezaraďoval do tabuľky, lebo keby som napísal, že nezrušiť vašu mestskú časť, tak všetci vedia, že vám ide len o nezrušenie vašej mestskej časti. Čiže dal som len tie návrhy, ktoré predkladali nejaké formy zlučovania mestských častí, od návrhu 1., ktorý hovorí o jednej mestskej časti, čiže mesto Košice by bolo mestom ako všetky ostatné mestá na Slovensku mimo Bratislavy až po návrh posledný 18., ktorý hovorí o štyroch veľkých mestských častiach a historických obciach. A tými úplne poslednými návrhmi boli návrhy, ktoré nechceli redukovať mestské časti vôbec, pretože ich daný starosta považoval súčasný model za  najlepší, ktorý môže byť, napriek tomu, že sa Rada starostov nedohodla. Myslím si, že kvôli skutočnostiam, ktoré zo súdnych sporov pre nás vyplynú, bude nevyhnutné sa k nejakému návrhu prikloniť, pretože jednoducho mesto nebude mať peniaze na to, aby udržalo celý chod samosprávy a zároveň, aby dokázalo sa podieľať na súdnych sporoch, resp. na rozhodnutí zo súdnych sporov. Názory, ktoré ste predkladali veľmi silne súviseli s tým, či ste starostovia malej alebo veľké mestskej časti. A aj tie zdôvodnenia, ktoré ste dali, boli racionálne aj u jedných aj u druhých. Pre starostu veľkej mestskej časti bolo prirodzené pričleniť menšiu mestskú časť k nemu a fungovať ako jedna mestská časť. Pre starostov z malých mestských častí, z historických mestských častí, boli úplne racionálne zdôvodnenia toho, že historická malá mestská časť by mala byť zachovaná, pretože je jemne dislokovaná, má svoju históriu. A tak isto boli to veľmi racionálne zdôvodnenia. Preto chápem, že sa Rada starostov nedohodla. Na druhej strane my potrebujeme ušetriť finančné prostriedky a bude to nutné v objeme niekoľkých miliónov eur ročne. Ináč budeme musieť obetovať iné časti chodu mesta alebo ich výrazne redukovať. Takže poprosil by som radu starostov, aj starostov mestských častí, ja budem zvolávať rokovania rady starostov iba k tejto téme. Teda by som poprosil o vašu spoluprácu a jednoducho budem trvať na tom, aby sme dospeli do takého stavu, aby sme všeobecne záväzné nariadenie jednoducho na mestskom zastupiteľstve prijali, respektíve keď bude nejaký návrh, ktorý bude väčšinový, aby sme dosiahli racionálne argumenty tak, aby starostovia mestských častí, ktoré budú mať byť zlúčené s inými mestskými časťami, aby sa s týmito návrhmi stotožnili, pretože ako som už povedal. Ináč v referende, teda najmä v malých mestských častiach si myslím, že by k tomuto nedošlo, mnohí z vás ste opakovane deklarovali, že mestská časť naozaj funguje len akási inštitúcia, ktorá peniaze z mesta dostane, buď len posunie alebo ich naozaj spotrebuje na vlastnú prevádzku. A vlastne nemá na žiadne vlastné investičné aktivity. Myslím si, že to racio redukcia mestských časti je namieste a myslím si, že budeme donútení aj objektívnymi okolnosťami napriek tomu, že ste sa doteraz nedohodli, k nemu dôjsť. Takže prepáčte za tento dlhší úvod. 
Otváram rozpravu k tomuto bodu. Nech sa páči, pán poslanec Süli.

p. Süli, poslanec MZ - Vážený primátor, ctené zastupiteľstvo. Možnože som jeden z mála, ktorí sme boli pri zrode o zákone mesta Košice v roku 1990. Vtedy sme sa pýtali od predstaviteľov obcí, vtedajších predstaviteľov obcí, aktivistov, aký majú oni názor. To sú historické obce, ktoré boli násilne pričlenené v roku 1980 k mestu Košice. Či chcú samostatnosť alebo chcú patriť ku Košiciam. Bola takáto možnosť. Oni povedali, že chcú samostatnosť, ale chcú patriť aj ku Košiciam. A tak vznikol tento zákon, ktorý dodnes funguje. Ako funguje, pravda je, že zmeny, ktoré nastali, nastali postupne tak, že vrátili sa určité orgány, aj v parlamente takým čudným spôsobom - individuálny návrh poslanca, že postupne sa vracia k centralizmu. Ale pohrozili niektorí starostovia vtedy, keď bol takýto návrh prednesený, že znížime počet týchto mestských časti,  hlavne predstavitelia historických obcí, že sa odčlenila od mesta Košice a nechcú patriť ku Košiciam, keď sa im zoberie táto samostatnosť. Pán primátor, nepoznám váš podrobný názor, aj návrh ktorý máte, ale rád by som sa spýtať, ešte aj od nejakých právnikov, ktorí sa zaoberajú s touto problematikou, čo sa stane vtedy, keď povedzme trebárs  10 obcí sa odčlení od mesta, lebo oni chcú byť samostatní. Odčleniť kataster, atď., atď., či nehrozí nám aj takáto možnosť. Najväčší problém, ktorý vtedy vznikol, bol problém Šace, keď otázka bola dane z nehnuteľnosti, že komu táto daň bude patriť? Šaci alebo mestu Košice? Nakoniec bol z toho spor, tento spor dokonca ja veľmi nepoznám, ale jedna malá obec si pekne vybrala peniaze ako daň z nehnuteľností, lebo vtedajšie vedenie mesta sa nedohodlo s touto obcou. A zaujímavým spôsobom, jedna veľká nadnárodná firma zaplatila menej dane z nehnuteľností, lebo v obci táto taxa bola nižšia. Pán primátor, predtým, než by človek s kľudným svedomím zahlasoval za niečo, trebalo by všetky tieto alternatívy dať do povedomia. Veľmi rád by som sa toho zúčastnil, keď som sa zúčastnil toho a loboval som za pôvodný košický návrh v parlamente. Rád by som sa na to aj pozrel. Ja tu žijem v Košiciach, bol som v samospráve pomerne dlho a ešte aj som, aby sme vedeli s kľudným svedomím túto zmenu urobiť. A som si vedomý toho, že táto zmena je vynútená z toho titulu, že jedno vedenie mesta urobilo neuvážené kroky, u ktorých trebalo by „decko“ nazvať pravým menom, že kto to spôsobil, prosím, lebo bez toho sa nepohneme. A to je toto, čo som pripomínal, že urobiť jednu bielu knihu pri štarte nového vedenie samosprávy, že čo preberáme. Účty, záväzky, súdne spory, aby ste potom náhodou nebol na paškáli tak, jak predstaviteľ zoologickej záhrady, ktorý majú teraz zodpovedať za niečo, za čo nemôžu. Všetko. Ďakujem.

p. Raši, primátor mesta - Ďakujem pekne. Samozrejme, preto je ten časový priestor. To decembrové alebo posledné tohoročné rokovanie mestského zastupiteľstva je posledné, kde je možnosť prijať všeobecne záväzné nariadenie. Čiže na to, aby všeobecne záväzné nariadenie bolo prijaté, treba nielen súhlas starostov, ale samozrejme súhlas všetkých vás. Čiže samozrejme k tým rokovaniam mimo starostov budem robiť paralelné rokovania aj pre poslancov, ktorí budú mať záujem sa ich zúčastniť. A naozaj, viete sú mestské časti, ktoré teraz ako bez urážky, v dobrom vravím, z ktorých mesto napríklad kvôli pozemkom má viac ako do nich dáva. A sú mestské časti, ktoré keby sa od mesta oddelili, tak pre mesto by to bola z pohľadu celkového rozpočtu úspora, pretože platí tam mnohé aktivity, ktoré sú nevyhnutné, ktoré zabezpečuje ako mesto, napríklad MHD. Čiže každá časť má úplne individuálny aj finančný vzťah k mestu ako takému. Môj názor je jeden z názorov, ktorý je tu uverejnený. Len toto beriem za výsostne tému mesta a nerád by som svojim názorom vytvoril opozíciu proti danému názoru. Ale je tu zakomponovaný v týchto mestských častiach, ako som už povedal. Pre mňa je akceptovateľný návrh polovica a menej. Ale nebránim sa aj návrhu výraznej redukcii mestských časti. Pán poslanec Halenár, nech sa páči.

p. Halenár, poslanec MZ - Pán primátor, veľká škoda, že až tlak peňazí núti mesto začať veľmi vážne premýšľať nad tým, ako vlastne efektívne funguje mesto a mestské časti. Pred niekoľkými rokmi, keď som si nechával posielať z mestských častí informáciu, koľko peňazí, ktoré dostanú od mesta, minú na svoj chod, tzn. na všetky energie, mzdy, odvody a ja neviem čo všetko súvisí s chodom mestskej časti, aj výplaty volených zástupcov, teda starostu a poslancov, boli mestské časti, ako napríklad Luník IX, ktoré minulo 95 percent peňazí. Boli mestské časti ako Západ, ktoré minuli okolo 80 percent. Možno sa to už zmenilo a mestské časti ďalšie s percentuálnym zastúpením minutých peňazí z rozpočtu mesta vysoko, vysoko nad 50 %. To samozrejme nikoho nevzrušovalo v dobách, keď bolo dosť peňazí. Efektivita začína, opäť poviem, je mi to veľmi ľúto,  zaujímať mesto až vtedy, keď sú vonkajšie tlaky. Okrem názoru starostov by však mesto malo zobrať do úvahy ďalšie 2 faktory. Prvý faktor je konečne narovnanie spôsobu, akým sa prideľujú finančné prostriedky mestským častiam. A je úplne jedno koľko ich bude. Pretože doterajší spôsob je postavený na hlavu, je nezmyselný. A ešte výraznejšie kritérium by malo byť, v ktorých častiach a kde potrebuje mesto a aký servis poskytovať pre svojich občanov. Toto skrátka musí byť niekde na papieri. Aby sme z doterajších skúsenosti vedeli, čo požadujú ľudia a kde mať okamžite a rýchlo pri ruke fyzicky a čo je možné urobiť elektronickým spôsobom. A tieto 2 kritériá by mali spolu s názorom, povedzme starostov, zohrať rozhodujúcu rolu pri podstatnom zúžení počtu alternatív než je súčasných 18. To je naozaj niečo príliš. To je zbytočné zaoberať sa niečím takým. A ak by také niečo bolo na papieri, myslím, že by to dalo racionálny základ pre skutočnú reformu, akým spôsobom bude spravované mesto do budúcich desaťročí. Zatiaľ toľko.

p. Raši, primátor mesta - Ďakujem pekne, pán poslanec mňa žiadna kríza nedonútila dávať návrh na redukciu mestských častí. S týmto návrhom som o redukcii mestských časti hovoril ešte predtým, ako som sa stal primátorom. A preto sme aj začali proces, netušiac ešte, aké súdne poplatky, teda aké spory prehráme v akom objeme, sme začali tento proces cez radu starostov. Čiže nesúvisí to s tým, čo som sa dozvedel v týchto dňoch. Ale súvisí to s tým, že som stále deklaroval, že máme veľa mestských častí. Pani poslankyňa Gamcová, po nej pán poslanec Kažimír.

p. Gamcová, poslankyňa  MZ - Ďakujem vážený pán primátor. Ja plne podporujem túto vašu snahu. A myslím, že to nie je nič nové. Ešte v roku 2005 sme o tom začali rozprávať, keď som ja bola jednou z kandidátok na váš post. A budem naozaj veľmi rada, keď sa vám to podarí. Možno by bolo veľmi dobré, keby v tej excelovskej tabuľke príklad pribudol jeden ďalší stĺpec, kde by boli analyticky vyčlenené úspory pri jednotlivých riešeniach. A možnože to bude práve to, čo mnohým otvorí oči. Ďakujem a naozaj vám držím palce.

p. Raši, primátor mesta - Ďakujem pekne, ďakujem pekne, doplníme to, lebo áno bude to ďalšia doplňujúca informácia. Pán poslanec Kažimír, po ňom pán poslanec Grega nech sa páči.

p. Kažimír, poslanec MZ - Ďakujem pekne za slovo. Vážený pán primátor, nepoznám všetky návrhy, ktoré si čítal a ktoré máš v tabuľke od jednotlivých starostov mestských častí ale taktiež, keď môžem nadviazať na predrečníčku, sme sa zaoberali s odborníkmi reformou verejnej správy v Košiciach a prišla do úvahy aj jedna alternatíva, ďalšia o ktorej sa tu nehovorilo, aby mestské časti ostali v pôvodnom členení, tzn. 22 a primátor, resp. magistrát slúžil iba na reprezentatívnu funkciu mesta. Tzn. vrátiť primátora na Starú Radnicu na Hlavnú tam, kde si myslím, že aj patrí, nie v tejto budove a mesto aby si ponechalo iba hlavné strategické oblasti tzn. ÚHA si viem predstaviť, možnože civilnú ochranu, ale úplne v oklieštenej zostave. Tzn. tak, aby samozrejme tieto koncepčné veci fungovali, ale všetky kompetencie tak, ako je to aj v Bratislave v niektorých častiach, či je to správa dane z nehnuteľností, či školstvo presunúť na mestské časti. Tzn. existuje ešte táto alternatíva a preto poprosím, pokiaľ budete sa zaoberať komisie, respektíve na Rade starostov s niektorými alternatívami, dobre by bolo ekonomicky vyčísliť každú jednu. Ďakujem pekne.

p. Grega, poslanec MZ - Chcem povedať, že naša mestská časť na chod úradu a na platy dáva niečo vyše 30 percent. Takže to nie je taká veľká čiastka. Ale áno, sme trošku špecifický. Ale to je na margo veci. O to nejde. Ale tak isto podporujem teda zníženie týchto mestských častí. Ostatne pred niekoľkými rokmi bolo menej, alebo to boli nejaké jak sa to volalo pán Süli? To boli obvodné úrady a trebárs Staré mesto bolo spojené s inými mestskými časťami. Takže zvážili sme to a vieme si to predstaviť. Čo sa týka tej centralizácie, tak ja som zažil všelijaké vedenia a vždycky tí, ktorí boli v opozícii, boli proti tomu, aby teda bola centralizácia, ale ako náhle sa tam dostali tak im to vyhovovalo. Takže sa to stále odďaľovalo. Samozrejme, že problémom je vždycky schváliť niečo, pretože sa to bude dotýkať množstva starostov, množstva poslancov. A isto takejto súťaže, kde nie je teda dopredu jasné, či to niekto obháji tak, ako sám pod sebou nikto nepodpíli ten konár. Ale jednoznačne je to nutné, je to ekonomicky nutné a budem to podporovať.

p. Raši, primátor mesta - Ďakujem pekne s faktickou poznámkou pán poslanec Süli, nech sa páči.

p. Süli, poslanec MZ – Faktická pripomienka. Vážený pán primátor, ctený pán starosta, bol aj taký návrh v predošlom období, dávnejšie trošku, že Staré Mesto má zaniknúť a má sa pričleniť k veľkému mestu a centrum mesta bude patriť pod magistrát, teda pod mesto Košice. Staré mesto nie je potrebné, bolo to obdobie, keď sme trošku oponovali primátorovi. Ďakujem všetko.

p. Ihnát, poslanec MZ - Faktická pripomienka. Tak som uvažoval o tom a tiež tak isto mi to prebehlo hlavou, spojiť napríklad Ťahanovce sídlisko s Ťahanovce obec je logické. Čiže to sú 2 mestské časti, ktoré aj historický aj celkove súvisia.

p. Raši, primátor mesta - Pán poslanec, asi to je príspevok do rozpravy nie?

p. Ihnát, poslanec MZ - To stihnem za pár sekúnd. No a pán Grega hovoril teraz vlastne o príjmoch. Tiež je pravda vlastne, že Staré Mesto má iný príjem a Ťahanovce tiež iný príjem. Ja len sa zamýšľam nad tým a poukazujem na to, aby vôbec pri spájaní tých mestských častí ten starosta s tými poslancami, ktorí budú zvolení, stihli obhospodáriť vlastne a sfunkčniť tú mestskú časť. Ma to zmysel ten, že budú 4 veľké mestské časti a jednoducho či to vôbec bude fungovať ako v reálnom živote? Keď nie sú problémy a tí občania sa sťažujú, že tí poslanci vlastne nevykonávajú mandát tak, jak by mali alebo starosta, tak isto tam sú kritické veci ako na tom tak jednoducho treba sa zamyslieť nad tým, či to sfunkční vôbec ten celý systém. To je všetko ďakujem.

p. Gaj, poslanec MZ - Ďakujem pekne. Ja by som sa trošku tak isto pripojil do tejto debaty s názorom takýmto. Som v samospráve veľmi krátko, málo. Som nový starosta, ale zložil som sľub starostu. Ale vždy tvrdím, aj na Rade starostov a iných fórach, že v mojej situácii, s takýmto rozpočtom, s počtom obyvateľov, s rozlohou, moja funkcia pomaly nemá zmysel. V tom, že keď ja neviem zaplátať jednu dieru po zime, tak naozaj na čo je taký starosta? Ja snáď sa môžem len popýšiť s tým, že sociálnu oblasť máme trošku vylepšenú. Čiže venovanie sa OS-ke, ZOS-ke toto je asi najväčšia moja priorita, ktorá je dobrá, lebo s tým, že pri rozlohe 55 kilometrov štvorcových, pri počte obyvateľov tesne nad 20000, podielové dane sú také, aké sú. Čiže naozaj riešiť treba kompetencie a spravodlivé prerozdelenie podielových daní. Toto je alfa a omega. Ďakujem.

p. Raši, primátor mesta - Ďakujem pekne pán starosta. Keby išli všetci občania mestskej časti príkladom ako ty, a mali po 3 deti, určite by počet obyvateľov bol u vás väčší. Pán poslanec Betuš, po ňom pán poslanec a starosta Petrvalský.

p. Betuš, poslanec MZ - Ďakujem pekne za slovo. Iste že otvorenie tohto bodu už teraz predznačuje, tie emócie a racionálne všelijaké úlohy o tom, ako by to v Košiciach malo vyzerať. Ale podstata na ktorej by sme sa mohli všetci v dnešný deň zhodnúť je, že je to veľmi nutné uskutočniť redukciu mestských častí v tomto druhom najväčšom meste. Myslím si, že naše mesto by malo ostať mestom štatutárnym. Nemali by sme ísť na ten princíp, že bude ako napríklad Prešov alebo Zvolen, atď. Takže ten štatutárny model by tu mal ostať. Zaoberali sme sa znížením počtu mestských častí pred štyri a pol rokmi veľmi vážne. Vypracovali sme jeden dokument, ktorý samozrejme môžeme poskytnúť, pán primátor, a tento návrh už je aj vykreslený čo sa týka územného členenia a tých ďalších vecí, samozrejme nie čo sa týka kompetencií. To je veľmi dôležité v ďalšom bode. Vymysleli sme 9 mestských časti. Samozrejme, že je aj možná redukcia, čo sa týka ich redukcie na nižšie číslo, aby som bol konkrétny, tak tam boli ako: Staré Mesto, Sever, Ťahanovce Sídlisko, Západ, KVP, Nad jazerom, Juh, Dargovských hrdinov. A dali sme otáznik Šaca. Či má Šaca ostať samostatne alebo, že či má byť pričlenená k nejakej inej väčšej mestskej časti? Vyžaduje si to samozrejme ďalšie veľmi vážne rokovania. A už aj z tých vystúpení, ktoré ste tu si vypočuli, tak sú to všelijaké racionálne návrhy. A samozrejme, ešte ich budú. Pracoval som v komisii na novelu zákona o meste Košice. Tak si spomínam, že to boli veľmi, veľmi ťažké rokovania, však, Janko Süli mi potvrdí, tu sme sa dosť s tým vytrápili. Takže držím palce a predpokladám, že výsledným modelom bude ozaj výrazné zníženie mestských časti s patričnými kompetenciami. Ďakujem.

p. Petrvalský, poslanec MZ - Ďakujem veľmi pekne za slovo pán primátor. Otázka je skutočne veľmi zložitá, ale má súvis aj s inými vecami, napríklad v spoločnosti sa teraz veľmi diskutuje o počte samosprávnych krajov, o systéme 3 plus 1. Že by Bratislava bola ako postavená na úroveň samosprávneho kraja. Ja osobne si myslím, že Košiciam by to tiež prospelo. Kompetencie by boli automaticky zákonom č. 369 dané, ale nemusíme vymýšľať zvlášť zákon o meste Košice. Druhá vec je, čo som v dokumente, ktorý som vám poslal tiež, veľmi prízvukoval, že na konci deväťdesiatych rokov sme urobili jednu chybu, jednu nespravodlivosť. Ideme ju teraz opraviť druhou nespravodlivosťou? Myslím k vzťahu k malým mestským častiam. Najprv sme ich nasilu pričlenili ku Košiciam a teraz v rámci racionalizácie ich identitu totálne rozšliapneme? To tiež nie je zrovná 2x príjemná záležitosť. Takže tu je viac tých takých neuralgických bodov v tejto otázke. Samozrejme vieme veľmi dobre, že sa už začínajú pri vyplácaní podielových daní obciam a mestám sa prihliada napríklad na princíp výškový, na princíp rozlohový a pokiaľ všetky tieto princípy chceme my ako si dať dohromady a na základe toho určiť viac menej spravodlivé rozdelenie tohto mesta, musíme vziať do úvahy strašne veľa faktorov. Ďalší neuralgický bod je sídlisko Luník IX, ďalší neuralgický bod je Džungľa. Veľa ľudí sa ma pýta, aký zmysel ma taká mestská časť ako Džungľa? Problém je v tom, že v mestskej časti Džungľa je tiež pomerne vysoké percento obyvateľov neprispôsobivých. Takže teraz, keď túto mestskú časť k niekomu pričleníme, určite že tomu niekomu spôsobíme problémy. Takže tu je ďalší ten aspekt, ktorý nabehne, to je ten sociálny aspekt pri zlučovaní mestských časti. Ďalej. Ďalší problém, ktorý ja vidím, že ani zákon 369 ani zákon 401 nerieši momentálne zlučovanie obcí, rozdeľovanie obcí, zánik obcí. Tieto záležitosti nie sú jednoducho v zákone ošetrené. A my teraz rozprávame o niečom, čo nenájdete nikde. Nenájdete proste oporou v týchto zákonoch. Ono by najprv bolo treba vyriešiť aj legislatívu, kde by bolo jasne povedané, že za určitou hranicou obec nemá zmysel, a bude musieť si vybrať, či sa s niekým zlúči alebo či zanikne. Takže toto sú zas ďalšie tie legislatívne otázky, ktoré by sme potrebovali vyriešiť v súvislosti s tým o čom teraz rozprávam. Ďakujem pekne.

p. Halenár, poslanec MZ - Mňa v podstate napadla iba formálna stránka celého procesu a to by možno zaujímalo aj všetkých poslancov tu. Čo sa bude robiť s touto diskusiou, aký formálny inštitút vznikne na posudzovanie názorov? Nakoľko to bude otvorené občanom? Tzn. nakoľko ľudia žijúci v tomto meste a v priľahlých tých malých mestských častiach sa budú môcť aktívne zúčastňovať procesu? A čo chcem povedať ešte, čo sa týka toho servisu, celý ten proces by mal byť založený presne na tom, tzn. čo v akom rozsahu a na ktorých miestach potrebujú Košičania mať ihneď k dispozícii, keď vstúpia z ulice niekde do nejakej budovy, a je úplne jedno, koľko tých mestských časti bude, či bude 1, 4 alebo 15 ich bude, tých mestských častí, a následne by sme vedeli povedať, že na toto pokrytie tohto servisu nám treba, toľko a toľko peňazí, pretože vieme cca odhadnúť z histórie koľko požiadaviek, na čo vlastne prichádzalo na toto mesto. A s čím vlastne mesto muselo sa vyrovnávať v zmysle odpovedí pre občanov. A problém malých mestských častí by bol celkom podľa mňa slušným spôsobom vyriešený tým, že by sa našiel funkčný a efektívny model financovania mestských častí. Tzn., ak by bolo každému jasné, že keď sa prijme tento model financovania mestských častí, tak také a také dôsledky pre tú jednotlivú mestskú časť z toho budú plynúť. Bez toho, teda s dovetkom, že ukončíme súčasný stav, ktorý je, ktorý je zlý, a na ktorom sa zhodnú viacerí poslanci a úplne jedno z ktorej politickej strany. Čiže zaujíma ma tá formálna stránka, čo a ako to bude celé bežať, či to bude otvorené aj občanom, aký dlhý ten proces asi sa predpokladá a teda ten servis a to financovanie.

p. Petrvalský, poslanec MZ – Faktická pripomienka. Ďakujem veľmi pekne za slovo. Ja len na svojho predrečníka s faktickou poznámkou , že servis o ktorom on rozpráva, pokiaľ my zavedieme OPIS, tak tie elektronické služby, ktoré bude mesto elektronicky poskytovať, veľmi v širokej miere tento servis elektronicky pokryjú. A tam už zase budú iné požiadavky na mestské časti a na fungovanie jednotlivých úradov. Takže len toľko k tomu, ďakujem.

p. Hlinka, poslanec MZ - Ďakujem. Ja chcem iba nadviazať na to, čo hovoril môj predrečník jeden aj druhý. Tzn., v prvom rade by sme si mali uvedomiť, že platí v samospráve princíp subsidiarity tzn. ako základný princíp, aby sa výkon samosprávy, pokiaľ má byť samosprávou, dostavala k občanovi a aby bola čo možno ten výkon samosprávy, aby bol každodenný a permanentný bez väčších technických problémov. To aby sme vedeli tu potvrdiť, malo by byť urobené tak, ako hovoril aj pán Halenár, aj pán Petrvalský, aj ostatní kolegovia poslanci. Mal by byť urobený istý audit, z ktorého by sme zistili rozsah úloh a kompetencií, ktoré jednotlivé samosprávne orgány na území mesta zabezpečujú v súčasnosti, pretože nie sú rovnako vybudované čo sa týka náplní práce kompetencií aj rozsahu úloh. Takže toľko iba na margo toho, čo bolo povedané. A teším sa na to, že túto tému otvárame. Dúfam aj s dobrým výsledkom, čo sa týka väčšej efektivity aj integrácie práce mestských častí v Košiciach.

p. Halenár, poslanec MZ - Faktická pripomienka. Na druhej strane tej subsidiarity, jestvuje nejaký samotný vplyv tej entity samosprávy, ktorá bude vytvorená. A myslím, že v tom ešte máme veľké medzery v tomto meste. Že jednotlivé mestské časti, ktoré sú tu, nijakým spôsobom neumožňujú niečo lepšie alebo viac, než nejaké iné mestské časti. Tzn., ja to poviem na príklade, ktorý dlhé roky uvádzam. Je to zber a zneškodnenie komunálneho odpadu. Je celomestský. Je jedna suma na hlavu, pričom si myslím, že pri správnom a efektívnom riadení mestskej časti, by bolo množstvo komunálneho odpadu byť podstatne iné a tým pádom by aj tá mestská časť vlastne vynakladala omnoho menej peňazí na zber a likvidáciu komunálneho odpadu. A ideme tu s takými vecami, ako je nielenže druhotný odpad, ale je aj bio odpad a výroba z bio odpadu. Skrátka obrovské možnosti sa otvárajú pre rôzny prístup rôznych mestských časti.

p. Grega, poslanec MZ - Kým napokon dospejeme k tomu, čo chceme, dajú sa aj nejaké dielčie úspory riešiť. My napríklad sme už začali s pánom starostom Gajom alebo v našej mestskej časti spolupracovať napríklad pri organizovaní rôznych podujatí pre seniorov, chceme to robiť pre detí a tak vlastne vieme ušetriť finančné prostriedky. Pretože je to v jednej sále, trebárs je tam jeden kultúrny program, atď. Rozprávali sme aj o takej možnosti, žeby sme mohli sídliť trebárs v jednej budove spolu. Tým by sme vedeli zredukovať počty pracovníkov. Mohlo by byť spoločné miesto prvého kontaktu, upratovačky, náklady na kúrenie atď. Čiže aj to je jedna z ciest.

p. Jenčová, poslankyňa MZ - Ďakujem za slovo. Aby si niekto nemyslel, že ma nezaujíma táto diskusia a preto som ticho, tak som sa dovolila prihlásiť. A síce, čo sa týka práce mestských častí, je to predovšetkým práca v teréne. Je úplne jedno, či tu prácu vykoná magistrátny úradník alebo pracovník magistrátu alebo pracovník, zamestnanec mestskej časti. Jedného aj druhého treba zaplatiť. Ako príklad môžem uviesť, a všetci starostovia určite so mnou budú súhlasiť a hlavne z veľkých mestských častí, koľko nám zo súdu a z polície prichádza len žiadosti správy o povesti. To je jedna neskutočná korešpondencia, ktorú jednoducho každý úrad musí vybaviť. A je úplne jedno, kde ten úrad bude sídliť, pokiaľ chce ten starosta pristupovať a úrad k tomu seriózne, tak minimálne musí vedieť niečo o tom občanovi, aby tá správa vôbec mala nejaký relevantný význam. Tak isto je to práca v terénne, šetrenie v rodinách. Úrad práce sa zaujíma či tá a tá rodina ako funguje, či sa starajú o deti. No zase tam musí ísť pracovník. A je úplne jedno, či bude magistrátny alebo pracovník mestskej časti. Aspoň my spravujeme trhoviská. A určite to robí každý alebo teda každý má nejaký trh, no tú trhovú povolenku opäť musí vypísať pracovník a niekde ju zaevidovať. Ďalej sú to vyjadrenia k podnikateľskej činnosti, potom sú to vyjadrenia k stavebným konaniam, čo sa na území obce robí. Toto jednoducho musí niekto napísať. Môžem uviesť príklad, keď dane mali mestské časti, prešli pod magistrát. Tak my sme tie pracovníčky a každá mestská časť uvoľnila na magistrát. Ale opäť toho daňovníka musí niekto spracovať. Takže tá administratíva, je úplne jedno či sa bude robiť pod okienkom magistrátu alebo mestskej časti. Vždycky je to o fyzickej práci, ktorú musí urobiť nejaký úradník. Tak isto príde sa občan zaevidovať na trvalý pobyt, no niekto ho musí vybaviť. Overovanie a podobné množstvo iných činností. Takže rozprávať o tom, že mestské časti a hlavne teda u veľkých, že trištvrť, to je taká s obľubou novinárska veta, že trištvrtinu svojho príjmu prežerú na platy, tak nie je pravda, pretože musíme sa baviť o tom, akého príjmu. Keďže vieme, že mesto robí, čo sa dá, teda dá koľko sa dá, ale v číslach je to o tom, že dostaneme zhruba desatinu príjmu -dostaneme zhruba desatinu podielových daní. Pritom máme tieto povinnosti zo zákona. To som zďaleka neprečítala lebo nevymenovala všetky. A toto niekto fyzicky musí urobiť. A je jedno, či je to teda magistrátny úradník, alebo nie, keď vybavujeme stavebné povolenie na parkovisko, opäť je to o tom, niekto ten projekt musí dať dokopy, vybaviť k tomu 35 odobrení, požehnaní, povolení. Čiže fyzicky to opäť musí niekto spracovať. Takže ja si vyprosím ten pojem že „mestské časti prežerú“, pretože je za tým kvantum práce, ktoré bežný človek nevidí, čo všetko vlastne táto mestská časť robí. Je pravda, že zlúčením by sa niektoré činnosti ušetrili, ale nemyslím si, že sa ušetrí na platoch úradníkov, pretože administratíva ostáva. A ešte sa zväčšuje. Zoberme si verejné obstarávanie a čokoľvek iné, čiže tej administratívnej náročnosti zverejňovanie zmlúv, opäť niekto tam musí dať, zverejniť a sa tomu venovať. Takže je to skutočne dosť citlivý problém na debatu. Ale treba všetky úlohy obcí ako také zobrať do úvahy a potom rozprávať o zlučovaní nejakom bezhlavom, lebo predsa my sme v teréne a my vieme, kde je aká diera. Určite pán Cichanský nepríde z magistrátu a neobehne všetkých 22 mestských častí a všetky cesty. Nemá šancu, pokiaľ nie je mestská časť, ktorá mu to nejakým spôsobom dá na papieri. Takže pár mojich poznámok. Ďakujem.

p. Ihnát, poslanec MZ - Faktická pripomienka. Áno, pán primátor, ja len toľko by som chcel, že Anka Jenčová má pravdu v tomto smere, čo sa týka toho, že je podstatné, aby ako úradníci, tak poslanci, aj starostovia poznali terén. Ak budeme mať 4 mestské časti, veľké mestské časti, povedzme si tento variant, tak jednoducho neexistuje, aby ten starosta a tí poslanci zvolení mali vôbec záujem obhospodáriť tie svoje mestské časti, v ktorých budú, aj tých malých alebo tých veľkých častiach, lebo ich nepoznajú. A za ďalšie nebudú ani motivovaní, takže som za ten variant, spájať vlastne mestské časti rozumne aj v rámci histórie tak, aby bol zachovaný alebo aby bola zachovaná funkčnosť tej samosprávy v tom meste. Tak jak som povedal Ťahanovce - Sídlisko Ťahanovce – obec. To je ako logika. Toto aj v teréne bude fungovať a jednoducho aj v praxi bude fungovať. Ďakujem.

p. Bereš, poslanec MZ - Faktická pripomienka. Ďakujem pekne za slovo. Vážený pán primátor, vážené kolegyne, kolegovia chystal som sa vystúpiť s príspevkom, ale zmenil som to iba na faktickú, pani starostka Jenčová ma predbehla. Ja sa plne stotožňujem s tým, bolo by naivné si myslieť, že keď iba obrazne povedané máme jednu mestskú časť, ktorá má 30 úradníkov, ďalších 20 a ďalších 10 a spojíme ich, takže tam ostane 30 úradníkov. Tých úradníkov bude 60. Čiže tie úspory aké sú tu nejaké predpokladané, že keď zlúčime mestské časti získame ohromné peniaze na splatenie prešustrovaných peňazí z minulosti, tak tie výpočty analýzy budú treba hádam trošku iné. Možno v prvom kroku by bolo dobré zväčšiť kompetencie pre mestské časti, aby práve neboli iba prerozdeľovači peňazí. Ale práve, ako tu aj bolo povedané, vie najlepšie mestská časť, kde má akú dieru a keď aj robia nejakú snahu pripravia nejaké projekty, tak kým z mesta príde nejaké súhlasné stanovisko a prejde to celým tým odborným aparátom, tak je to ohromná tortúra. Takže tie mestské časti mnoho vecí by vedeli lepšie spraviť, ďakujem.

p. Raši, primátor mesta - Ďakujem pekne. Poznámka, minimálne keby sa redukovali mestské časti, už aj keby tie aparáty ostali také isté, minimálne sa ušetrí na plate starostu a poslancov. 

p. Reštei, predseda Rady starostov a starosta MČ Košice Šaca - Ďakujem pekne za slovo, vážený pán primátor, vážené mestské zastupiteľstvo. Nebudem sa vracať k veciam alebo hovoriť o podielu Mestskej časti Šaca, bola tu spomínaná. Nebudem hovoriť tak, ako ostatní starostovia. Budem sa snažiť zhrnúť postup Rady starostov pri prejednávaní a schvaľovaní záverečného uznesenia k Návrhu optimalizácie mestských častí v Košiciach. Samozrejme zhruba alebo vyše roka Rada starostov sa intenzívne začala zaoberať týmto projektom optimalizácie mestských častí. Bola vytvorená 7 členná pracovná skupina za účastí predstaviteľov vedenia mesta Košíc. Takýmto malým výsledkom alebo prvým krokom bola aj optimalizácia počtu poslancov. Sme odporučili pánovi primátorovi tú redukciu. Ja myslím, že bola to zásadná zmena, ale prispeje alebo prinesie aj úsporu finančných prostriedkov v meste Košice, v mestských častiach. Druhá najväčšia úloha bola nájsť návrh, ako optimalizovať mestské časti v Košiciach. A tam je ten prvý problém, a to je v tom, že aj v súčasnosti jednotlivé mestské časti sa členia na niekoľko stupňov, kde výkony či už veľké alebo mestských časti sa nedajú porovnávať, preto aj pri schvaľovaní podielových daní alebo v rámci schvaľovania rozpočtu mesta, stále narazíme na ten problém, že prečo malé mestské časti dostavajú iný výpočet podielových daní, veľké časti zase iné. Čiže my sme navrhovali, aby v tejto fáze bol najprv urobený audit a respektíve urobené kompetencie, ktoré budú môcť prejsť na všetky mestské časti bez rozdielu či je malá alebo veľká mestská časť, aby rovnomerne tieto mestské časti mohli zabezpečovať svoj výkon samosprávnych funkcií. Čiže tam pohľad vedenia mesta bol taký, že treba optimalizovať, čo ja taktiež súhlasím s tým, lebo 22 mestských časti v Košiciach je strašne veľa. Ja si viem predstaviť možno aj 5, možno aj 10 mestských častí. Ale tlmočím stanovisko Rady starostov, kde ani tých 14 mestských častí, ktoré boli navrhované v Rade starostov, neprešlo. Takže toto je náš pohľad na to. Určite, my sa nebránime tomu, aby sme, či už mimoriadne alebo riadne sa stretli na Rade starostov, pán primátor navrhol alebo odporúčal nám nejaké tézy, ktoré myslím si, že by mali byť v tejto rade prerokované a urobený určitý vystúp. Nebránime sa tomu. 
Ešte niekoľko takých myšlienok k tomu, čo pán poslanec Süli hovoril. Nikdy nestála otázka boja Šace, že či zostáva, či  nie. V roku 72 tieto prímestské, vtedajšie historické obce, boli administratívne pričlenené a ja si nepamätám, a som dosť dlho politik, aby sa niekedy niekto v roku 90 bol pýtal pričlenených bývalých obcí, že či môžu alebo či chcú zostať. To prvýkrát teraz počujem takýto návrh. Ale som rád, že som ho počul. Takže z mojej strany všetko. Ďakujem.

p. Raši, primátor mesta - Ďakujem pekne. Ak sa nikto ďalší nehlási, uzatváram rozpravu k tomuto bodu. Teda dovoľte mi na záver pár poznámok. Myslím si a verím, že väčšina z vás, že redukcia mestských častí je krok, ktorý ušetri finančné zdroje nielen kvôli optimalizácii mnohých činností, ktoré sa vykonávajú na každej mestskej časti a mohli by sa možno riadiť efektívnejšie aj pomocou OPIS-u pri menšom počte mestských častí, ale aj kvôli tomu, že sa redukujú, teda zanikajú v zaniknutých mestských častiach náklady na poslancov, či starostu. Po druhé. Občanom tohto mesta, väčšine občanov tohto mesta, si myslím, že pre nich nie je podstatné mať 22 mestských častí, ale podstatné pre nich je vybaviť v mieste kontaktu, ktorý má čo najbližšie k svojmu bydlisku, čo najviac. A pokiaľ sa navrhne model mestských častí, či už to bude polovica, 10 alebo iné číslo a občan vybaví v mieste, ktoré má blízko svojho domova viac, tak sa nebude zamýšľať nad tým alebo mu to bude jedno, či to vybavil na mestskej časti alebo na mieste kontaktu alebo nejakej úradovni. Myslím si, že každému občanovi ide najmä o to, aby čo najväčšie množstvo svojich problémov vyriešil čo najbližšie k svojmu bydlisku. Takže ďakujem za všetky tieto pripomienky. Aj preto som neuviedol k jednotlivým návrhom, z ktorých mestských častí prišli, aby sa nezačal boj, že ty bojuješ za svoju mestskú časť, ja bojujem za inú mestskú časť. Chcel by som poprosiť starostov mestských častí, aby, a možno najjednoduchšie bude vytvoriť nejakú webovú linku, plus nejakú schránku, aby naozaj a uverejniť to na svojich sídlach aj informačných materiáloch, aby ste mali aj názor tých občanov vašej mestskej časti, ktorí majú záujem svoj názor vyjadriť, lebo budú to názory z terénu a tie myslím si, že by mohli byť aj pre vás možno smerodajné pri konečnom rozhodnutí sa postaviť za vašu mestskú časť, do ktorej alternatívy ísť, resp. v prípade zrušenia mestskej časti vedieť, aký je názor jej obyvateľov, ktorí ho vyjadria. Takže ďakujem pekne za pozornosť, ďakujem pekne za všetky názory, ktoré tu uplynuli. Mnohé z nich boli podnetné, samozrejme tabuľku budeme doplňovať aj o  úspory finančných prostriedkoch pri jednotlivých návrhoch a teším sa teda na skoré stretnutie. Budem robiť stretnutie aj s Radou starostov, plus vytvorili by sme priestor aj na to, aby sa stretli poslanci, ktorí nie sú starostami alebo eventuálne poslanecké kluby, aby sme túto tému vedeli rozdiskutovať, ale hlavne, aby sme vedeli nájsť riešenie, ktoré podporíte na decembrovom, najneskôr na decembrovom rokovaní mestského zastupiteľstva. Ďakujem a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach podľa príslušných ustanovení Štatútu mesta Košice berie na vedomie Informáciu o návrhoch na nové členenie mestských častí mesta Košice, žiada primátora mesta Košice prerokovať predmetný materiál s Radou starostov a výsledky rokovania predložiť mestskému zastupiteľstvu vo forme návrhu VZN mesta Košice.“ 

Hlasovanie č. 42 -	za: 42, proti: 1, zdržal sa: 0

p. Raši, primátor mesta - Konštatujem, že uznesenie bolo schválené.  Ďakujem pekne.
- - -

Bod č. 29 
Koncepcia riešenia statickej dopravy v meste Košice – návrh spoločnosti EEI, s.r.o.

p. Raši, primátor mesta - Prejdeme k bodu číslo 29, kde je predložený materiál Koncepcia riešenia statickej dopravy v meste Košice - návrh spoločnosti EEI s.r.o. Poprosím pána riaditeľa magistrátu, aby stručne uviedol materiál.

p. Lazúr, riaditeľ MMK - Vážený pán primátor, vážený poslanecký zbor. Historicky v minulosti operátora parkovacích služieb robila v tomto meste Správa majetku mesta Košíc, ktorá pokiaľ dobre pamätám v roku 2010 začala práce na možnom externom zabezpečení parkovacích služieb. Táto téma sa rozvíjala ďalej až do roku 2012, keď mestské zastupiteľstvo jednak schválilo prenájom verejných parkovacích plôch na území mesta externému operátorovi, schválilo súťažné podmienky na vypísanie súťaže na tohto operátora externého. A zároveň po skončení súťaže schválila zmluvu s týmto externým poskytovateľom spoločnosťou EEI. Táto zmluva nadobudla účinnosť a platnosť od 1.8. roku 2012 na 10 rokov. Čiže dnes sme v tom móde, že zmluva beží, EEI-čko spravuje tieto parkovacie miesta, vyberá poplatky, platí paušál aj mestu, aj dnes už bytovému podniku, kde došlo k zlúčeniu Správy majetku mesta Košice a mestského podniku, za parkovací dom. A súčasťou tejto zmluvy boli niektoré body, ktoré mala táto spoločnosť povinnosť naplniť. Jedným zo základných bodov bolo predložiť koncepciu statického státia v meste Košice. Čo sa týka centrálnej parkovacej zóny, dotknutých mestských častí a všetkých veľkých mestských častí, do ôsmich mesiacov od podpísania zmluvy. Tam došlo k malému sklzu asi 10 dní z toho titulu, že vlastne sme nemali stanovisko od nášho sprostredkovateľského orgánu, ako narábať s parkovacími miestami, ktoré boli vybudované v rámci eurofondov. Preto došlo trošku k omeškaniu. Ale táto koncepcia bola niekedy okolo 10. apríla predložená, bola posúdená odborným útvarom magistrátu, následne bola postúpená všetkými dotknutým mestským častiam na cédečkách. A momentálne sme v tom štádiu, že túto koncepciu obdržalo všetkých 50 poslancov mestského zastupiteľstva, ktorí si mohli tento materiál podrobne naštudovať a zvážiť, čo je v ňom dobré, čo je v ňom zle. A pokračovať v práci. Pretože,  pokiaľ nie je schválená koncepcia, nie je schválený ďalší postup, pretože do šiestich mesiacov pokiaľ sa schváli koncepcia, je povinnosť tejto spoločnosti EEI spracovať presný časový vecný harmonogram a začať robiť zmeny v rámci mesta, ktoré sú navrhnuté v tejto koncepcii. Toľko na úvod. Ja chcem poprosiť, pán primátor, či môže k tej vecnej obsahovej stránke vystúpiť zástupca spoločnosti EEI, ako spracovateľ materiálu.

p. Raši, primátor mesta - Ďakujem pekne. Čiže, materiál máte predložený tak, ako ho spracovala spoločnosť EEI, bez akéhokoľvek zásahu alebo vyjadrení útvaru mesta Košice. Čiže chcem sa spýtať, či chcete najprv, aby povedal pár slov aj zástupca spoločnosti EEI? Alebo potom? Potom. Dobre. Čiže otvorím rozpravu k tomuto bodu. Poprosil by som zástupcu spoločnosti EEI, keď tu je, píšte si všetky otázky, ktoré prídu a potom dostanete po nejakom ucelenom celku otázok priestor, aby ste všetky dotazy zodpovedali. Čiže do rozpravy sa prvý hlási pán poslanec Hlinka, pani poslankyňa Čekanová a potom ďalší a ďalší. Nech sa páči.

p. Hlinka, poslanec MZ - Myslím, že všetci chápeme, že reguláciu parkovania na území mesta si vyžiadal vysoký stupeň motorizácie, obmedzovanie parkovania pre obyvateľov v obytných zónach, ktoré sú zaťažené dopravou súvisiacou s dopravnou obsluhou a návštevníkmi obchodných centier a sídiel podnikateľských subjektov. Ako napríklad v okolí Auparku, obmedzenie parkovania v centrálnej mestskej zóne z dôvodov regulovaného parkovania a tým dochádza teda k nadmernému dopravnému zaťaženiu okolitých bytových domov napríklad Palárikova, Jantárová, Zborovská, Južná trieda, Jánošíkova, Žižkova a podobne. Predložený návrh riešenia organizácie statickej dopravy na sídliskách,  konkrétne na strane 122 v tomto návrhu sú uvedené 2 varianty,  v ktorých mne nie je celkom jasné, ktorý variant bude na sídliskách uplatňovaný, a čo bude predmetom schvaľovania. Variant „A“ predpokladá totiž neobmedzené parkovanie obyvateľov a návštevníkov sídliska. Návštevníci sú v tomto variante časovo obmedzovaní v parkovaní. Variant „B“ predpokladá regulované parkovanie pre obyvateľov v režime rezidentov, regulované parkovanie pre návštevníkov. Tento návrh koncepcie bol prerokovaný v orgánoch Mestskej časti Košice- Juh. Jednou z hlavných pripomienok k návrhu koncepcie bola cena za rezidenské parkovanie pre obyvateľov. Tzn. 35 eur za prvé vozidlo, 70 eur na rok za druhé vozidlo a 150 eur za rok na tretie vozidlo. Stanovená cena nebola v tejto koncepcii zdôvodnená, nebola predložená kalkulácia nákladov, o ktorú sa opiera. A je okrem toho neporovnateľná s cenami v iných mestách, kde je regulované parkovanie už v praxi zavedené. Navrhovaná cena je pre obyvateľov neakceptovateľná. Príjmom mesta Košice sú podielové dane. Dane z nehnuteľností, daň za odpad a podobne. Týmto vlastne dôjde k ďalšiemu finančnému zaťaženiu obyvateľov novou finančnou dávkou. Na rokovanie dnešného zastupiteľstva preto predkladám pozmeňujúci návrh k tomuto bodu rokovania, aby cena za rezidentské parkovanie bola nasledovne určená: 5 eur za rok na prvé vozidlo, 20 eur za rok na druhé vozidlo, 50 eur za rok  na tretie vozidlo. Žiadam, aby sa o tomto pozmeňovacom návrhu aj hlasovalo. 
Ďalšia zásadná pripomienka sa týka rozsahu a časového harmonogramu investícií vo výške minimálne dvoch miliónov eur, ktoré bude spoločnosť realizovať na území mesta podľa nájomnej zmluvy, počas platnosti vzťahu z predloženého návrhu koncepcie. Zatiaľ nie je jasné definované, koľko nových parkovacích miest bude vybudovaných napríklad na území Mestskej časti Juh, a koľko finančných prostriedkov bude investovaných do technického zhodnotenia už existujúcich vybudovaných parkovísk. Preto Mestská časť Juh žiada o predloženie podrobného projektového plánu koncepcie podľa navrhovaných lokalít, na reguláciu parkovania na našom území, a má záujem sa spolupodieľať pri riešení zmien organizácie dopravy na uliciach, existujúcich parkoviskách a v organizácie regulácie dopravy na sídliskách. Toľko z mojej strany.

p. Čekanová, poslankyňa MZ - Ďakujem pekne za slovo. Stotožňujem sa s pozmeňujúcim návrhom, ktorý predložil môj kolega, pán starosta Hlinka. A rada by som ešte doplniť v jednom bode. Na strane 125 je v druhom variante, v druhej odrážke uvedené, že lokality rezidentského parkovania v oblasti základných a materských škôl sa v stanovených časoch na 15 minút, bez obmedzení. Chcem sa opýtať, či sa to týka vlastne všetkých ulíc, na ktorom vlastne sa rezidentské parkovanie bude zrealizované? Alebo budú na to vyhradené len istý počet miest? Prečo sa na to pýtam? Z dôvodu toho, že napríklad Mestská časť Košice - Juh, v ktorej práve zóny, ktorej sa týka toto parkovanie, sa nachádza aj základná škola aj materská škola. Preto sa pýtam, že mám takéto indície, že bude len vyhradený počet miest a bude podľa mňa v rannej špičke, teda v čase školskej dochádzky, malý tento počet vyhradený pre základné a materské školy. Ďakujem.

p. Gaj, poslanec MZ - Samotná kondícia riešenia statickej dopravy prišla samozrejme na cédečku s nejakým listom. Ale samotný list, skôr by bol, že zaslaný materiál na preštudovanie bez konkrétnej požiadavky na pripomienkovanie, stanovisko, prerokovanie v komisiách atď., atď. Čiže samotné rozoslanie tohto materiálu mohlo byť nejak ináč a možno aj zvolaním, hlavne zainteresovaných mestských častí, ako Staré Mesto, Juh, Sever, okolie, ktorého sa to najviac týka, aby tieto mestské časti rovno so zástupcami EEI vedeli to nejak lepšie prerokovať a pripomienkovať. Mňa z hľadiska Severu, ak si pozriem mapku na strane 67 a následne, sa zvláštnym spôsobom rieši časť Komenského ulica. Od Komenského ulice smerom na Ťahanovce. Čiže táto ľavá strana, ako je ulica Hroncová, Boženy Němcovej a tak ďalej, vôbec nie je nikde v koncepcii zaplánovaná. Čo je nový poznatok vzhľadom na to, že zrejme Daňový úrad sa bude sťahovať na Komenského ulicu, do Kadetky. Ak daní zamestnanci, 130 zamestnancov plus stránky, ktoré budú prichádzať na presťahovaný Daňový úrad na správu, neviem si predstaviť, kde na Komenského ulici alebo z druhej strany na Tolstého, kde taký nárast nových parkovacích miest, nových požiadaviek na parkovanie by sa v tejto lokalite vyskytlo. Lebo už teraz je tam veľký, veľký problém a pretlak. 
Čiže samotná koncepcia. Ja ju beriem ako nejakú základnú informáciu, kde v samotných schémach, mapkách, je veľmi pekne znázornená daná lokalita, koľko má parkovacích miest, koľko je vyťaženosť v noci, atď. Čiže toto beriem ako nejakú východziu informáciu preto, aby všetky komisie na zainteresovaných mestských častiach začali o tom rozprávať a spolu s predstaviteľmi EEI doriešili koncepciu, ktorá by bola predložená na mestský parlament. Ďakujem.

p. Lasky, poslanec MZ - Ďakujem pekne pán primátor. Ja by sa mal jednu otázku na pána riaditeľa alebo šéfa spoločnosti EEI. Z akého dôvodu sa nevydávajú karty momentálne právnickým osobám v centre mesta? Ďakujem pekne.

p. Jenčová, poslankyňa MZ - Ďakujem za slovo pán primátor. K tomuto materiálu. Musím uznať a teda poklonu firme EEI, že tak podrobne zmapovala situáciu ohľadom dopravy v meste. Keďže je tam viac, viac variantných riešení a aby sme skutočne neschválili niečo, čo potom nebude celkom kóšer, navrhujem nasledovné riešenie. Keďže je to ozaj obsiahly materiál a nie tak „ad hoc“, nechcem, nemám záujem ani niečo zdržiavať alebo naťahovať, ale skutočne by si to všetky mestské časti mali prejsť so svojimi poslancami, úradníkmi, prípadne odborníkmi z praxe. Aj keď to nebude formou uznesenia miestneho zastupiteľstva, ale bude to nejaké vyjadrenie mestskej časti. Mali by sme si dať nejaký termín, ktorý zašleme trebárs mailom, dokedy spracovávateľovi a aby tieto pripomienky jednoducho zapracoval alebo zobral do úvahy. A potom si myslím, že nikto z poslancov nebude mať problém k takémuto vylepšenému materiálu dvihnúť ruku a povedať, „áno týmto smerom chceme ísť“, pretože je to skutočne veľmi zložitá otázka. Neexistuje vo svete najoptimálnejšie a najideálnejšie riešenie, ale skúsme sa k nemu priblížiť. A ako ináč, ak nie diskusiou priamo v teréne. Takže ja by som navrhovala, alebo pán primátor, nechám na vedenie mesta, aby teda mestské časti mali ten „deadline“ povedaný, že dokedy? A, aby mali priestor sa, či úradníci, odborníci a poslanci, vyjadriť a dať svoje pripomienky. A potom na najbližšom, hoci aj mimoriadnom, keď niekde termín súri, si to dajme a odklepnime. Takže nebudem dávať pozmeňovací. Nechám na predkladateľa aby sa nejako s týmto mojim názorom vyrovnal. Ďakujem.

p. Raši, primátor mesta - Ďakujem pekne. Teraz, keď sa smiem spýtať pani starostka, nedávaš procedurálny návrh na prerušenie rokovania o bode? Lebo tak mi to znelo. Pýtam sa, lebo by to zmenilo situáciu. Čiže nie?

p. Jenčová, poslankyňa MZ - Ale áno. Ďakujem za našepkanie, takže dávam procedurálny návrh na prerušenie.

p. Raši, primátor mesta - Dobre. Čiže pani starostka dala procedurálny návrh na prerušenie rokovania o tomto bode, aby mestské časti mohli prejsť tento materiál. Tzn., že poslanci, ktorí sú doteraz prihlásení, ešte prednesú svoje príspevky. A po ich ukončení bude hlasovanie o procedurálnom návrhu pani starostky Jenčovej. Pán starosta Grega s faktickou pripomienkou.

p. Grega, poslanec MZ - Faktická pripomienka. Ja som v podstate to isté chcel teda povedať, pretože i keď my sme o tom rokovali aj na zastupiteľstve, ale vystávajú tu aj iné skutočnosti, iné návrhy, sú trebárs z Juhu. Pre nás staromešťanov je tá cena prijateľná, pretože na rozdiel od iných mestských častí, kde sa nič neplatilo, my sme platili 100 eur, takže 35 eur je výborne. Vystáva tu aj taká otázka, že sme vybudovali mi mnoho parkovací miest, či by aj naša mestská časť nemala mať z toho nejaký podiel alebo niečo zvýhodnené pre tých občanov. Takže som za nech sa to preruší a nech sa o tomto podiskutuje.

S. Kočiš, poslanec MZ - Ďakujem za slovo. Ja by som sa v prvom rade chcel opýtať, keď bol daný procedurálny návrh, nemalo sa o ňom rokovať hneď? Pretože, moje vystúpenie súvisí potom aj s návrhom na uznesenie. A ak by bolo, ak by prešiel návrh o prerušení, nedával by som teraz tento návrh na uznesenie, ale by som ho lepšie naformuloval. Alebo mám dať návrh na uznesenie a potom v prerušení sa bude o mojom nedokonalom návrhu „v úvodzovkách“ hlasovať potom?  Poprosil by som v prvom odpovedať mi, či nemalo sa hlasovať o procedurálnom návrhu?

p. Raši, primátor mesta – Pardon, skáčem Vám do rečí. Rokovací poriadok hovorí o tom, že pokiaľ padne procedurálny návrh na prerušenie rozpravy k danému bodu, dokončia rozpravu poslanci, ktorí sú prihlásení, ďalší sa už prihlásiť nemôžu. A po dokončení rozpravy už prihlásených poslancov, nasleduje hlasovanie o procedurálnom návrhu.

S. Kočiš, poslanec MZ - Ja nie celkom súhlasím, lebo ja si pamätám tak, že dorozprávajú všetci, ktorí sú už prihlásení. A dáva sa v prvom rade hlasovať o procedurálnom návrhu. Ale nechcem sa prieť. Máme tu na to odbornú stránku.

p. Raši, primátor mesta - Pán poslanec, to som isté povedal. Keď padne procedurálny návrh poslanca, ktorý padol, dokončí sa rozprava všetkých už prihlásených poslancov a potom je hlasovanie o procedurálnom návrhu, ktorý bol podaný.

S. Kočiš, poslanec MZ - Ja viem, len nedáva mi to logikou. Ja dám návrh na uznesenie a procedurálnym návrhom bude odložené dajme tomu rokovanie. A teraz o mojom návrhu sa kedy bude rokovať? Hneď po procedurálnom návrhu? Čo nie je logické. Alebo potom, na ďalšom stretnutí? Ten istý návrh bude pokračovať, moje uznesenie sa bude hlasovať na prerušení?

p. Raši, primátor mesta - Pán poslanec, rokovací poriadok hovorí o tom, že sa hlasuje najprv o procedurálnom návrhu. Keď tento schválený je, o návrhoch na uznesenie, či doplnenie uznesení sa už nehlasuje, lebo je rozprava prerušená. A v rozprave sa pokračuje na ďalšom rokovaní mestského zastupiteľstva s tým, že návrhy, ktoré boli podané ostávajú v platnosti na pokračovanie pri pokračovaní rozpravy o danom bode.

S. Kočiš, poslanec MZ - Dobre. Mám z toho 2 východiská. Buď budem dúfať, že to prejde a nebudem dávať uznesenie, alebo dám, ale, vrátim sa k tomu, čo som chcel rozprávať alebo čo som chcel v tejto rozprave predniesť, je, že študoval som tento návrh a musím súhlasiť s mnohými, ktorí si to chceli seriózne prejsť, že je to rozsiahly materiál. A je  dosť zásadnou mierou ovplyvní chod z hľadiska statickej doprave a v neposlednej miere aj peňaženky občanov tohto mesta. A tiež zároveň musím súhlasiť, že je potrebné riešiť statickú dopravu. Čiže strčiť hlavu do piesku a tváriť sa, že všetko je v poriadku, to nemôžeme. Pri čítaní tohto materiálu je jeden bod, ktorý by som žiadal upraviť u predkladateľa, že v materiáli sa píše, že nové parkovacie miesta budú budovať na zdevastovaných miestach zelene parkovaním. S tým nemôžem súhlasiť, lebo mám si myslieť, že najprv zdevastujeme a potom tam bude parkovisko? Nemôžem s tým súhlasiť. Nemôže ísť nové parkovacie miesto na úkor zelene. S tým nemôžem súhlasiť ako občan. A verím tomu alebo mám za to, že ani občania nebudú s tým veľmi súhlasiť, aby sme nové parkovacie miesta budovali na úkor zelene. Ale toto podstatné, čo som chcel predniesť, je systém prideľovania rezidentnej karty. V návrhu je pojem fyzická osoba a pojem právnická osoba. Pri vydávaní rezidentskej karty pre fyzickú osobu sú dané podmienky, pre právnickú osobu sú dané podmienky. Dávam iný príklad. Ak je právnická osoba, čiže konateľ, štatutár a má bydlisko v mieste tam kde podniká, lebo má aj firmu písanú na miesto bydliska, bude platiť za rezidentnú kartu ako právnická osoba alebo ako fyzická osoba? Podľa tohto návrhu je dané, že len ako právnická osoba, čiže 300 eur. Dávam iný príklad. Človek, ktorý podniká, vymyslím si,  s rozumom, s hlavou, dajme tomu. On nepotrebuje na podnikanie prevádzkareň. Napíše si miesto podnikania bydlisko, ale realizuje svoju činnosť ako právnická osoba, lebo má to výhody, náležitosti, výhody z hľadiska platenia odvodu daní, a tak ďalej. A pre jeho chod je výhodnejšia právnická osoba. Vozidlo bude zapísané na právnickú osobu. Bude platiť 300 eur za prvú rezidentnú kartu? Ja si myslím, že spravodlivejšie by bolo, keby pri takýchto prípadoch rozhodovalo pri pridelení prvej prezidentskej karty aj bydlisko. Čiže, aby mu bolo umožnené preukázať sa tým, že býva v danej lokalite a tým pádom by platil za prvé auto 35 eur a za ďalšie 300, 300, 300, 300. Tak, ako je to v návrhu. A tým súvisela moja úloha, či to dať zahlasovať teraz, alebo zdokonalene to naformulujem a to predložíme neskôr.

p. Raši, primátor mesta - Ďakujem pekne, čiže, zopakujem rokovací poriadok. Takže návrh na ukončenie rozpravy nemôže podať poslanec v rámci príspevku v rozprave. Po prednesení návrhu na ukončenie rozpravy, predsedajúci zastaví prihlasovanie poslancov do rozpravy a dá hlasovať o tomto návrhu bez diskusie. Po prijatí uznesenia o ukončení rozpravy, vystúpia už len poslanci, ktorí boli do rozpravy prihlásení do predloženia návrhu na jej ukončenie. Čiže, pani poslankyňa Jenčová v rozprave predniesla procedurálny návrh, ale ten predniesť nemohla, pretože bol daný v rámci rozpravy. Ale pán starosta Grega sa prihlásil s faktickou poznámkou alebo tlačítkom procedurálneho návrhu, ktorý povedal, že tento návrh, bod osvojuje. Teda, budeme hlasovať o návrhu, ktorý dal pán starosta Grega o prerušení rozpravy s tým, že keď ho schválite, dobehne len rozprava, tých poslancov, ktorí sa prihlásili do podania tohto návrhu. Takže prosím hlasujeme o procedurálnom návrhu na prerušenie rokovania o tomto bode, ktorý dal pán starosta Grega.

Hlasovanie č. 43 -	za: 39, proti: 1, zdržal sa: 1

p. Raši, primátor mesta - Čiže teraz budeme pokračovať v rozprave poslancov prihlásených do podania procedurálneho návrhu pána starostu Gregu, ktorý nasledoval ihneď po vystúpení rozpravy pani poslankyne Jenčovej. Čiže s faktickou pripomienkou na pána poslanca Stanislava Kočiša reaguje pán poslanec Berberich.

p. Berberich, poslanec MZ - Faktická pripomienka. Ďakujem za slovo. Ja som len chcel, ale už ste ma predbehli z rokovacieho poriadku. Takže ak môžem, teda aj tak. Je tu napísané, že sa môže určiť,  budem to citovať „Mestské zastupiteľstvo môže hlasovaním schváliť prerušenie rozpravy o danom bode s tým, že zároveň urči kedy sa bude v rozprave o tomto bode pokračovať.“ Čiže už je určené asi?

p. Raši, primátor mesta - Áno. Ďakujem pekne. Pán poslanec Halenár, po ňom pán poslanec Petrvalský.

p. Halenár, poslanec MZ - Je mi to ľúto, ale ja za koncepciu nemôžem považovať niečo, teda na rozdiel od kolegov, čo nemá v sebe jednu podstatnú vec, čo si myslím, že koncepcia statického parkovania musí mať v tomto meste. A to je zádržné parkovanie na okrajoch mesta s návrhom, ako sa mimokošickí dostanú do mesta a naspäť. A ako bude na tých zádržných parkoviskách postarané o ich autá. Pokiaľ toto, toto materiál nemá, ja toto nemôžem považovať za koncepciu. Pretože tým jasne a zrozumiteľne povieme každému, nemusíš sa pchať do mesta a platiť za parkovanie o teba bude postarané takýmto spôsobom. Ďalej. Ja mám neodbytné nutkanie povedať, že nakresliť ulice rôznymi farbami a povedať, že za túto farbu sa bude platiť toľko a za...   No, ľahšiu úlohu si ja neviem predstaviť. Skrátka, čo je na tom také ťažké toto nakresliť? Ťažšie je už pristúpiť ku celkovému problému statického parkovania s výhľadom na niekoľko desiatok rokov. Skrátka toto mesto nie je nafukovacie. Toto mesto má len nejaké svoje fyzické rozmery a z toho je treba vychádzať. Ale kresliť len farebné ulice, pre mňa nedáva zmysel. Čo mne by dalo zmysel je, ak by sme konečne všetkým občanom tohto mesta povedali, že auto je jeden z mála produktov, ktoré si človek nemôže zobrať so sebou domov. Musí ho nechať mimo svojho domu, pokiaľ nemá svoju vlastnú garáž. Keď by sme vedeli pristúpiť k takejto, podľa mňa triviálnej vete, následne by z toho mohli plynúť násobné riešenia, ktoré by mohli prispieť k tomu, aby sme sa konečne pozreli na problém statického parkovania z hľadiska celého mesta. Ako sídliska, ako centra, tak priľahlých ulíc k centru. Ja totiž to nemôžem porozumieť, prečo by mali ľudia na Jarnej ulici napríklad, ktorá je značne vzdialená už od centra, platiť a ľudia napríklad na Bauerovej ulici na KVP-čku nemajú platiť. Skrátka, ako vlastne toto mesto pristupuje k svojim občanom? A preto si myslím, že by bolo treba stanoviť nejaké časové periódy, nejaké štartovacie obdobie a začať by trebalo firemnými autami, ktoré sú v celom meste. A je úplne jedno, že kde sú. Tak ako tu hovoril ten predchádzajúci môj predrečník, pán poslanec Kočiš. To je vážny problém s firemnými autami. A ak by sme firemné autá zahrnuli do prvej tranže riešenia parkovania, okamžite by sme mali akýsi obrázok o tom, čo vlastne nám to dáva. Za prvé, nakoľko to prispeje k zvýšeniu konta v obecnej pokladni, ktorá by musela byť prísne určené iba na riešenie parkovania. Tzn. nie ako dnes, keď sa zoberie suma z parkovania a sa jednoducho hodí do čierneho vreca rozpočtu a následne sa z neho riešia všetky mestské problémy, ktoré sú. Ak by sme vedeli sa dohodnúť teda na rozfázovaní a na časovej postupnosti, aby sme vedeli občanom tohto mesta dať jasne dopredu 10, 15 rokov dopredu mu povedať, že v období tom a tom, môžeš očakávať také, v období tom a tom môžeš očakávať takéto opatrenie. Myslím, že to by bol aj čestný, aj spravodlivý prístup voči všetkým občanom tohto mesta. Chcem povedať ešte, že v dobe elektronizácie je naozaj triviálny problém riešenia parkovania vo všeobecnosti. Skratka, či už mobilné zariadenia, či už elektronické zariadenia, ktoré sú prenosné alebo neprenosné, môžu bohate slúžiť k tomu, aby ľudia vedeli akým spôsobom pokryjú svoje poplatky, čo sa týka parkovania. Pokiaľ ja toto nevidím v akomkoľvek materiáli, ktorý je predložený pred nás, považujem to za veľmi vážne pochybenie zmyslu, prečo vlastne sa zaoberáme problémom statického parkovania. Pretože toto mesto má obrovské problémy s parkovaním. A toto nie je spôsob, ako tie problémy, obrovské problémy, hlavne na sídliskách, sa rieši.

p. Petrvalský, poslanec MZ - Ďakujem veľmi pekne za slovo. My sme sa na mestskej časti touto koncepciou, teda týmto materiálom zaoberali, lebo nepovažujem ju za koncepciu. Skutočne je veľmi dobre urobené, zmapované, zmapovaný daný stav, ale neukazuje cestu von. Nám napríklad v mestskej časti chýba 2000 parkovacích miest. Bez toho, aby tieto parkovacie miesta boli vybudované, ja nevidím žiadny zmysel spoplatňovať na sídlisku parkovacie miesta. To by nás ľudia defenestrovali. Proste nevidím spôsob akým z tejto celej situácie von. A táto koncepcia by mala túto cestu ukázať. Lenže ona ju neukazuje. Ona len konštatuje daný stav. Toto je na tom to najhoršie. Takže vítam prerušenie a bol by som rád, keby predstavitelia EEI navštívili jednotlivé mestské časti. Ono to, my sme ešte tu 140 stranovú publikáciu neprežuli. Určíte, pozreli sme sa viac-menej na naše sídlisko, ale to nestačí, lebo to treba vidieť v celosti. Rozhodne to pozajtra na miestne zastupiteľstvo dávať nebudem. Lebo najprv my musíme pochopiť, čo sa tam deje, aby som mohol požiadať poslancov miestnych, aby vyjadrili tiež svoj názor k tomu. Takže - bol by som rád, keby skutočne sa stanovilo nejaké obdobie, dokedy sa má mestská časť vyjadriť a ako sa má vyjadriť. Či to má byť formou uznesenia alebo len formou pripomienok, ktoré by potom boli do toho zapracované, do tohto materiálu, aby potom sme sa mohli kompetentne na mestskom zastupiteľstve k nemu vyjadriť. Asi toľko. A ideálne by bolo, keby bol samostatný bod samozrejme  alebo samostatné zastupiteľstvo keby bolo k tejto problematike, lebo problematika je zložitá komplikovaná. Ďakujem.

p. Bereš, poslanec MZ - Faktická pripomienka. Ďakujem pekne, len na doplnenie. Veľmi správne tu bolo povedané, že má byť nejaký termín, dokedy sa majú mestské časti vyjadriť. Lebo posledný list, ktorý nám prišiel na mestskú časť bol formulovaný asi tak, že mestská časť si to má naštudovať. Tak myslím si, že naštudovať nie je ten vhodný termín. Tam by malo byť stanovené „zasielam vám koncepciu, prosím vás o zaslanie pripomienok dovtedy a dovtedy“. Čiže nás len tak oboznámiť a študujte si to.... Ako,  nepovažujem to za vhodnú formuláciu, ďakujem.

p. Filipko, poslanec MZ - Ďakujem za slovo. Napriek tomu, že sa stotožňujem s mnohými nedostatkami, ktoré tu boli vznesené v koncepcii, nebudem riešiť detaily koncepcie. Chcel by som upozorniť na 2 také závažné momenty, na ktoré som narazil hneď, pri takom rýchlom preštudovaní materiálu. Podľa platného uznesenia, ktorým sme doplnili podmienky súťažných podmienok a zmluvy je jasne povedané, že koncepcia bude prerokovaná v mestskom zastupiteľstve, teda sa bude schvaľovať po predchádzajúcom prerokovaní miestnych zastupiteľstvách v dotknutých mestských časti. Toto vlastne, táto podmienka nebola splnená, lebo nedostali sme oficiálne výstupy mestských časti. Čiže nedá sa rokovať ďalej o tomto materiáli. A druhý taký závažný nedostatok je tak isto v článku 6, v ktorom sme upravili podmienky koncepcie. Nájomca navrhne spôsob riešenia parkovania pre verejnosť na celom území organizácie. Čiže, keď v celom, tak v celom. Keď sa pozrieme na mapku, hneď na prvý pohľad vidíme, že nájomca nerieši celé územie mesta. Tzn., že vzhľadom na tieto 2 také závažné momenty som mal pripravené uznesenie o ktorom už samozrejme nebudeme hlasovať, že  konštatujeme, že vzhľadom na chýbajúce stanoviská zastupiteľstiev dotknutých mestských častí a nekompletnosť koncepcie, nie je možné materiál schváliť. Chcel som ešte dvoma uzneseniami požiadať pána primátora, možnože si to osvojí takto z diskusie, nakoľko si myslím, že prerokovanie koncepcie a diskusia o nej na fóre mestského alebo miestnych zastupiteľstiev nie je celkom vhodný priestor na to, aby tá diskusia bola plodná a účelná. Chcel by som požiadať pána primátora, aby zabezpečil zorganizovanie odbornej prezentácie koncepcie statickej dopravy v Košiciach pre poslancov mestského zastupiteľstva, poslancov mestských častí a zástupcov mestských častí spojenú s diskusiou. A zároveň po doplnení materiál predložiť na rokovanie zastupiteľstva. Ďakujem za pozornosť.

p. Raši, primátor mesta - Ďakujem pekne. To bol posledný prihlásený do rozpravy. Keďže prvým prihláseným do rozpravy bol zástupca spoločnosti EEI, ktorého sme sa rozhodli dať na záver, tak ja by som mu teraz udelil slovo, aby nás oboznámil s ich reakciou na vaše pripomienky. Nech sa páči.

p. Tomanovič , spol. EEI - Vážený pán primátor, vážení poslanci. Ďakujem za slovo. Rád by som na úvod predstavil koncepciu ako dielo. Spoločnosť EEI, ako bolo na úvod povedané, v súlade so zmluvou vypracovala túto koncepciu organizácie statickej dopravy. Jedná sa o čisto odborné dielo, ktoré má odporúčací charakter. tzn. mapuje územie Košice z pohľadu vedného odboru, ktorý sa vyvíjal v prostredí dnes východnej Európy 15 rokov. A predstavuje štandardy riešenia, ktoré sú v mnohých mestách nielen Západnej, ale aj Východnej Európy úspešne aplikované. Pričom opiera sa o slovenské legislatívne možnosti. Z pohľadu základného metodického členenia je možné koncepciu rozdeliť na 2 časti. Jednou časťou je problematika centrálnej mestskej zóny, druhou časťou je problematika sídlisk. Pre centrálnu mestskú zónu vedný odbor Statická doprava pozná dnes už štandardizované riešenie. Toto štandardizované riešenie je predstavené a podotýkam, tak ako ani pre sídliská, nejde o dopravný projekt. Ide o koncepciu riešenia dopravy. tzn. o predstavenie problematiky dopravy a definovanie organizačno-prevádzkového režimu na miestnych komunikáciách. Tieto štandardy v centrálnej mestskej zóne ,a teraz sa dostanem aj k mnohým odpovediam, majú základný cieľ. Rozptýliť statickú dopravu, jednoducho povedané zabezpečiť to, čo tu bolo povedané. Aby firemné autá, celodenne parkujúci motoristi, nešli do najužšieho historického jadra motorovým vozidlom, ale odparkovávali na záchytných parkoviskách a aby obyvateľ bol chránený v každom štandardnom režime organizácie dopravy. tzn. v tom organizačno-prevádzkovom stave je obyvateľ na prvom mieste. Zároveň štúdia konštatuje aktuálny stav, tzn. ako aktuálny stav z pohľadu kapacitnej bilancie, ako z pohľadu dopravného značenia, tak z pohľadu legislatívnych možností a legislatívneho riešenia, ktoré je teraz. Ak sme pri téme centrálna mestská zóna, musím konštatovať a je to aj uvedené, že skutočnosť je tá, že spoločnosť EEI prebrala centrálnu mestskú zónu s dopravným značením v rozpore s legislatívou, v rozpore s technickými normami, čo zamedzuje zabezpečovaniu rešpektovanosti pravidiel cestnej premávky vodičmi a spôsobuje mnohé negatívne aspekty nielen tie, ktoré sú priamo spôsobené nekoncepčným spoplatnením a vydávaním rôznych regulačných nástrojov. Priamo na to otázka, prečo sa nevydávajú parkovacie karty? Je to dôsledok toho, že momentálny prevádzkový poriadok, ktorý definuje dopravné značky, ktoré sú v centrálnej mestskej zóne osadené, ktoré nie sú v súlade s aktuálnou novelou zákona o cestnej premávke, a neumožňujú zabezpečenie povinností a mesta zabezpečiť tieto komunikácie pre ich účel, tak ani naše, pre riešenie statickej dopravy. Jediné východisko je zamedziť vydaju týchto parkovacích kariet. Keďže ich k 31.5. je vydaných 1401. Z nich 80 % sa denne využíva na celodenné parkovanie. Denno-denne v tom najužšom koridore jadra mesta, ktoré je vyčlenené ulicami Hviezdoslavova - Štefánikova - Štúrova a Moyzesova, v ktorom sa nachádza 1676 parkovacích miest, z čoho je 191 vyblokovaných ako rezervované miesta pre konkrétnych užívateľov. A ďalších 258 vydaných parkovacích kariet pre rezidentov, ktoré sú počas denných hodín využívané ako rezidenčné parkovanie v rozsahu priemerne 60 percent. Keď si tieto čísla prepočítame, tak zistíme, že v najužšom jadre mesta, s celkovou kapacitou 1676 miest, slúži len 200 miest pre návštevníkov a pre obslužnosť všetkých funkcií centrálnej mestskej zóny. Je to zabezpečené, tento konkrétny fakt je spôsobený jedinou skutočnosťou, a to je, že v prevádzkovom poriadku momentálne figuruje jedna jediná parkovacia karta, ktorá platí pre celú zónu s jednotnou cenou, ktorú akceptuje každý zamestnanec centrálnej mestskej zóny bez akéhokoľvek zaváhania, bez akejkoľvek motivácie neodparkovávať vozidlo úplne v najužšom jadre mesta. Ďalej je skutočnosť, že celá zóna, nielen v tomto úzkom rozsahu, je označená dopravnými značkami, ktoré sú spred štyroch novelizácií zákona o cestnej premávke. Tým pádom momentálne, nie sú v súlade s tým, čo je v zákone  stanovené, ako tá značka má vyzerať, ako má označovať tú ulicu. A de facto mnohé vozidlá, ktoré poškodzujú mestský majetok státím na peších zónach, státím na zeleni, státím na chodníkoch, státím dokonca aj na detských ihriskách, ničím neporušujú zákon, lebo v zmysle toho dopravného značenia, ktoré je tam dnes osadené sa ničoho nedopúšťajú. Preto koncepcia rieši problematiku centrálnej mestskej zóny ako vysoko kritickú a predkladaný návrh považuje za veľmi nutné realizovať. Potom je tam veľmi veľa ďalších tém, ktoré pre krátkosť času tu nestihnem prezentovať. 
	Druhou témou je problematika sídlisk. Mestská časť Košice - Juh je jediná, ktorá zasahuje aj problematiku centrálnej mestskej zóny aj problematiku sídliskového parkovania. Obávam sa, že došlo k nedorozumeniu čitateľa, čitateľov z Mestskej časti Juh. Štúdia presne definuje jednotlivé problematické územia a hodnotí ich z problému územia a problematiky statickej dopravy, nie z pohľadu urbanických celkov. Tzn. je definované územie, ktoré je zaťažované problematikou dopravy centrálnej mestskej zóny a toto je hodnotené z pohľadu štandardov dopravného inžinieringu pre centrálnu mestskú zónu. Potom sú definované štandardy pre sídliská. Keďže problematika sídlisk vo vednom odbore je mladšou, ako centrálne mestské zóny, a tá, ktorá prišla k nám pred pätnástimi dvadsiatimi rokmi zo sídlisk západnej Európy nebolo možné ju uplatňovať v žiadnych sídliskách východnej Európy, nakoľko platobná schopnosť občanov všetkých sídlisk východnej Európy nebola taká, aby boli schopní prijať tieto štandardy, ktoré fungujú v mestách ako sú Londýn, Paríž, Viedeň a podobne. Preto za uplynulých 15 rokov sa modifikoval tento prevádzkovo - organizačný štandard do dvoch podôb, ktoré sú predstavené v tejto koncepcii. Tzn. opäť koncepcia predstavuje štandardy vedného odboru. Aj jeden, aj druhý. Viem vám menovať sídliská miest východnej Európy, kde tieto štandardy boli aplikované, sú v živote a priniesli zlepšenie životného prostredia. Ale my sme poradný orgán. Tzn. my nemôžeme rozhodnúť, že tento je dobrý pre mesto Košice. To, ktorý zvolíte, zvolíte vy, lebo skutočne tu už ide o politické rozhodnutie. Každý z tých štandardov však popisuje vzájomné väzby medzi jednotlivými užívateľskými štruktúrami tak, aby každá táto skupina užívateľov bola zahrnutá do riešenia. Pričom všade z kapacitnej bilancie vychádzajú exaktné čísla, aká je odhadovaná kapacitná nedostatočnosť. Dá sa povedať, že 70 percent týchto čísiel je tzv. istá kapacitná nedostatočnosť. Áno, toľko to miest, tých sídliskových častiach bude treba postaviť. A tých zvyšných 30 percent závisí od toho, ako sa sociológia obyvateľov tej konkrétnej mestskej časti postaví k zmeneným regulačným opatreniam. V štúdii je definované výslovne rozdiel potrieb na kapacitu každých obidvoch tých štandardných riešení. Jedno riešenie, to, ktoré je označené ako liberálnejšie, ale v skutočnosti zaťažuje peňaženku obyvateľa viac, keďže kladie vyššie nároky na výstavbu objektového parkovania. Druhé riešenie je to celoplošnejšie, kde zavedením rozsiahleho výdaju rezidentských parkovacích kariet sa prirodzene zníži ten tlak. Eliminuje sa odstavovanie dodávok, firemných vozidiel a rôznych nežiaducich javov, ktoré sídliská trápia teraz. A prirodzene je nižšia objektívna kapacitná nedostatočnosť ako v tom, na prvý pohľad liberálnejšom riešení. Ale sú sídliská, ako je Praha 14, varšavské sídliská, ktoré majú úspešne reguláciu sídliskového parkovania na úrovni práve toho modelu, že všetky miesta sú bezplatné a vybudujú sa nové objekty, ktoré sú ponúknuté za komerčnú cenu. Toto je práve ten model, ktorý k nám prišiel zo západnej Európy a ktorý skutočne kladie vyššie finančné nároky. Lebo každé jedno dopravno-organizačné riešenie predpokladá, že sa zabezpečí represnou činnosťou rešpektovanie zákona o cestnej premávke. V tých sídliskách, kde toto je zabezpečené, pokiaľ  obyvateľ nemá zakúpené parkovacie miesto do komerčného objektu, tak riskuje to, že nenájde na ulici večer miesto a nebude už môcť odstaviť na trávniku, na prechode pre chodcov, detskom ihrisku, v kontajnerovom stojisku, čo dnes je bežne vidno, ale bude musieť sadnúť do auta a ísť za hranice mesta. Tam na nejakom odstavnom parkovisku nechať auto, nastúpiť na MHD a ísť hodinu domov. Toto je štandard, ktorý je zavedený v týchto sídliskách, kde to funguje. Preto to pouličné parkovanie využívajú obyvatelia spravidla len pre druhé vozidlo alebo ako parkovanie pre návštevnú verejnosť. Dostávame sa teraz k otázke rezident, štatutár, obyvateľ, platí ako právnická osoba 300 eur otázka bola. A taktiež obyvateľ podnikateľ, tiež má platiť 300 euro ako právnická osoba? Každá jedna právnická osoba z definície tejto otázky je zároveň fyzickou osobou, tzn. je obyvateľom. Takže je predpoklad, že ten dotyčný príde žiadať....príde žiadať.... Dobre... Keď je obyvateľ....(pozn. otázka poslanca mimo záznam). Definujem otázku. Obyvateľ, ktorý je zároveň štatutár firmy, je obyvateľ, tzn. má nárok na parkovaciu kartu ako obyvateľ. Ale toto je presne popísané v štúdii, môžem nájsť príslušnú stranu.

p. Raši, primátor mesta - Dovoľte mi, aby som vás trošku prerušil. Dali sme vám samozrejme dlhší čas, ale doporučil by som, keďže sme materiál prerušili, nasledovný postup. Na to, aby sme sa niekde dopracovali potrebujeme mať „otázka – odpoveď a nie filozofické úvahy. Takže,  ja by som Vás poprosil, keďže máme čas, my pošleme kontakt všetkým poslancom, ktorí sa prihlásia do navrhnutých termínov na prediskutovanie celej koncepcie. Prvá vec. Dáme možnosť mestským častiam, aby tak isto ste boli prítomní na rokovaniach mestských zastupiteľstiev, aby ste to s nimi prešli, aby mal každý možnosť sa spýtať na konkrétne otázky, ktoré chce. A potom by som naozaj navrhoval to robiť systémom „otázka  - odpoveď, otázka – odpoveď, otázka – odpoveď“, pretože tých otázok je relatívne veľa a ešte sme len na tých začiatkoch. Chcem sa spýtať,  možno urobiť taký postup? Dobre. Ďakujem veľmi pekne. Čiže urobíme kolo diskusií podľa záujmu poslancov a potom podľa záujmov mestských častí. Potom by sme vám oznámili termíny, aby ste si mohli aj vy urobiť program. Ďakujem pekne. 
Keďže sme schválili prerušenie rokovania o tomto bode, ukončujeme, máme aj ukončenú rozpravu k tomuto bodu. Teraz bude nasledovať obedňajšia prestávka. 
- - -

Bod č. 30 
Prenájom priestorov v objektoch ZŠ Nám. L. Novomeského 2, Košice pre nájomcu Rajo a.s. ako dôvod hodný osobitného zreteľa

p. Raši, primátor mesta - Poprosím pánov poslancov, dámy poslankyne, ktorí sa nachádzate v miestnosti, aby ste sa prezentovali, aby sme mohli pokračovať s ďalšími bodmi rokovania. Ďakujem pekne. 
	Dovoľte mi ctené dámy poslankyne, vážení páni poslanci, aby sme rokovali v ďalších päťdesiatich bodoch rokovania mestského zastupiteľstva. Keď dovolíte, nakoľko idú body týkajúce sa majetku alebo prenájmu, budem otvárať hneď po uvedení bodu diskusiu bez uvedenia materiálu s tým, že keď ktokoľvek z vás má nejaké pripomienky, keby ste sa nestihli prihlásiť, tak aspoň vykríknite, aby som stihol zaregistrovať a prerušiť. A teda nezačať hlasovať.
Prejdeme k bodu číslo 30. Je to Prenájom priestorov v objektoch Základnej školy Laca Novomeského 2, Košice pre nájomcu Rajo ako dôvod hodný osobitného zreteľa. Otváram diskusiu k tomuto materiálu. Ak sa nikto nehlási uzatváram diskusiu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými právnymi normami schvaľuje prenájom priestorov v objekte Základná škola na námestí Laca Novomeského 2, nájomcovi Rajo podľa predloženého návrhu.“

Hlasovanie č. 44 -	za: 28, proti: 1, zdržal sa: 0
 
p. Raši, primátor mesta - Konštatujem, že uznesenie nebolo schválené, pretože treba 30 poslancov. Tripätiny všetkých poslancov.
- - -

Bod č. 31 
Prenájom priestorov v objekte bývalej ZŠ Charkovská 1, Košice pre nájomcu Spojená škola, Vojenská 13, Košice ako dôvod hodný osobitného zreteľa

p. Raši, primátor mesta - Prejdeme pod bod číslo 31, pod ktorým je predložený materiál Prenájom priestorov v objekte bývalej Základnej školy Charkovská Košice pre nájomcu Spojená škola Vojenská 13, ako dôvod hodný osobitného zreteľa. Poprosím poslancov, ktorí ste tu, aby ste ešte raz si skontrolovali hlasovacie zariadenie, lebo tak isto ide o materiál, ktorý potrebuje tripätiny všetkých poslancov, aby mohol byť schválený. Takže ďakujem pekne. Otváram rozpravu k bodu číslo 31 Prenájom priestorov v objekte bývalej Základnej školy Charkovská 1, Košice pre Spojenú školu Vojenskú 13. Ak sa nikto do rozpravy nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice a zákona o majetku obcí schvaľuje prenájom priestorov v objekte bývalej Základnej školy Charkovská 1 nájomcovi Spojená škola, Vojenská 13, Košice podľa predloženého návrhu.“

Hlasovanie č. 45 -	za: 33, proti: 0, zdržal sa: 0

p. Raši, primátor mesta - Uznesenie bolo schválené, ďakujem pekne.
- - -

Bod č. 32 
Prenájom priestorov v objekte bývalej MŠ Jegorovovo námestie č. 5 Košice pre nájomcu Košice 2013, n.o. ako dôvod hodný osobitého zreteľa

p. Raši, primátor mesta - Prejdeme k bodu číslo 32. Je to Prenájom priestorov v objekte bývalej Materskej školy Jegorovovo námestie číslo 5, pre nájomcu Košice 2013 ako dôvod hodný osobitného zreteľa. Otváram k tomuto bodu rozpravu. 
Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v súlade s príslušnými ustanoveniami Štatútu mesta Košice a zákona o majetku obcí schvaľuje prenájom priestorov v objekte bývalej Materskej školy, Jegorovovo námestie 5 nájomcovi Košice 2013, nezisková organizácia podľa predloženého návrhu.“

Hlasovanie č. 46 -	za: 34, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 33 
Prenájom priestorov v objektoch ZŠ Gemerská 2, Košice, pre nájomcu Rajo, a.s. ako dôvod hodný osobitného zreteľa

p. Raši, primátor mesta - Pod bodom 33 je materiál Prenájom priestorov v objektoch Základná škola Gemerská 2, pre nájomcu Rajo ako dôvod hodný osobitného zreteľa, ku ktorému otváram rozpravu. 
Ak sa nikto nehlási uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice a zákona o majetku obcí schvaľuje prenájom priestorov v objekte Základná škola Gemerská 2 nájomcovi Rajo podľa predloženého návrhu.“

Hlasovanie č. 47 -	za: 36, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 34 
Majetkovoprávne usporiadanie pozemkov dotknutých stavbou IKD, Trať námestie Maratónu mieru - Staničné námestie

p. Raši, primátor mesta - Pod bodom 34 je predložený materiál Majetkovoprávne usporiadanie pozemkov dotknutých stavbou IKD, Trať námestie Maratónu mieru a Staničné námestie. Otváram k tomuto bodu rozpravu. 
Ak sa nikto nehlási uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušným ustanovením Štatútu mesta Košice schvaľuje majetkovoprávne usporiadanie pozemkov podľa predloženého návrhu.“ 

Hlasovanie č. 48 -	za: 37, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 35 
Zriadenie vecného bremena - práva  uloženia a údržby inžinierskych sietí pre stavbu: Košice, ul. Baštová, Hradbová, Vrátna, Čajkovského, kabelizácia NN siete – II. etapa, na pozemkoch vo vlastníctve mesta Košice v prospech Východoslovenskej distribučnej,  a.s. Košice

p. Raši, primátor mesta - Pod bodom 35 je materiál Zriadenie vecného bremena práva uloženia údržby inžinierskych sietí pre Košice ulica Baštová, Hradbová, Vrátna, Čajkovského kabelizácia nízko napäťovej sieti druhá etapa pre v prospech Východoslovenskej distribučnej a.s. Košice. Otváram k tomuto bodu rozpravu. 
Ak sa nikto nehlási, uzatváram rozpravu. Poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje zriadenie vecného bremena podľa predloženého návrhu za jednorazovú náhradu vo výške 35600 eur.“

Hlasovanie č. 49 -	za: 37, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 36 
Zriadenie vecného bremena práva uloženia inžinierskych sietí na ul. Hrnčiarska Košice, na pozemkoch vo vlastníctve mesta Košice v prospech VVS,  a.s. Košice

p. Raši, primátor mesta - Pod bodom 36 je predložený materiál Zriadenie vecného bremena práva uloženia inžinierskych sieti na ul. Hrnčiarska na pozemkoch vo vlastníctve mesta Košice v prospech Východoslovenskej vodárenskej spoločnosti a.s. Košice. Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v súlade s príslušnými ustanoveniami zákona o majetku obcí a Štatútu mesta Košice schvaľuje zriadenie vecného bremena podľa predloženého návrhu za jednorazovú náhradu vo výške 51967,81 eur.“

Hlasovanie č. 50 -	za: 37, proti: 0, zdržal sa: 1

p. Raši, primátor mesta -  Konštatujem, že uznesenie bolo schválené. Ďakujem.
- - -

Bod č. 37 
Zriadenie  vecného bremena práva uloženia inžinierskych sietí na Palackého ul. a  Bajzova ul. Košice, na pozemkoch vo vlastníctve mesta Košice, v prospech VVS, a.s. Košice

p. Raši, primátor mesta - Pod bodom 37 je materiál Zriadenie vecného bremena práva uloženia inžinierskych sieti na ulici Palackého a Bajzovej na pozemkoch vo vlastníctve mesta v prospech Východoslovenskej vodárenskej spoločnosti a.s. Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje zriadenie vecného bremena podľa predloženého návrhu za jednorazovú náhradu vo výške 93502,98 eur.“

Hlasovanie č. 51 -	za: 36, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 38 
Zriadenie vecného bremena práva uloženia a údržby inžinierskych sietí pre stavbu: Košice – rekonštrukcia vodovodu ul. Hrnčiarska, Podtatranského, Rumanová a Vodná, na pozemkoch vo  vlastníctve  mesta  Košice v prospech VVS, a.s. za 1,- €

p. Raši, primátor mesta - Pod bodom číslo 38 je materiál Zriadenie vecného bremena práva uloženia údržby inžinierskych sieti pre stavbu Košice - rekonštrukcia vodovodu Hrnčiarska, Podtatranského, Rumanová a Vodná na pozemkoch vo vlastníctve mesta Košice v prospech Východoslovenskej vodárenskej za 1 €. 
Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje zriadenie vecného bremena podľa predloženého návrhu za jednorazovú finančnú náhradu vo výške jedno euro.“

Hlasovanie č. 52 -	za: 36, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 38/1 
Zriadenie vecného bremena na pozemkoch vo vlastníctve mesta Košice, nachádzajúcich sa na území MČ Poľov, v prospech VVS, a.s. za 1 €

p. Raši, primátor mesta - Máme tu doplnený bod 38/1. Je to Zriadenie vecného bremena na pozemkoch vo vlastníctve mesta Košice nachádzajúcich sa na území Mestskej časti Poľov v prospech Východoslovenskej vodárenskej spoločnosti za 1 €. Keďže ide o doplnený bod, prosím pána námestníka o krátke uvedenie materiálu.

p. Jakubov, námestník primátora - Ďakujem za slovo. Vážené dámy a páni, ide o postupné budovanie kanalizácie v rámci Mestskej časti Poľov, ktoré sa začalo už v roku 1992 a podľa možnosti Východoslovenskej vodárenskej spoločnosti a spolupráce s mestskou časťou sú realizované ďalšie etapy. Čiže, toto je ďalšia etapa budovanie kanalizácie. Ďakujem.

p. Raši, primátor mesta - Ďakujem. Otváram rozpravu k tomuto bodu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje zriadenie vecného bremena podľa predloženého návrhu za jednorazovú finančnú náhradu vo výške jedno euro.“

Hlasovanie č. 53 -	za: 36, proti: 0, zdržal sa: 1
 
p. Raši, primátor mesta - Konštatujem, že unesenie bolo schválené. Ďakujem.
- - -

Bod č. 39 
Zrušenie práva spätnej kúpy nehnuteľnosti - Bývalej materskej škole a jasliach v Drocárovom parku č. 2, vo vlastníctve MČ Košice – Sídlisko KVP v prospech Mesta Košice

p. Raši, primátor mesta - Bod 39 Zrušenie práva spätnej kúpy nehnuteľnosti bývalej materskej škole a jasliach v Drocárovom parku číslo 2 vo vlastníctve Mestskej časti Košice - Sídlisko KVP v prospech mesta Košice. 
Otváram k tomuto bodu, rozpravu nech sa páči. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice, po A) schvaľuje po 1) zrušenie práva spätnej kúpy podľa predloženého návrhu. Po 2) zrušenie predkupného práva v prospech mesta Košice podľa predloženého návrhu. Po B) ukladá riaditeľovi Magistrátu mesta Košice zabezpečiť zrušenie práva spätnej kúpy a predkupného práva, a to v lehote dvoch mesiacov po splnení podmienok v časti „A”. Termín v texte, zodpovedný riaditeľ magistrátu.“

Hlasovanie č. 54 -	za: 36, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 40 
Odplatný prevod dokončených investícií, zrekonštruovaných detských ihrísk v lokalitách Krosnianska 13 - 15 a Buzulucká 25 v Košiciach od MČ Košice – Dargovských hrdinov do vlastníctva mesta Košice za celkovú kúpnu cenu 2,- € a následné ich zverenie do správy Správe mestskej zelene v Košiciach

p. Raši, primátor mesta - Bod 40 Odplatný prevod dokončených investícií zrekonštruovaných detských ihrísk v lokalitách Krosnianska 13 až 15 Buzulucká 25 v Košiciach od Mestskej časti Košice - Dargovských hrdinov do vlastníctva mesta za celkovú kúpnu sumu cenu 2 eurá a následné ich zverenie do Správy mestskej zelene v Košiciach. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach, v súlade s príslušnými ustanoveniami Štatútu mesta Košice schvaľuje po 1) odplatný prevod dokončených investícií podľa predloženého návrhu. Po 2) zverenie detského ihriska na Krosnianskej 13, 15 a Buzuluckej 25 podľa predloženého návrhu.“

Hlasovanie č. 55 -	za: 37, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 41 
Zverenie nehnuteľnosti parc. registra KN-C č. 4422/3 v k. ú. Jazero do správy MČ Košice – Nad jazerom

p. Raši, primátor mesta - Pod bodom 41 je materiál Zverenie nehnuteľností, podľa uvedeného parcelného registra v katastrálnom území Jazero do správy Mestskej časti Košice - Nad jazerom. 
Otváram k tomuto bodu diskusiu, rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje zverenie nehnuteľnosti podľa predloženého návrhu.“

Hlasovanie č. 56 -	za: 38, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 42 
Zverenie spoluvlastníckych podielov na pozemkoch v rámci areálu ZOO Košice do správy príspevkovej organizácii Zoologickej záhrade Košice

p. Raši, primátor mesta - Pod bodom 42 je predložený materiál Zverenie spoluvlastníckych podielov na pozemkoch v rámci areálu ZOO Košice do správy príspevkovej organizácií ZOO Košice. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje zverenie nehnuteľnosti podľa predloženého návrhu.“

Hlasovanie č. 57 -	za: 37, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 43 
Odňatie pozemku zo správy MČ Košice - Staré mesto a následný prenájom častí pozemkov pre mestskú časť za účelom realizácie verejného osvetlenia chodníka na Lomenej ul. v  k. ú. Letná

p. Raši, primátor mesta - Pod bodom číslo 43 je materiál Odňatie pozemku zo správy Mestskej časti - Staré mesto a následný prenájom časti pozemkov pre mestskú časť za účelom realizácie verejného osvetlenia chodníka na Lomenej ulici v katastrálnom území Letná. 
Otváram k tomuto bodu rozpravu. Ak sa nikto nehlási, uzatváram možnosť prihlásiť sa do rozpravy a poprosím návrhovú komisiu o uznesenie.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach, v súlade s príslušnými ustanoveniami zákona o majetku obcí a Štatútu mesta Košice schvaľuje po A) odňatie majetku podľa predloženého návrhu. Po B) prenájom časti pozemkov podľa predloženého návrhu.“

Hlasovanie č. 58 -	za: 38, proti: 0, zdržal sa: 0

p. Raši, primátor mesta - Je potrebná trojpätinová väčšina všetkých poslancov. Konštatujem, že uznesenie bolo schválené. Ďakujem.
- - -

Bod č. 44 
Prenájom pozemkov pre MČ Košice – Nad jazerom  za účelom výstavby vonkajšieho osvetlenia ihriska polostrova Amurská z dôvodov hodných  osobitného zreteľa

p. Raši, primátor mesta - Pod bodom číslo 44 je predložený materiál Prenájom pozemkov Mestskej časti Košice - Nad jazerom za účelom výstavby vonkajšieho osvetlenia ihriska polostrova Amurská z dôvodov hodných osobitného zreteľa. 
Otváram k tomuto bodu rozpravu. Tak isto bude potrebná trojpätinová väčšina všetkých poslancov. Ak sa do rozpravy nikto nehlási, uzatváram rozpravu a poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje prenájom pozemkov podľa predloženého návrhu.“

Hlasovanie č. 59 -	za: 37, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 45 
Prenájom pozemkov pre MČ Košice – Nad jazerom  za účelom výstavby verejného osvetlenia chodníkov Čingovská ul. z dôvodov hodných osobitného zreteľa

p. Raši, primátor mesta - Prejdeme k bodu číslo 45, je to Prenájom pozemkov pre Mestskú časť Košice - Nad jazerom za účelom výstavby verejného osvetlenia chodníkov Čingovská ulica z dôvodov hodných osobitného zreteľa, ku ktorému otváram rozpravu, a ktorý bude tak isto potrebovať trojpätinovú väčšinou všetkých poslancov. Ak sa nikto do rozpravy nehlási, uzatváram rozpravu a poprosím  návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje prenájom pozemkov podľa predloženého návrhu.“

Hlasovanie č. 60 -	za: 38, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 46 
Prenájom pozemkov pre MČ Košice – Nad jazerom za účelom výstavby verejného osvetlenia parkoviska na Jenisejskej ul. z dôvodov hodných osobitného zreteľa

p. Raši, primátor mesta - Pod ďalším bodom, je to bod číslo 46 je Prenájom pozemkov pre Mestskú časť Košice Nad jazerom za účelom výstavby verejného osvetlenia parkoviska na Jenisejskej ulici z dôvodov hodných osobitného zreteľa. 
Otváram k tomuto bodu rozpravu. Ak sa nikto do rozpravy nehlási, uzatváram rozpravu a poprosím návrhovú komisiu o prednesenie návrhu uznesenia. Tak isto trojpätinová väčšina všetkých poslancov je potrebná.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obci a Štatútu mesta Košice schvaľuje prenájom pozemkov podľa predloženého návrhu.“

Hlasovanie č. 61 -	za: 38, proti: 0, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 47 
Prenájom pozemku pre MČ Košice – Nad jazerom  za účelom výstavby parkoviska na Bukoveckej ul. z dôvodov hodných osobitného zreteľa

p. Raši, primátor mesta - Prejdeme k bodu číslo 47, je to Prenájom pozemku pre Mestskú časť Košice - Nad jazerom za účelom výstavby parkoviska na Bukoveckej ulici z dôvodov hodných osobitného zreteľa, ku ktorému otváram rozpravu, a ktorý bude tiež potrebovať trojpätinovú väčšinu všetkých poslancov. Ak sa nikto nehlási uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice a zákona o majetku obcí schvaľuje prenájom pozemku podľa predloženého návrhu.“

Hlasovanie č. 62 -	za: 37, proti: 0, zdržal sa: 1

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 48 
Dlhodobý prenájom pozemkov v k. ú. Terasa formou obchodnej verejnej súťaže

p. Raši, primátor mesta - Pod bodom 48 je predložený materiál Dlhodobý prenájom pozemkov v katastrálnom území Terasa formu obchodnej verejnej súťaže. 
	Otváram k tomuto bodu rozpravu. Ak sa nikto nehlási, uzatváram rozpravu. Poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje dlhodobý prenájom pozemkov podľa predloženého návrhu.“

Hlasovanie č. 63 -	za: 36, proti: 0, zdržal sa: 0
 
p. Raši, primátor mesta - Uznesenie bolo schválené.
- - -

Bod č. 49 
Prenájom odovzdávacích (výmenníkových) staníc vrátane príslušenstva a pozemkov pre Tepelné hospodárstvo spoločnosť s ručením obmedzeným Košice   a schválenie výšky nájomného z dôvodov hodných osobitného zreteľa

p. Raši, primátor mesta - Pod bodom 49 je materiál Prenájom odovzdávacích výmenníkových staníc vrátane príslušenstva pozemkov pre Tepelné hospodárstvo Košice s.r.o. a schválenie výšky nájomného z dôvodov hodných osobitného zreteľa. 
	Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje prenájom podľa predloženého návrhu.“

Hlasovanie č. 64 -	za: 36, proti: 0, zdržal sa: 1

p. Raši, primátor mesta - Ďakujem pekne. Je potrebná trojpätinová väčšina všetkých poslancov. Konštatujem, že uznesenie bolo schválené.
- - -

Bod č. 50 
Prenájom pozemkov v k. ú. Terasa za účelom rozšírenia parkovacích plôch pre MČ Košice – Západ z dôvodu hodného osobitného zreteľa

p. Raši, primátor mesta - Pod bodom číslo 50 je predložený materiál Prenájom pozemkov v katastrálnom území Terasa za účelom rozšírenia parkovacích plôch pre Mestskú časť Košice - Západ z dôvodu hodného osobitného zreteľa. 
	Otváram k tomuto bodu diskusiu. Tak isto bude treba trojpätinová väčšina všetkých poslancov. Ak sa nikto do diskusie nehlási, uzatváram diskusiu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obci a Štatútu mesta Košice schvaľuje priamy prenájom pozemkov podľa predloženého návrhu.

Hlasovanie č. 65 -	za: 36, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 51 
Učenie spôsobu prevodu pozemkov v k. ú. Stredné mesto na základe obchodnej verejnej súťaže a podmienky OVS

p. Raši, primátor mesta - Bod č. 51 Určenie spôsobu prevodu pozemkov v katastrálnom území Stredné mesto na základe obchodnej verejnej súťaže a podmienky obchodnej verejnej súťaže. 
	Otváram k tomuto bodu rozpravu. Ak sa nikto do rozpravy nehlási, uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí schvaľuje spôsob prevodu nehnuteľného majetku podľa predloženého návrhu.“

Hlasovanie č. 66 -	za: 36, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 52 
Určenie spôsobu prevodu časti pozemku v k. ú. Terasa priamym predajom

p. Raši, primátor mesta - Pod bodom 52 je materiál Určenie spôsobu prevodu časti pozemku v katastrálnom území Terasa priamym predajom. 
	Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí schvaľuje spôsob prevodu nehnuteľného majetku podľa predloženého návrhu. 

Hlasovanie č. 67 -	za: 36, proti: 0, zdržal sa: 1

p. Raši, primátor mesta - Konštatujem, že uznesenie bolo schválené.
- - -

Bod č. 53 
Určenie spôsobu prevodu časti pozemku v k. ú. Južné mesto priamym predajom

p. Raši, primátor mesta - Prejdeme k bodu 53 Určenie spôsobu prevodu časti pozemku v katastrálnom území Južné mesto priamym predajom, ku ktorému otváram zároveň rozpravu. Ak sa nikto do rozpravy nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí schvaľuje spôsob prevodu nehnuteľného majetku podľa predloženého návrhu.“

 Hlasovanie č. 68 -	za: 35, proti: 1, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 54 
Určenie spôsobu prevodu – priamy predaj pozemkov v k. ú. Ružín

p. Raši, primátor mesta - Pod bodom 54 je materiál Určenie spôsobu prevodu priamy predaj pozemkov v katastrálnom území Ružín. 
	Otváram k nemu rozpravu. Ak sa nikto do rozpravy nehlási, uzatváram rozpravu a poprosím návrhovú komisiu o návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí schvaľuje spôsob prevodu nehnuteľného majetku podľa predloženého návrhu.“

Hlasovanie č. 69 -	za: 35, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 55 
Určenie spôsobu prevodu – priamy predaj pozemku v k. ú. Myslava

p. Raši, primátor mesta - Pod bodom číslo 55 je Určenie spôsobu prevodu priamy predaj pozemku v katastrálnom území Myslava, ku ktorému otváram rozpravu. Ak sa nikto nehlási uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí schvaľuje spôsob prevodu nehnuteľného majetku podľa predloženého návrhu.“

Hlasovanie č. 70 -	za: 34, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 56 
Určenie spôsobu prevodu – priamy predaj pozemku v k. ú. Severné mesto

p. Raši, primátor mesta - Bod 56 Určenie spôsobu prevodu priamy predaj pozemku v katastrálnom území Severné mesto. 
	Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí schvaľuje spôsob prevodu nehnuteľného majetku podľa predloženého návrhu.“

Hlasovanie č. 71 -	za: 34, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 57 
Určenie spôsobu prevodu nehnuteľností v k. ú. Ťahanovce dobrovoľnou dražbou

p. Raši, primátor mesta - Bod 57 Určenie spôsobu prevodu nehnuteľnosti v katastrálnom území  Ťahanovce dobrovoľnou dražbou. 
	Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obci a Štatútu mesta Košice schvaľuje spôsob prevodu nehnuteľného majetku podľa predloženého návrhu.“

Hlasovanie č. 72 -	za: 35, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 58 
Zrušenie uznesenia  MZ v Košiciach č. 307 zo dňa 23. apríla 2012 a následné určenie spôsobu predaja pozemku v k. ú. Pereš formou priameho predaja

p. Raši, primátor mesta - Pod bodom 58 je predložený materiál Zrušenie uznesenia Mestského zastupiteľstva v Košiciach číslo 307 z 23. apríla 2012 a následne určenie spôsobu predaja pozemku v katastrálnom území Pereš formou priameho predaja. 
	Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice, po 1) zrušuje uznesenie MZ číslo 307 podľa predloženého návrhu, po 2) schvaľuje spôsob prevodu nehnuteľného majetku podľa predloženého návrhu.“

Hlasovanie č. 73 -	za: 35, proti: 1, zdržal sa: 0
 
p. Raši, primátor mesta - Konštatujem že uznesenie sme schválili. Ďakujem.
- - -

Bod č. 59 
Zriadenie vecného bremena práva uloženia inžinierskych sietí na pozemkoch vo vlastníctve mesta Košice v prospech VSD, a.s. za 1,- €

p. Raši, primátor mesta - Pod bodom 59 je materiál Zriadenie vecného bremena práva uloženia inžinierskych sieti na pozemkoch vo vlastníctve mesta Košice v prospech Východoslovenskej distribučnej a.s. za jedno euro. 
	Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje zriadenie vecného bremena podľa predloženého návrhu.“

Hlasovanie č. 74 -	za: 37, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 60 
Prevod nehnuteľností pozemkov v k. ú. Stredné mesto z dôvodu hodného osobitného zreteľa pre Tibora Szekeresa

p. Raši, primátor mesta - Prejdeme k bodu číslo 60 je to Prevod nehnuteľností v katastrálnom území Stredné mesto z dôvodu hodného osobitného zreteľa pre Tibora Szekeresa. 
	Otváram k tomuto bodu rozpravu. Ak sa nikto nehlási, uzatváram rozpravu, poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje prevod nehnuteľného majetku podľa predloženého návrhu. 

Hlasovanie č. 75 -	za: 35, proti: 0, zdržali sa: 3

p. Raši, primátor mesta - Konštatujem, že uznesenie bolo schválené.
- - -

Bod č. 61 
Prevod nehnuteľností pozemkov v k. ú. Furča pre Jána Bihára do podielového spoluvlastníctva

p. Raši, primátor mesta - Prejdeme k bodu 61 je to Prevod nehnuteľností pozemkov v katastrálnom území Furča pre Jána Biára do podielového spoluvlastníctva, ku ktorému otváram zároveň rozpravu. Ak sa nikto do rozpravy nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obci a Štatútu mesta Košice schvaľuje prevod nehnuteľnosti pozemkov podľa predloženého návrhu.“

Hlasovanie č. 76 -	za: 36, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 62 
Prevod pozemku zastavaného stavbou a priľahlej plochy v k. ú. Furča pre INZUKO s.r.o.

p. Raši, primátor mesta - Prejdeme k bodu číslo 62, je to Prevod pozemku zastavaného stavbou a priľahlej plochy v katastrálnom území Furča pre INZUKO s.r.o. 
	Otváram k tomuto bodu rozpravu. Ak sa nikto nehlási uzatváram rozpravu a poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obci a Štatútu mesta Košice schvaľuje prevod pozemku podľa predloženého návrhu.“

Hlasovanie č. 77 -	za: 36, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 63 
Zmena uznesenia č. 809 zo dňa 30.4.2009 o predaji nehnuteľností v k. ú. Terasa formou dobrovoľnej dražby

p. Raši, primátor mesta - Bod číslo 63, je to Zmena uznesenia číslo 809 zo dňa 30.4. 2009 odpredaj nehnuteľností v katastrálnom území Terasa formou dobrovoľnej dražby. 
Otváram k tomuto bodu rozpravu. Ak sa nikto do rozpravy nehlási uzatváram možnosť prihlásiť sa do rozpravy a poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami Štatútu mesta Košice mení uznesenie MZ v Košiciach číslo 809 zo dňa 30.4. 2009 v časti schvaľuje nasledovne: slova „za minimálnu kúpnu cenu 180000 eur“ sa nahrádzajú slovami „s najnižším podaním vo výške 161000 eur“.“

Hlasovanie č. 78 -	za: 36, proti: 0, zdržal sa: 1
 
p. Raši, primátor mesta - Konštatujem že uznesenie bolo schválené. Ďakujem.
- - -

Bod č. 64 
Priamy predaj pozemku v k. ú. Terasa pre Ing. Stanislava Andraščíka 

p. Raši, primátor mesta - Prejdeme k ďalšiemu bodu. Je to bod číslo 64 Priamy predaj pozemku v katastrálnom území Terasa pre inžiniera Andraščíka. 
Otváram k tomuto bodu rozpravu. Ak sa nikto nehlási do rozpravy, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje priamy predaj pozemku podľa predloženého návrhu.“

Hlasovanie č. 79 -	za: 36, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 65 
Priamy predaj pozemku v k. ú. Krásna pre Ing. Štefana Karaša a manželku Máriu Karašovú

p. Raši, primátor mesta - Prejdeme k ďalšiemu bodu. Je to bod číslo 65 Priamy predaj pozemku v katastrálnom území Krásna pre pána Karaša a manželku Karašovú. 
Otváram k tomuto bodu rozpravu. Ak sa nikto do rozpravy nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obci a Štatútu mesta Košice schvaľuje priamy predaj pozemku podľa predloženého návrhu.“

Hlasovanie č. 80 -	za: 36, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 66 
Priamy predaj pozemku v k. ú. Ružín pre Ing. Dušana Kováča

p. Raši, primátor mesta - Pod bodom číslo 66 je materiál Priamy predaj pozemku v katastrálnom území Ružin pre pána Kováča. 
Otváram k tomuto bodu rozpravu. Ak sa nikto do rozpravy nehlási, uzatváram rozpravu. Poprosím návrhovú komisiu o návrh uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje priamy predaj pozemku podľa predloženého návrhu.“

Hlasovanie č. 81 -	za: 36, proti: 1, zdržal sa: 0

p. Raši, primátor mesta - Konštatujem, že uznesenie bolo schválené.
- - -

Bod č. 67 
Priamy predaj pozemku v k. ú. Severné mesto do podielového spoluvlastníctva pre MVDr. Renátu Magicovú, Mgr. Agátu Rigovú a MUDr. Františka Riga

p. Raši, primátor mesta - Bod číslo 67 Priamy predaj pozemku v katastrálnom území Severné mesto do podielového spoluvlastníctva pre pani Magicovú, pani Rigovú, pána Riga. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje priamy predaj pozemku podľa predloženého návrhu.“

Hlasovanie č. 82 -	za: 34, proti: 1, zdržal sa: 0
 
p. Raši, primátor mesta - Konštatujem, že uznesenie sme schválili. Ďakujem pekne.
- - -

Bod č. 68 
Priamy predaj pozemku v k. ú. Severné mesto pre Ing. Mariána Alberta, Ing. Mateja Trebuľu, MUDr. Františka Sabola a MUDr. Alexandru Sabolovú. rod. Ďuranovú

p. Raši, primátor mesta - Bod 68 Priamy predaj pozemku v katastrálnom území Severné mesto pre pánov Alberta, Trebuľu, Sabola a pani Sabolovú. 
Otváram k tomuto bodu rozpravu. Uzatváram možnosť prihlásiť sa do rozpravy a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obci a Štatútu mesta Košice schvaľuje priamy predaj nehnuteľného majetku podľa predloženého návrhu.“

Hlasovanie č. 83 -	za: 35, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem.
- - -

Bod č. 69 
Prevod nehnuteľnosti bytového domu a pozemkov v k. ú. Luník na ulici Krčméryho 1 a 3 z dôvodu hodného osobitného zreteľa pre Saleziánov don Bosca – Slovenská provincia

p. Raši, primátor mesta - Pod bodom číslo 69 je materiál Prevod nehnuteľnosti bytového domu a pozemkov v katastrálnom území Luník na ulici Krčméryho 1 a 3 z dôvodu osobitného zreteľa pre Saleziánov don Bosca Slovenská provincia. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia. Bude potrebná trojpätinová väčšina všetkých poslancov.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o majetku obcí a Štatútu mesta Košice schvaľuje prevod nehnuteľného majetku podľa predloženého návrhu.“

Hlasovanie č. 84 -	za: 37, proti: 0, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 70 
Nakladanie s nebytovým priestorom č. 1 v dome na ul. Čapajevova č. 15 – zmena spoluvlastníckych podielov

p. Raši, primátor mesta - Bod číslo 70 Nakladanie s nebytovým priestorom číslo 1 v dome na ulici Čapajevova číslo 15 - zmena spoluvlastníckych podielov. 
Otváram k tomuto bodu rozpravu. Ak sa nikto do rozpravy nehlási, uzatváram rozpravu. Poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o vlastníctve bytov a nebytových priestorov a Štatútu mesta Košice schvaľuje prevod vlastníckych podielov podľa predloženého návrhu.“

Hlasovanie č. 85 -	za: 35, proti: 0, zdržal sa: 1
 
p. Raši, primátor mesta - Konštatujem, že uznesenie bolo schválené.
- - -

Bod č. 71 
Predaj nebytového priestoru pre nájomcu Rudolfa Maďorana – DORAN na ul. Čapajevova č. 15

p. Raši, primátor mesta - Pod bodom 71 je materiál Predaj nebytového priestoru pre nájomcu pána Majorana - DORAN na ulici Čapajevova číslo 15. 
Otváram k tomuto bodu rozpravu. Ak sa nikto nehlási uzatváram rozpravu. Poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s ustanovením zákona o vlastníctve bytov a nebytových priestorov a Štatútu mesta Košice schvaľuje prevod vlastníctva nebytového priestoru podľa predloženého návrhu.“

Hlasovanie č. 86 -	za: 36, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 72 
Predaj nebytového priestoru – garáže pre nájomcu Jaroslava Lakatoša v dome na ul. Buzulucká č. 12

p. Raši, primátor mesta - Bod 72 Predaj nebytového priestoru garáže pre nájomcu Jaroslava Lakatoša v dome na Buzuluckej ulici číslo 12. 
Otváram k tomuto bodu rozpravu. Ak sa nikto do rozpravy nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s ustanoveniami zákona o vlastníctve bytov a nebytových priestorov a Štatútu mesta Košice schvaľuje prevod vlastníctva nebytového priestoru podľa predloženého návrhu.“

Hlasovanie č. 87 -	za: 35, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 73 
Predaj  nebytového priestoru pre nájomcu Jána Sotáka na ul. Železiarenská č. 39

p. Raši, primátor mesta - Bod číslo 73 Predaj nebytového priestoru pre nájomcu pána Sotáka na Železiarenskej 39. 
Otváram k tomuto bodu rozpravu. Ak sa nikto nehlási, uzatváram rozpravu a poprosím návrhovú komisiu o prednesenie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s príslušnými ustanoveniami zákona o vlastníctve bytov a nebytových priestorov a Štatútu mesta Košice schvaľuje prevod nebytového priestoru  podľa predloženého návrhu.“

Hlasovanie č. 88 -	za: 36, proti: 1, zdržal sa: 0
 
p. Raši, primátor mesta - Konštatujem, že uznesie bolo schválené.
- - -

Bod č. 74 
Predaj  nebytových priestorov pre nájomcu Ing. Mária Besterciho na ul. Mäsiarska č. 41

p. Raši, primátor mesta - Ďakujem pekne a prejdeme k ďalšiemu bodu. Je to predaj nebytových priestorov pre nájomcu pána Besterciho, na ulici Mäsiarska číslo 41, ku ktorému otváram rozpravu. Ak sa nikto nehlási, uzatváram rozpravu a poprosím návrhovú komisiu o prednesie návrhu uznesenia.

p. Adamčíková, poslankyňa MZ a členka návrhovej komisie – „Mestské zastupiteľstvo v Košiciach v súlade s ustanoveniami zákona o vlastníctve bytov a nebytových priestorov a Štatútu mesta Košice, schvaľuje prevod vlastníctva priestorov podľa predloženého návrhu.“

Hlasovanie č. 89 -	za: 36, proti: 1, zdržal sa: 0
 
p. Raši, primátor mesta - Konštatujem, že uznesenie bolo schválené.
- - -

Bod č. 74/1 
Ústna informácia o vývoji súdneho sporu mesta Košice a Waltz Properties Limited

p. Raši, primátor mesta - Ctené dámy poslankyne, vážení páni poslanci. Dovoľte mi aby som vám podal informáciu o vývoji súdneho sporu mesta Košice a firmy Waltz Properties Limited. Poprosím Vás o chvíľu strpenia, aby som vám podal komplexnú informáciu. Je to súčasný stav. Dovoľte mi, aby som vás informoval o súčasnom stave v právnej veci žalobcu Waltz Properties Limited, ktorý mnohí poznáme ako tzv. kauzu Strelingstav proti mestu Košice o zaplatenie 411 357 776 vtedy ešte slovenských korún. Čiže 13 661 216,43 eur. Tento súdny spor sa po využití všetkých riadnych a mimoriadnych opravných prostriedkov zo strany mesta Košice dostal v súčasnej dobe do štádia, kedy má súd rozhodnúť už len o výške škody a náhradou trov konania. V piatok minulý týždeň 14.6. nám právny zástupcovia mesta doručili konečnú verziu návrhu dohody o urovnaní, o podobe, ktorej prebiehali intenzívne rokovania od decembra 2012. Predložený návrh dohody o vyrovnaní bol prerokovaný a pripomienkovaný na odborných útvaroch mesta a tieto pripomienky boli zaslané protistrane. Dnes, počas rokovania zastupiteľstva, bol mestu Košice doručený konečný návrh dohody o urovnaní a podpísaný protistranou, ktorý sa stal pre protistranu záväzný. Vedenie mesta bude prerokovávať tento návrh na najbližšej porade primátora, dnes poobede. Následne Magistrát mesta Košice v termíne do stredy 19.6. 2013, doručí všetkým poslancom mesta tento návrh dohody o urovnaní spolu s podrobnou dôvodovou správou a kópiou všetkých podstatných dokumentov týkajúcich sa tohto sporu. Zmluvy, súdne rozhodnutia, znalecké posudky a podobne. Tak, aby začiatkom budúceho týždňa t.j. v pondelok 24.6. v popoludňajších hodinách, bol tento návrh dohody o urovnaní prerokovaný na mimoriadnom mestskom zastupiteľstve. Na tomto mestskom zastupiteľstve poslanci mesta Košice, ak to teda budete považovať, vyrokované podmienky za výhodné pre mesto, budete môcť rozhodnúť o schválení tejto dohody o urovnaní alebo budete môcť rozhodnúť o jej odmietnutí, aj pokračovaní v súdnom spore o určení výšky škody. Samozrejme v jednom aj v druhom prípade so všetkými ekonomickými i právnymi dôsledkami. Chcem teda súčasne navrhnúť predsedom poslaneckých klubov, aby pred rokovaním mimoriadneho mestského zastupiteľstva bola táto dohoda o urovnaní najskôr prerokovaná vo všetkých poslaneckých kluboch. A to za účasti poverených advokátov a riaditeľa magistrátu, ktorí im budú kvalifikovane odpovedať na ich otázky. Z hľadiska termínov navrhujem predsedom poslaneckých klubov, prerokovanie tohto materiálu v dňoch 20. a 21.6. s tým, že bude určený jeden termín aj pre nezávislých poslancov. Skôr ako vás budem informovať o základných podmienkach tohto návrhu dohody o urovnaní, považujem za vhodné pripomenúť aspoň niekoľko základných faktov a míľnikov tejto kauzy. Dňa 28.2.1994 podpísal za mesto vtedajší primátor pán Bauer zmluvu o dielo na vykonanie opráv a údržby komunikácií medzi mestom Košice, ako objednávateľom, a spoločnosťou Strelingstav, ako zhotoviteľom. A to na dobu neurčitú, s podmienku päťročnej nevypovedateľnosti. V roku 95 mesto odstúpilo od zmluvy na základe posúdenia nového vedenia mesta. Vtedy bol primátorom pán primátor Schuster. Z dôvodu, že zmluvný partner nekvalitne a nedostatočne plnil svoje povinnosti. 7.7. 1995 spoločnosť Strelingstav podala žalobu na neplatnosť odstúpenia od zmluvy. 2.1.1996 spoločnosť Strelingstav podala žalobu na náhradu škody. 18.2.2005 bol súdom vynesený rozsudok, v ktorom bolo konštatované, že odstúpenie od zmluvy zo strany mesta je neplatné. 20. januára 2006 bol tento rozsudok potvrdený Krajským súdom a stal sa právoplatným. 3.5.2006 uznesením Krajského súdu v Košiciach, vystúpila z konania na strane žalobcu spoločnosť Strelingstav, na jeho miesto nastúpila spoločnosť Waltz Properties Limited. 30.1.2007 bol Krajským súdom v Košiciach vyhlásený tzv. medzitímny rozsudok, ktorý konštatoval, že nárok žalobcu na náhradu škody, čo je do právneho základu je opodstatnený. Rozhodnutie o jeho výške a trovách ponechal konečnému rozsudku. 5.4.2007 podal voči tomuto rozsudku právny zástupca mesta odvolanie. 10.6.2008 Najvyšší súd potvrdil rozsudok Krajského súdu, teda rozsudok v neprospech mesta. 30.8.2008 bolo podané dovolanie na Najvyšší súd. 30.3.2009 Najvyšší súd podané dovolanie odmietol. 25.9.2008 bola podaná ústavná sťažnosť s cieľom zvrátiť tento právny stav. 20.1.2009 Ústavný súd rozhodol, že ústavnú sťažnosť odmieta. 23.10. roku 2008 bol podaný na Krajský súd v Košiciach návrh na obnovu konania. 4.5.2010 Krajský súd Košice návrh na obnovu konania zamietol. Dňa 18.5.2010 bolo podané odvolanie na Najvyšší súd Slovenskej republiky. Dňa 15.10.2010 Najvyšší súd podané odvolanie zamietol. Dátum 15.10. je teda z hľadiska tejto chronológie, môžeme považovať za deň, kedy bola aj posledná žiadosť mesta o zvrátenie tohto stavu odmietnutá. Od tohto momentu už v podstate prebieha len spor o určení výšky škody. Dňa 29.7. 2011 Krajský súd v Košiciach ustanovil znalca a ustanovil spoločnosť Korpora a.s. Súdom ustanovená spoločnosť, ktorú som spomenul, vyčíslila škodu, výšku škody, skutočná škoda a ušlý zisk vrátane úrokov z omeškania za obdobie 26.6. 1995 až 31.5. 2004 v súvislosti s neplatným odstúpením od zmluvy vo výške 14 564 430 eur. Mesto Košice objednalo nový posudok u Žilinskej univerzity v Žiline na Ústave súdneho inžinierstva, ktorým boli vypočítané hodnoty ušlého zisku a úrokov z omeškania v dvoch variantách, ktoré predstavujú dolnú a hornú hranicu ušlého zisku. A to bolo od 12 572 806 eur a 30 centov až do 14 619 868  eur 30 centov. Mesto Košice si súčasne dalo spracovať externý výpočet ušlého zisku a úrokov z omeškania od 26.6.95 až do 3.12.2012, pretože suma o ktorej som hovoril, ktorá bola určená znaleckými organizáciami, hovorila len o období od začiatku sporu do roku 2004. Ušlý zisk, teda externý výpočet ušlého zisku a úrokov z omeškania do 3.12.2012, kedy začali rokovania, bol vypočítaný až na 21 615 240 eur a 52 centov. Preto sme sa rozhodli poveriť právnych zástupcov mesta, ktorí sú teda právnymi zástupcami už viac rokov, začať rokovanie s protistranou s cieľom dosiahnuť lepšie podmienky z hľadiska celkovej výšky náhrady škody, ale hlavne s cieľom eliminovať riziko rozšírenia žaloby na ďalšie obdobie a eliminovať tak narastanie úrokov a rokovať o dlhodobom časovom rozložení úhrady vo vzťahu k finančným možnostiam mesta. A to bolo o tom, aby sme eliminovali ďalšiu možnosť platenia ďalších úrokov, ktoré sú od obdobia 2005 až do obdobia roku 2012, kedy by teda celková škoda mohla byť vyčíslená až na 21 615 000 eur. A teraz asi to najdôležitejšie, čo vás určite všetkých bude zaujímať, t.j. konkrétne podmienky, ktoré boli právnymi zástupcami mesta vyrokované s protistranou, a ktoré protistrana prijala a potvrdila ich dnes doručením podpísanej konečnej verzie dohody o urovnaní, o ktorej teda budeme na mimoriadnom zastupiteľstve rozhodovať, či áno, alebo nie. Dohoda rieši všetky prípadné nároky protistrany voči mestu a to za celé obdobie, teda od 1.6.95 až do dňa podpísania dohody. Tzn., že podpísaním dohody by už nevznikli žiadne iné nároky spoločnosti, ktorá žaluje mesto za úroky z omeškania a súdne trovy. Protistrana odpúšťa mestu náhradu trov právneho zastúpenia, čo je najdôležitejšie. Plnenie zo strany mesta je v tejto dohode vo výške 9 990 000 eur splatné do troch rokov a to nasledovne: suma milión eur splatná do jedného mesiaca odo dňa účinnosti dohody. Suma 2 330 000 eur splatná do jedného roka odo dňa účinnosti dohody. Suma 3 330 000 eur splatná do dvoch rokov odo dňa účinnosti dohody. Suma 3 330 000 eur splatná do troch rokov odo dňa účinnosti dohody. Pokiaľ by mesto bolo schopné predajom majetku alebo získaním nejakých iných zdrojov, zaplatiť túto sumu skôr,  protistrana poskytne bonifikáciu vo výške 500 000 eur v prípade, ak mesto uhradí sumu do jedného roka odo dňa účinnosti dohody alebo protistrana poskytne bonifikáciu vo výške 250 000 eur v prípade, ak mesto uhradí sumu do dvoch rokov odo dňa účinnosti dohody. Samozrejme, zníženú o tieto spomenuté čiastky. Takže,  dovoľte mi, ctené dámy poslankyne, vážení páni poslanci, budúci týždeň o takomto čase, približne, zvolám to na druhú hodinu, pretože pred nami je rokovanie zastupiteľstva Košického samosprávneho kraja. Budeme rozhodovať o veci, ktorá v každom prípade zasiahne do ekonomiky nášho mesta. Myslím si, že tak, ako ja, ani nikto z vás tu vlastne nebol v čase, keď sa uzatvárala, respektíve vypovedala daná zmluva. Ale my musíme riešiť dôsledky, ktoré z tejto kauzy pre mesto plynú. Suma 9,9 milióna eur je mimoriadne vysoká. Ale bude na vašom zvážení, či pôjdeme touto cestou alebo budeme pokračovať v súdnom spore s možnosťou zaplatenia 14 a pol milióna eur, resp. 21,6 milióna  eur alebo nejakou inou sumou. Za mesto Košice sa v ďalšom období, buď teda my všetci za mesto Košice, sa v ďalšom období budeme musieť zaoberať, ale asi jednou z najzávažnejších otázok. Odkiaľ zoberieme peniaze na úhradu týchto splátok. Tých možností je naozaj množstvo. A pokiaľ pôjdeme cestou dohody, budeme musieť si určiť čo obetujeme. Pokiaľ pôjdeme cestou nedohody a pokračovania v súdnom spore v skoršom či neskoršom období nás čaká táto otázka opäť. Takže mrzí ma, že túto informáciu teda musím podať, ale myslím si, že skôr či neskôr by táto informácia nezávisle od toho, kto bol primátor, postihla. Prečo sme dali pokyn aby sa uzavrela, aby sa urobil pokus o mimosúdnu dohodu? Viete, že počas tohto sporu sa doteraz uplatňovala taktika čakať, odďaľovať súdne rozhodnutia s tým, že stále bola živená nádej, že mesto v tomto súdnom spore neprehrá. Bohužiaľ, z môjho pohľadu, každé ďalšie predlžovanie tohto sporu znamená narastanie úrokov z omeškania. Iste mnohí viete, že počas priebehu tohto sporu boli viac či menej zaručené mnohé informácie z terénu, za akú sumu bola žalovaná strana, ktorá žalovala mesto sa ochotná dohodnúť. Bohužiaľ, žiadne vedenie mesta nevyskúšalo pripraviť dohodu o mimosúdnom vyrovnaní. A keby sa pripravila pred rokom, pred dvoma, pred piatimi, mohlo mestské zastupiteľstvo rozhodnúť či ju príjme alebo neprijme. Preto tak robím teraz, pretože bez ohľadu na to, ako sa rozhodnete, to rozhodnutie bude pre mňa záväzné. Ale minimálne máme šancu rozhodnúť o tom či pôjdeme systémom pokračovania sporu. Možno nás to dobehne ešte v tomto volebnom období, možno to dobehne nové vedenie mesta, ale isté je, že tento spor z hľadiska použitia všetkých právnych prostriedkov, ktoré mesto použilo,  sme teda prehrali. Ako som už povedal máme platné rozhodnutia všetkých možných súdnych inštancií, ktoré v tomto štáte sú a všetky boli v neprospech mesta. Keďže sa súčasný spor vedie už len o výšku náhrady škody, je možné, že pokiaľ by sme pokračovali v taktike odďaľovania výsledku sporu formou odvolávania sa voči verdiktom súdom a mimoriadnych dovolaní, vedeli by sme tento verdikt oddialiť. Na druhej strane riskujeme to, že budeme musieť zaplatiť aj tie úroky z omeškania, ktoré vieme touto dohodou a teda aj časové obdobie od roku 2005 až po rok 2012 úplne eliminovať. Druhou veľmi dôležitou informáciou, ktorú je potrebné aby ste mali a v čom je možnosť dohody, možno výhodná, je nielen celková suma, ktorá je teda pri nedohode ťažko prejudikovateľná, ale môže byť naozaj v úrovni 14 či 20 miliónov, je aj to, že je tu možnosť dania splatiť danú sumu v priebehu troch rokov. Pokiaľ budeme pokračovať v spore a súd rozhodne o výške úhrady sumy, táto suma bude, teda žalovaná strana, ktorá tento spor vyhrá, si túto sumu bude môcť nárokovať jednorázovo. A vtedy hrozí mestu nielen exekúcia, ale aj nútená správa. Takže, dovoľte mi, aby som vám teda túto informáciu podal. Budete kontaktovaní v termínoch, ako som vám povedal, poverenými pracovníkmi magistrátu. Dostanete kompletne všetky materiály od začiatku tohto sporu. Dostanete, respektíve budete informovaní aj o pôvodnej zmluve, ktorá bola uzavretá, lebo keby zmluva nebola uzavretá, nebola by ani vypovedaná. K tomu sa tiež už v meste aj v mestských zastupiteľstvách povedalo veľmi veľa. A sú k tomu mnohé uznesenia mestského zastupiteľstva, ktoré konštatujú a analyzujú aj zmluvu, ktorá bola uzavretá. A analyzujú aj dôvody prečo vypovedaná bola. Možno ste sa ešte stretli s informáciou, že stále je možné tento spor nejako zvrátiť. Pretože, hovorí sa o námietke premlčania. Ale z informácií, ktoré mám od právnych zástupcov mesta, je pravdou, že v konaní vo veci samej, bola vznesená námietka premlčania zo strany mesta. Tá sa bohužiaľ týkala iba čiastočných nárokov žalobcu, čo priamo súvisí s postupným rozširovaním žaloby z jeho strany. Ale námietka premlčania bola vznesená len voči časti nároku uplatnenej náhrady škody. Čiže námietka voči veci, ako samej, akceptovaná nebola. A preto súdy rozhodli tak, ako rozhodli. 
Ďakujem pekne za Vašu pozornosť a otváram k tomuto bodu diskusiu s tým, že teda poprosím, aby ste si zafixovali termín pondelok 24.6. predbežne o druhej hodine poobede, po ukončení rokovania zastupiteľstva Košického samosprávneho kraja. Ďakujem pekne. Nech sa páči, pani poslankyňa Jenčová po nej pán poslanec Halenár.

p. Jenčová, poslankyňa MZ - Ďakujem za slovo pán primátor. Ja veľa pamätám a pamätám aj situáciu, kedy tu sedel pán primátor Trebuľa a už teraz nepamätám presne o akej sume dohody hovoril. Určite to neboli takéto horibilné čiastky. S tým, že teda mal predrokované to uzavrieť dohodou a nejakým spôsobom tento spor zniesť zo sveta. A pamätám aj to, ako to tí druhí, tomu červenému neschválili, lebo v tom videli strašne veľký biznis. A poniektorí tu možno ešte sedia, ktorí vtedy boli proti tejto dohode a nejakému urovnaniu. Mohli sme to mať za sebou a mohlo to byť menej bolestné. Ja teraz po tejto skúsenosti spred „x“ rokov mám obavy, či opäť to hlasovanie nedopadne tak, ako za pána primátora Trebuľu. A ten spor sa bude ďalej nabaľovať a kotúľať až nás to bude stáť toľko, že predáme aj radnicu, aj MHD aj historické centrum a jednoducho predáme všetko. Ja by som mala iné riešenie, pán primátor, ako to mimoriadne zastupiteľstvo, pretože tieto fakty tie sú jasné, ktoré sme tu počuli. Tam nie je čo špekulovať a akákoľvek suma pod tých 12, lebo to bola tuším najnižšia, ktorú odhadli znalci. Tak si myslím, že je pre mesto lepšia, ako tých 12 a 14. Takže ja by som dala návrh na uznesenie, že splnomocňujeme vedenie mesta vyrokovať čo najlepšie podmienky. A jednoducho k tejto zmluve pristúpiť. Pretože, každý už má nejaký program, napríklad aj ja mám v pondelok, budeme sa stretávať na jasnej veci. Takže ja by som predsa ten návrh dala, že splnomocňuje vedenie mesta čo najvýhodnejšiu zmluvu podpísať.

p. Raši, primátor mesta - Ďakujem pekne pani poslankyňa. Bohužiaľ nie je možne túto kompetenciu delegovať na vedenie mesta, pretože mestské zastupiteľstvo musí schváliť dohodu. Teda musí byť s ňou aj oboznámené do posledného detailu. A keď mestské zastupiteľstvo schváli dohodu, ktorú všetci z vás budú mať, tak až vtedy ju môže primátor mesta podpísať. Takže, ďakujem za dôveru, ale táto kompetencia nemôžem byť takto delegovaná. Nech sa páči máte slovo ešte.

p. Jenčová, poslankyňa MZ -  Ja len takú technickú alebo faktickú. Keď to toto zastupiteľstvo neschváli, tzn., že táto dohoda sa nepodpíše a bude nás to stať 30 miliónov, 50 miliónov, 100 miliónov. Kto za to potom zoberie zodpovednosť?

p. Raši, primátor mesta - Ďakujem pekne. No zodpovednosť berie každý za to, čo schváli. Takže preto je potrebné sa tomu naozaj venovať a musíme sa stretnúť na mimoriadnom zastupiteľstve. Pán poslanec Halenár, po ňom pán poslanec Süli, nech sa páči.

p. Halenár, poslanec MZ - Priznám sa, že odkedy počúvam problém Strelingstavu, myslím na to, že by bolo celkom zaujímavé založiť upratovaciu firmu, pretože ušlý zisk aj s nejakými úrokmi narastie do takých obludných rozmerov. To je niečo neuveriteľné! Čo mne chýba v týchto informáciách neustále je, počas akého obdobia sa počíta ten ušlý zisk? A v akej výške je ten ušlý zisk? Túto sumu som ešte nikdy nepočul. Stále počúvame len nejakú celkovú sumu, ktorá bola predmetom súdneho sporu. Ak môžete povedať, počas koľkých rokov teda sa počíta len ušlý zisk? A v akej je výške ten ušlý zisk bez akýchkoľvek ďalších nárastov k tomu? A súčasne by ma zaujímalo, aké úroky vlastne boli v tej pôvodnej zmluve, ktorú podpísal pán primátor Bauer, že to mohlo narásť do takýchto neuveriteľných výšav? Teda, nevieme už tú základnú sumu „x“, ale tie úroky sa mi zdajú úplne , ako zatiaľ, nepochopiteľné. Takže, keď môžem požiadať tieto 2 informácie. A súčasne, keď budete posielať tú celkovú informáciu o tom, v akom je to stave už dohodnuté, ja by som privítal, ak by súčasťou tej podanej informácie bol aj sumár, ktoré právne kancelárie sa zúčastňovali toho sporu a koľko im bolo vyplatené na odmenách. Tzn., ak bola jedna, tak jedna, ak dve, tri, atď. a to by bolo tiež celkom zaujímavé vidieť a oceniť profesionalitu právnych kancelárií, ktoré to takto ťahali rokmi.

p. Raši, primátor mesta - Dobre. Ďakujem pekne. Poviem vám to, čo mám v papieroch pred sebou, lebo tú pôvodnú zmluvu nemám. Ale tú uvidíte, pretože bola podpísaná ako oficiálna zmluva mestom Košice. Výška škody vrátane ušlého zisku za obdobie.... Takto, teda skutočná škoda a ušlý zisk, vrátane úrokov z omeškania, za obdobie 26. jún 1995 do 31. mája 2004 je 14 564 430 eur. Túto sumu vyčíslila znalecká organizácia určená súdom. A z tejto sumy je suma takmer 10 mil. úrokov z omeškania. Druhá vec je, že je to obdobie len po rok 2004. A je ešte obdobie ďalšie od roku 2004 po rok 2012, kedy sa vôbec začali rokovania o možnom urovnaní sporu. A to je tá suma, ktorú som spomínal, že bola externým výpočtom spracovaná až na možných 21 mil. Ale všetky informácie dostanete a budú vám podávané aj právnou kanceláriou, ktorá vás bude o tomto spore informovať. Tie stretnutia poslaneckých klubov a nezávislých poslancov nebudú so mnou alebo s riaditeľom, teda nebudú so mnou, ale budú s právnymi kanceláriami, ktoré vám budú vysvetľovať všetky zmluvy a teda všetky náležitosti.  Pán poslanec Halenár, ešte máte slovo.

p. Halenár, poslanec MZ - Takže, keď som vás dobre pochopil 14 mínus 10 je 4 mil., tzn. od 95 roka po 2004 rok. Je 9 rokov. Za tých 9 rokov je znalcami uznaná hodnota ušlého zisku tej firmy na 4 mil. Sk. Dobre tomu rozumiem? A pardon 4 mil. eur. Dobre tomu rozumiem?

p. Raši, primátor mesta - Pokiaľ mám správnu informáciu pred sebou, z vyčíslenej sumy 14 a pol milióna je zhruba tretina istina a zhruba zvyšné 2 tretiny úroky z omeškania.

p. Halenár, poslanec MZ -  Ďakujem.

p. Süli, poslanec MZ - Vážený pán primátor, ctené zastupiteľstvo  alebo ctené torzo tohto zastupiteľstva. Boli sme veľmi, veľmi udivení, keď na príkaz pána primátora Schustera, riaditeľ magistrátu s náčelníkom Mestskej polície s nejakými psami išli reprivatizovať majetok bývalých Technických služieb, ktoré boli zmluvne odovzdané firme Strelingstav na tých päť rokov. Nikto vtedy ani nepomyslel na to, že aké budú následky. Len som mierne prekvapený z toho, že vtedy v tomto zastupiteľstve sedelo pomerne veľa právnikov, a dokonca ešte aj, čo sa týka námestníkov primátora, bol tam právnik, ktorý tomu, ale dobre rozumel. A nedal tú informáciu, že pozor čo robíme, lebo to môžeme prehrať. No, ale je tu ešte jeden taký problém, čo je také znepokojujúce zo strany mojej ako občana, že ako je možné, že takýto spor tak dlho sa ťahá? Ale pochopil som, že sa to dá urobiť, dlho sa to dá urobiť, lebo boli tu niekoľko sporov, čo veľmi vzrušili, teda hladinu občanov, právnu vedomosť, keď len v takých veciach, čo sa týka osobnosti, ťahal sa spor 7 rokov. Dokonca je tu spor na jedného námestníka, ktorý dodnes nie je ukončený. Vraj bol korumpovaný alebo niečo spoplatený. Je to veľmi znepokojujúce. Pán primátor, ja som toho názoru, že trebalo by čo najskôr ukončiť tento spor. Čo najskôr. Žiaľ pripadla táto úloha pre vás, ktorý s touto problematikou nemáte prakticky nič spoločné, len máte tú smolu, že ste práve teraz primátorom. Ja by som sa chcel spýtať pán primátor, či máme ešte tu, vo vienku, ako v dedičstve z minulého obdobia alebo z minulých období takéto nášľapné míny hromadného ničenia?

p. Raši, primátor mesta - Tak ďakujem pekne. Veľmi krátko odpoviem, takúto veľkú mínu sme zatiaľ nenašli a verím, že už ani nenájdeme. Chcem len ešte jednu vec, ale k tomu povedať. Pán poslanec Halenár sa dobre pýtal. Našiel som teraz, dali mi kópiu pôvodnej zmluvy, ste sa pýtali na tie úroky ako vlastne mohli tak narásť. V tej pôvodnej zmluve o dielo, ktorá bola podpísaná v roku 28.2.1994 pánom primátorom Bauerom bolo v článku 10 „v prípade nedodržania termínov uvedených v článku 5, dodávateľ môže uplatniť majetkové sankcie voči zhotoviteľovi až do výšky 20 % z hodnoty vykonaných prác“. Čiže zrejme tam sa to kedysi odrazilo. Ale všetky informácie budete mať k ruke. Takže. Ja ten termín som dal budúci týždeň v pondelok preto, lebo myslím si, že je to najrýchlejší termín na to, aby ste všetci boli oboznámení so všetkým kompletne. Lebo naozaj tá zmluva je platná až keď mestské zastupiteľstvo povie, že áno. Až vtedy ja môžem podpísať. Čiže preto budete mať čas, dostanete kompletne všetky informácie, dostanete priebeh. Advokátska kancelária urobila 9 rokovaní s danou spoločnosťou, čiže všetky informácie dostanete, ktoré potrebujete. 

p. Süli, poslanec MZ – Faktická pripomienka. Pán primátor, boli sme tu poslanci, bol som aj starostom, keď vyplávalo na povrch, že mesto zobralo úver od nemenovej banky. Nechcem tú banku spomínať, lebo už fakticky neexistuje a úroky boli vo výške 24 % per anno. A potom niekto, vraj, zachránil toto mesto, lebo vyjednal len šestnásť a pol percent úroky, p.a. A tým sa dokonca aj chvália viacerí. Ale jeden sa veľmi chváli. Ja si myslím, že to nie je dobrý úrok alebo zlý úrok, ale je to úžernícky úrok. Dnes by takéto niečo sa nemalo stať alebo nemohlo stať. Pravda je, že to stoji na dvoch. Keď som zažaloval túto banku, som vyhlásil, že to je výpalníctvo a o takýchto úrokoch snívajú gangsteri v západnej Európe alebo v Chicagu, tak dali, chceli na mňa dať žalobu. Našťastie nedali a sa za mňa ospravedlnil, niekto z vedenia mesta. Ale nakoniec to vypláva na povrch, že žiaľbohu toto všetko, koniec koncov, raz príde zúčtovanie. A musia za to zobrať zodpovednosť tí a musia to riešiť tí, a pociťujú tí, ktorí za toto vôbec nemôžu, ani nemohli.

p. Halenár, poslanec MZ - Ešte mi prišlo na um, že v tej informácii, ktorú ste spomenuli, pán primátor, mi chýba, či mesto má niečo v ruke akým spôsobom by dokázalo v morálnej a finančnej rovine vyvodiť zodpovednosť za tieto dôsledky pre aktérov, ktorí sú na strane mesta zúčastnení. Toto mi chýba. Jestvuje tu nejaký zákon o spôsobenej škode a podobne? To si myslím, že by mohlo byť aspoň v náznakoch, že kde by sme sa mohli pustiť. Pretože len zaplatiť bez toho, aby sme povedali, kto to spôsobil a  ako vieme voči ľuďom, ktorí spôsobili takúto škodu mestu postupovať, sa mi zdá nefér voči občanom tohto mesta. A poviem to ešte inak. V tomto meste je veľmi populárna povera o tom, že ako obrovský Schuster, komunista a udavač pre ŠTB, Schuster ako obrovsky pozdvihol toto mesto. Sám sa stretávam s ľuďmi v mojom volebnom obvode, ktorí sú plný nadšenia k tomuto mužovi. A zaujímalo by ma, či mesto vydá aj nejaké oficiálne komuniké so všetkými zúčastnenými na strane mesta, teda myslím minimálne primátorov. A tiež si myslím, že by bolo celkom zaujímavé vidieť hlasovanie poslancov v konkrétnom hlasovaní, v konkrétnom období. A ja si nechám ďalšie veci na to mimoriadne rokovanie, ale toto by malo byť určite súčasťou toho, pretože keď budú Košičania ochudobnení a budú ochudobnení o hodne benefitov, ktoré z týchto peňazí by mohli plynúť, mali by dostať informáciu, kto to spôsobil a aké mesto vie učiniť kroky v morálnej a finančnej rovine preto, aby aspoň čiastočne kompenzovalo tento dôsledok.

p. Raši, primátor mesta - Ďakujem pekne. Pán poslanec, neviem vám na toto teraz odpovedať, lebo je to otázka na právnikov. A myslím si, že počas rokovaní, ktoré s nimi budete mať, vám túto otázku zodpovedia. Pretože podpis zmluvy, kedy sa to všetko začalo je z roku 94. Čiže na to vám naozaj kvalifikovane odpovedať neviem. Ale určite mesto využije všetky možnosti, ktoré má. Aj keď z hľadiska podieľania sa na tejto sume si teda neviem predstaviť, že kto by túto sumu z fyzických osôb dokázal vyskladať. Pán poslanec Kočiš.

M. Kočiš, poslanec MZ - Ďakujem pekne. Pán primátor, z časti ste to spomínali, chcem sa však spýtať, či by bolo možné v tom balíčku dokumentov, ktoré nám budú zaslané, aby sme dostali aj všetky uznesenia zastupiteľstva, ktoré sa v priebehu roku týkali tejto kauzy. Plus zmluvy, prípadne dodatky, výpoveď zo zmluvy, ako aj rozhodnutie súdu zo všetkých stupňov. A chcel by som Vás požiadať, či by bolo možné ich doručiť v priebehu zajtrajšieho dňa, aby sme si ich mohli naštudovať pred tým stretnutím štvrtkovým a piatkovým.

p. Raši, primátor mesta - Dobre. Pán riaditeľ, poprosím advokátsku kanceláriu osloviť, aby mohli, teda naozaj dnes je sedemnásteho, keď som si to rátal, tak som tam vravel, že v priebehu 19-teho by ste ich mohli mať. Dobre?! Urobíme to tak, aby ste to... Určite,  môžete všetko dostať. Pôvodnú podpísanú zmluvu, dodatky zmluvy, kedy sa napríklad dozviete, že zmluva s firmou bola podpísaná bez verejného vysúťaženia, dodatky bez schválenia. Dostanete aj uznesenie mestského zastupiteľstva, ktoré tú zmluvu zanalyzovalo, kde zistíte, že majetok bol dávaný za sumy, ktoré boli výraznejšie ako znalecké posudky a všetko. Však sú to oficiálne dokumenty, pán riaditeľ nech sa páči.

p. Lazúr, riaditeľ MMK -  Ja by som chcel doplniť pánovi poslancovi, že vidím dosť veľký problém zajtra dodať, pretože je to jednak rozsiahly materiál a sú to staré veci. Budem mať možno problém to naskenovať tak, aby to bolo čitateľné, pretože elektronicky ešte veľa vecí vtedy nebolo a aj archívy nie vždy vydajú to, čo by mali vydať, ako na každom normálnom magistráte a úrade. Čiže zrobím všetko preto, ale preto sme si dali ten termín v stredu, že ten sme videli reálny. Hneď ako budeme vedieť.

p. Raši, primátor mesta – Dobre, keď sa bude dať, tak keby to bolo zajtra podvečer, večer, tak vám zavoláme a ich dostanete. Keď nie, tak v stredu ráno. Dobre? Ako, nie je problém. Len, musí sa všetko, tie zmluvy, tie zmluvy sú ešte klasické, písané strojom na tých žltých papieroch. Čiže to asi bude treba aj lepšiu kopírku na to. Uznesenia mestského zastupiteľstva, všetko máme.  Pán poslanec Halenár, ďakujem za dobrý nápad, ale prihláste sa. Čiže budete mať čas, nie je problém. Potom máte stretnutia, keď vám to nebude stačiť. Tak si môžete urobiť ešte extra stretnutia aj neskôr. Dobre,  tak vy ste právnik, takže vy asi viete o čom hovoríte. Takže tak máme aj víkend, kľudne cely víkend môžeme pracovať. Dobre. Ďakujem pekne. 
Ak sa nikto ďalší nehlási do rozpravy, tak uzatváram tento bod s tým, že sa stretneme 24.6. Samozrejme keby sa vyskytli akékoľvek mimoriadne udalosti, tak vieme sa im ešte aktuálne prispôsobiť. Poprosím, pán riaditeľ, prvá je najdôležitejšia vec, aby poslanci dostali všetky materiály, ktoré sú potrebné od začiatku po koniec čo najrýchlejšie. Ako to budeme robiť? Fotením alebo pre kluby, alebo šéfov klubov alebo? Pán riaditeľ, vieme pripraviť každému poslancovi nejako? Dobre, ideálne by bolo naskenovať a poslať vám to v nejakých balíkoch. Tie materiály, ktoré nebudú skenovateľné kvôli tomu, že sú staré a naozaj na tých žltých papieroch, tak tie nejako budeme fotiť. Dobre? Aby ste všetko dostali. Ja viem, len niektoré sa nedajú naskenovať, pretože sú slabo viditeľné na origináloch, ktoré máme. Čiže keď sa nebude dať naskenovať tak to budeme kopírovať. Niektoré veci možno nebudú, ale pokúsime sa všetko dať v digitálnej forme. Dobre? Aby ste mali všetko. To bude najjednoduchšie pre Vás. Ďakujem pekne, uzatváram tento bod teda a ďakujem za pozornosť.
- - -

Bod č. 74/2 
Ústna informácia o výsledku OVS na odpredaj pozemkov v lokalite VŠA.

p. Raši, primátor mesta - A poprosil by som prejdeme k ďalšiemu doplnenému bodu. Je to tiež nie veľmi veselý príbeh, Informácia o výsledku obchodnej verejnej súťaže na odpredaj pozemkov v lokalite VŠA. Pán poslanec Jakubov. Pán viceprimátor.

p. Jakubov, námestník primátora - Ďakujem pekne za slovo. Vážené dámy a páni. Tie nepríjemnosti si nechávame na koniec. Na ostatnom rokovaní zastupiteľstva 15. apríla 2013 sme schválili uznesenie číslo 595, ktorým sme dali súhlas s vyhlásením obchodnej verejnej súťaže spoločnosťou MFK na odpredaj pozemkov v lokalite VŠA. Preto, aby ste porozumeli akú informáciu Vám dám, dovolím si v stručnosti zopakovať, že sme súhlasili s odpredajom pozemkov formou obchodnej verejnej súťaže za cenu minimálne podľa znaleckého posudku. S tým, že predkupné právo zriadené na tie pozemky na ktoré je, bude zrušené mestom Košice rokovaním zastupiteľstva až po samotnej verejnej obchodnej súťaži, po schválení víťaza. Podmienky, ktoré sme si určili, a ktoré sú v tomto uznesení, sú to, že kúpna cena bude použitá na úhradu záväzkov splatných v termínoch do 31. marca 2013, že kúpna cena bude zaplatená na osobitný vytvorený účet MFK a nakladanie s finančnými prostriedkami na tom účte bude schvaľované valným zhromaždením MFK. Ďalej, že všetky úkony súvisiace s prevodom nehnuteľnosti podpíše ako člen štatutárneho orgánu aj zástupca mesta Košice. A posledná podmienka bola, že víťaz obchodnej verejnej súťaže musí byť schválený valným zhromaždením MFK a Mestským zastupiteľstvom v Košiciach. Bola vyhlásená verejná obchodná súťaž a posledný deň možnosti podania prihlášok o záujem na kúpu týchto pozemkov bol 3. jún 2013. Keďže do daného času nedošla žiadna ponuka, následne som obdržal list pána predsedu predstavenstva MFK Košice a.s. inžiniera Blažeja Podoláka, v ktorom mi oznamuje, že nebol predložený žiaden súťažný návrh. A vzhľadom na to, ako tvrdo bolo formulované uznesenie, navrhol, aby pre úspešnosť súťaže bolo zrušené uznesenie Mestského zastupiteľstva 595, s ktorým som Vás teraz oboznámil v celom rozsahu. Aby bolo zrušené predkupné právo na pozemky, na ktoré máme nárok. Za nerozumné poukázal stanovenie minimálnej kúpnej ceny na základe znaleckého posudku. Tá bola určená súdnym znalcom na 7 240 000 eur. Ďalej neodporúča stanoviť schválenie víťaza verejnej obchodnej súťaže Mestským zastupiteľstvom v Košiciach. Neodporúča viazať použitie zaplatenej kúpnej ceny na záväzky MFK k 31. marcu 2013. Neodporúča prijať podmienku schvaľovania použitia nadobudnutých peňazí vo verejnej súťaži valným zhromaždením MFK. A samozrejmé  súčasne žiada zrušiť podmienku odpredať tieto pozemky minimálne za cenu určenú znalcom. Ja v žiadnom prípade nepredložím takýto návrh do zastupiteľstva. Súhlasím s jednou vecou, že vzhľadom na súčasnú ekonomickú situáciu vo svete, cena určená znalcom ako minimálna cena, je cena diskutabilná a podľa všetkého, nikto sa nám do tejto súťaže neprihlási. Vzhľadom na tieto skutočnosti a situáciu v akej sa MFK nachádza, dovolím si predložiť takýto návrh na zmenu uznesenia číslo 595 zo XVI. rokovania Mestského zastupiteľstva v Košiciach zo dňa 15. apríla. A to, v časti súhlasí bod a) sa na konci vety vypustí text „za cenu minimálne podľa znaleckého posudku“. Tzn., že nové znenie tejto časti aby bolo „súhlasí s odpredajom pozemkov parc. č. 501 atď., atď., ktorý bude realizovaný MFK Košice formou obchodnej verejnej súťaže.“ Je na Vás či takúto jedinú úpravu, ktorú osobne ja pripustím alebo čo si dovolím ja predložiť, schválime alebo neschválime. Táto úprava znamená to, že do znovu teda vypísanej verejnej obchodnej súťaže by sa mohol prihlásiť každý subjekt, ktorý by mohol navrhnúť teoreticky od jedného eura až po „x“. Samozrejme v každom prípade tieto ponuky podliehajú schváleniu naďalej Mestskému zastupiteľstvu v Košiciach, pretože uznesenie 595 je stále v platnosti. Ďakujem pekne.

p. Raši, primátor mesta - Ďakujem pekne. Otváram rozpravu k tomuto bodu. Čiže chcem sa spýtať pán námestník . Čiže je to ústna informácia a toto je oficiálny návrh uznesenia, ktorý by sme mohli schváliť alebo nie? Čiže treba ho predložiť písomne návrhovej komisii. A nech sa páči diskusia pán poslanec.

p. Jakubov, námestník primátora - Je predložený písomnou formou.

p. Raši, primátor mesta - Dobre, pán poslanec Halenár po ňom pán poslanec Hlinka pán starosta.

p. Halenár, poslanec MZ - Ja si opäť myslím, pán námestník Jakubov, že prekračujete sľub. A teda, rušíte svoj sľub poslanca. A nemá sa vsúvať majetkový bod pred rokovaním.  Teda tak, ako minule. A toto, čo navrhujete znamená, že aj keď sa oboznámime s nejakou sumou, ktorá príde, tak zase poviete, tak toto je jediná suma, pretože, ktorý kupec by teraz nevyužil zúfalú situáciu tohto mesta? Že mesto potrebuje peniaze a potrebuje tie pozemky speňažiť? No kto by to nevyužil? Ťažko sa mi hovorí o tom, ako sme dospeli opäť do tejto ťaživej situácie. Keď sú tu aktéri, hlavní hrdinovia tohto smutného príbehu tu sedia s nami v tejto miestnosti. Jeden z nich je poslanec Rusnák, druhy z nich je poslanec Bereš, ktorí roky brali benefity za to, že sedeli v riadiacich a dozorných orgánoch MFK. A zakaždým, keď boli vyzvaní, aby podali nejakú správu ako stojí MFK, zostali čušať, mlčať. Myslím, že tu by sme mali tiež pristúpiť k nejakej morálnej, minimálne vyvodenia morálnej zodpovednosti za celý stav a prestať sa hrať na to, že s obecným majetkom sa môže takto manipulovať ako sme svedkovia. Ja sa obávam, že jediným a dobrým riešením by k tomu bola elektronická súťaž, riadená, manažovaná treťou firmou, tzn. úplne firmu mimo magistrát. Nejakou profesionálnou firmou, ktorá dokáže z domácich a neviem či aj zahraničných je možné, ale nie som si istý, ale zrejme z domácich firiem, aby vedela motivovať cez elektronickú súťaž okamžitého nejakého výhercu. Ja si neviem predstaviť nič v súčasnej situácii, v ktorej sa mesto ocitá, čo efektívnejšie by sa dalo nájsť.

p. Rusnák, poslanec MZ – Faktická pripomienka. Ďakujem. Pán poslanec Halenár, vážte slová. Vážte slová čo hovoríte. Ja som za celý čas nemal žiaden benefit za to, že som bol v dozornej rade. Hovoril som tam, kde som hovoriť mal. Pretože som neodpovedal na vaše otázky, to neznamená, že som nerobil všetko preto, aby všetko bolo v poriadku. A v poriadku aj bolo. Ďakujem.

p. Hlinka, poslanec MZ - Ďakujem. Chcel by som sa naviazať k meritu veci, ktorá je teraz pred nami predložená. A to je súlad postupu, ktorý je navrhnutý so zákonom o majetku obcí. Chcel by som sa opýtať alebo dať do pozornosti odborným zamestnancom, či takýto postup, ktorý je tu navrhnutý, je v korelácií s platným zákonom? Pretože tu by sme možnože vysúťažili cenu, ktorá by bola za iných okolností považovaná ako za prípad hodný osobitného zreteľa. A to už je trošku iná kategória, iné dôvody verejnoprospešné, neziskové a tak ďalej. Takže, chcel by som počuť na túto vec odpoveď, aby som sa mohol rozhodnúť slobodne, podľa možnosti aj objektívne.

p. Petrvalský, poslanec MZ - Ja tiež som smutný z tej celej záležitosti, ale momentálne mi ide o to, že my zaraďujeme „ad hoc“ bod o majetku obce. A tento bod musí jednoznačne prejsť všetkými odbornými komisiami. Nemôžeme „ad hoc“ zaradiť niečo na odpredaj. Mne sa to nepáči spôsob, akým to robíme. A ten spôsob podľa mňa nie je košér. To je všetko, ďakujem.

p. Petrenka, poslanec MZ - Ďakujem. Vážený pán primátor, páni poslanci. Pokiaľ by sme mali prijať návrh uznesenia, ktorý predložil pán námestník primátora, ja by som doporučil doplniť tam ešte jeden bod a síce, že mestské zastupiteľstvo si vyhradzuje právo neprijať ani jednu z predložených ponúk uchádzačov v prípade, že nebudú pre mesto výhodné. Ďakujem.

p. Raši, primátor mesta - Ďakujem pekne. Ja len to v uznesení, ktoré sme prijali minule, sme hovorili o tom, že bez ohľadu na to, akákoľvek ponuka príde, podlieha schváleniu mestského zastupiteľstva. Ponuka neprišla žiadna, pretože znalecká suma bola taká, že nikto na to ani len nezareagoval. Pretože ju robil znalec v dobrej viere, ale bez bratia do súvisu toho, že ten pozemok je za sumu 7 miliónov eur alebo koľko nepredajný. A pán námestník prišiel len s informáciou, lebo my netušíme, aká je komerčná hodnota tohto pozemku. Netušíme. Vieme, že asi nie je taká, aký je znalecký posudok, pretože keby taká bola, tak sa minimálne jeden uchádzač prihlási. Pán námestník prišiel s možnosťou, či kompetenciu schváliť akúkoľvek sumu si necháme, ale či sa nepustí súťaž, aby sme vôbec vedeli či a aký záujem je s tým, že tá kompetencia zastupiteľstva schváliť hocijakú sumu vždy tu bude. A vždy mestské zastupiteľstvo tu bude môcť zvrátiť. Ale samozrejme máte pravdu v tom, že je to robené veľmi narýchlo. Čiže, ale ten dôvod, prečo to predkladá je jediný, lebo máme pozemok, máme znaleckú hodnotu a nemáme kupca. A v tejto dobe nikto nevie odhadnúť, pretože môže Vám aj realitná kancelária povedať o akejkoľvek sume, ale keď jej to ponúknete, tak povie, že ale za túto to nechce. Čiže ide len o to.

p. Süli, poslanec MZ - Vážený pán primátor, ctené zastupiteľstvo. Ja sa chcem spýtať len na jednu vec. Či môžeme v takej podobe, na základe ústnej informácie dnes vôbec sa uzniesť na niečom? Ja by som navrhoval skôr, aby sme to odložili na to mimoriadne zastupiteľstvo, kde budeme hovoriť aj o Strelingstave. A tam, máme čas si to prejsť podrobnejšie a trošku si.... Dnes sme trošku rozčarovaní,  povedal by som, aj vyrušení s tou informáciou Strelingstavu. Ja teraz, ďalšia taká mína, u mňa budí takú neistotu, kde. viete, kde som veľmi rozčarovaný.

p. Raši, primátor mesta - Jasné. Niekto je fascinovaný, niekto je rozčarovaný, ale máte pravdu.

p. Jakubov, námestník primátora - Ďakujem pekne. Vážený pán poslanec Halenár, v žiadnom prípade by som nechcel odchádzať svoje povinnosti. Túto informáciu teda sme dostali až po treťom tohto mesiaca, pretože dovtedy bola možnosť podať súťažný návrh. Samozrejme, ak by sme chceli dodržať inštančný postup cez všetky inštitúcie, tak ako sa riešia majetkové veci, tak vieme to podať potom najskôr v septembri, na septembrovom zastupiteľstve. Samozrejme, viem, že je to  narýchlo, ide o to, že preto som citoval uznesenie číslo 595 z 15. apríla, pretože všetko podlieha opäť schváleniu mestským zastupiteľstvom. Čiže všetko sa opäť musí dostať na rokovanie mestského zastupiteľstva. A vítam takýto návrh, nevedeli sme, že bude mimoriadne zastupiteľstvo, pripravíme písomnú informáciu. A samozrejme na mimoriadnom zastupiteľstve alebo pred mimoriadnym zastupiteľstvom, každý poslanec dostane do ruky. A je na nás, s čím prídeme, s akým návrhom. Ja som počul aj nejaké iné alternatívy, čo mi pán Petrvalský spomínal pri stretnutí. Nie je problém. Toto nie je moja kauza, môj problém. Ja sa snažím, ako som vždy povedal, riešiť niečo. Ďakujem pekne.

p. Čekanová, poslankyňa MZ – Faktická pripomienka. Ďakujem za slovo. Vážený pán námestník, ja len navrhujem zobrať na vedomie túto ústnu informáciu o výsledku, aby sme nesťahovali ani nerušili bod programu. A potom vlastne vieme aj mimoriadnu komisiu majetkovú zvolať. Takže nemal by byť problém pred mimoriadnym mestským zastupiteľstvom. Ďakujem.

p. Raši, primátor mesta - Dobre ďakujem pekne. Čiže máme návrh na uznesenie, aby sa informácia, ústna informácia o výsledku obchodnej verejnej súťaže na odpredaj pozemkov v lokalite VŠA, aby ju poslanci vzali na vedomie. Dobre? Čiže poprosím návrhovú komisiu, aby uviedla hlasovanie k tomuto návrhu uznesenia. Nech sa páči.

p. Kaifer, poslanec MZ a člen návrhovej komisie – „Mestské zastupiteľstvo v Košiciach berie na vedomie ústnu informáciu o výsledku obchodnej verejnej súťaže na odpredaj pozemkov v lokalite VŠA – plnenie uznesenia MZ č. 595 zo dňa 15.04.2013.“

Hlasovanie č. 90 -	za: 29, proti: 0, zdržali sa: 2
 
p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 75 
Interpelácie poslancov MZ

p. Raši, primátor mesta - Prejdeme k bodu číslo 75 a tým je priestor pre vaše interpelácie. Nech sa páči, môžete sa prihlásiť. Nech sa páči, pán starosta Petrvalský.

p. Petrvalský, poslanec MZ - Ďakujem veľmi pekne. Mám tu niekoľko bodov, možnože budem trošku aj nepríjemnejší, ale je to asi na dobro veci. Všetko bude na vás pán primátor. Rád by som sa dostal k zmluve s firmou Kosit, lebo aj v tomto roku boli problémy so zimnou údržbou. Nespokojnosť je na mestskej časti so zberom inertného materiálu, s odvozom odpadu, s upratovaním okolia kontajnerov. Hlavne ma zaujíma, že koľko inertného materiálu bolo v mestskej časti vysypané, koľko bolo pozbierané a čo bolo fakturované, lebo so zimnou údržbou skutočne boli problémy aj tohto roku. 
Po druhé. Bol by som rád, keby sa doriešili  konečne vlastnícke vzťahy k odvodňovacím rigolom a vpustiam, ktoré odvádzajú povrchovú vodu ako aj oporným múrom. Je to majetok, ktorý nepatrí nikomu a teda nie je pravidelne kontrolovaný, udržiavaný, v dôsledku čoho nám povrchová voda ešte stále devastuje mestskú časť.
Tretie. Dostali sme dnes správu NKÚ do ruky. Ale ja, čo som čítal v odpovediach a v nápravách, som napríklad nenašiel, ako sa skončilo telefonovanie za 1050 eur jedným z mestských poslancov. Takže toto by som bol veľmi rád, keby mi niekto odpísal. 
Po štvrté. Rád by som požiadal pána primátora o navýšenie počtu policajtov v mestskej časti tak, aby aspoň 2 hliadky vykonávali denne pešiu hliadkovú činnosť, ktorej sa dožadujú obyvatelia našej mestskej časti. Ja viem, že je s tým problém, s počtom mestských policajtov, ale skutočne nevidíme živého policajta na ulici. A to by nebolo dobré. 
Po piate. Rád by som dostal informáciu o tom, čo pre EHMK obstarala firma Pro-tender a v akej výške. Vieme, že za posledný čas bola medializovaná, tak hlavne kvôli tomu. 
V súvislosti s firmou EEI sa objavili veľmi zaujímavé informácie o prepojení inžiniera Milana Jankuru na túto firmu. Zaujíma ma, prečo bol potom vymenovaný do funkcie riaditeľa Správy majetku mesta Košice? A či ste pán primátor v tejto súvislosti vedeli o jeho prepojení na túto firmu, respektíve na pána inžiniera Felegiho? 
A siedma je, že rád by som dostal výročnú správu organizácie Turizmus, lebo som ju nenašiel a dotácia minuloročne narástla o 30000 eur. Takže výročnú správu by som rád z tejto organizácie dostal. Ďakujem.

p. Raši, primátor mesta - Ďakujem pekne, poprosím všetky informácie korektne dať pánovi starostovi v kompletnom znení, pán poslanec Kažimír nech sa páči.

p. Kažimír, poslanec MZ - Ďakujem pekne pán primátor. Ja by som mal interpeláciu na pána náčelníka Mestskej polície v súvislosti s Dominikánskym námestím. Na trhu dosť sa pohybujú vo veľkom počte vreckári, čo som si všimol, tzn. mestského policajta som nevidel, tzn. otázka akým spôsobom Mestská polícia rieši tento problém, ktorý je dosť akútny, na ktorý som upozorňoval aj operačného dôstojníka. 
Druhá otázka, pán primátor na teba, aká je koncepcia mesta Košice? Samozrejme reálna, možná, riešením havarijného stavu komunikácie na Košickú Polianku? Ďakujem pekne.

p. Gamcová, poslankyňa MZ – Ďakujem, vážený pán primátor. Ja by som sa tiež pripojila k tým interpeláciam pána poslanca Petrvalského. V dvoch správach, ktoré sme prerokovali, bolo napísané, že schvaľujeme správu nezávislého audítora z overenia účtovnej uzávierky. Tiež, bol to len výňatok, tá má len 3 strany. Chcela by som vás poprosiť o plné znenie, tak isto správu NKÚ. 
Potom by som vás chcela poprosiť o informáciu, či už bola doriešená reštitúcia na  Hlavnej 70, a ako? A taktiež či bola uhradená daň z nehnuteľností Vysokou školou bezpečnostného manažérstva, ktorej sme v aprílovom zastupiteľstve predali majetok. A ešte by som vás chcela poprosiť, pokiaľ budú tie rokovania ohľadom zníženia počtu mestských častí, aby som bola ako nezávislý prizvaná. Ďakujem.

p. Hlinka, poslanec MZ - Ďakujem. Keďže máme tento rok Európske hlavné mesto kultúry, chcel by som sa opýtať, tak, ako sa ma pýtajú aj mnohí Košičania. Začiatkom roka bolo avizované, že do nášho mesta práve v tomto roku sa podarí zabezpečiť zriadenie leteckého spojenia aj z niektorých metropol Európy, vo forme charterových letov. Samozrejme vieme, že mesto Košice nie je to, ktoré by toto mohlo vybaviť, ale keďže mesto Košice, pokiaľ viem, je minoritný akcionár v rámci košického letiska. Už nie je?! Tak sa chcem opýtať, či takáto téma je aktuálna alebo nie vo vzťahu k druhému polroku? Pretože niečo sa hovorilo a tie výsledky zatiaľ nie sú, tieto ktoré mali byť. Začiatkom roka to bolo avizované. Toľko z mojej strany.

p. Raši, primátor mesta - Ďakujem pekne pán starosta, ďakujem pekne, uzatváram bod interpelácie. Tlačivá, pokiaľ ich nemáte, si môžete vyzdvihnúť u zamestnancov kancelárie samosprávnych orgánov a interpelácie dostanete podľa rokovacieho poriadku v stanovenom termíne.
- - -

Bod č. 76 
Dopyty poslancov MZ

p. Raši, primátor mesta - A teraz otváram bod číslo 76 a dávam priestor na vaše dopyty, nech sa páči. Pán starosta Petrvalský, nech sa páči.

p. Petrvalský, poslanec MZ - Ďakujem veľmi pekne. Je mi veľmi ľúto, že tu nie je viac už poslancov Národnej rady, ale aspoň bude dopyt na vás pán primátor. Zajtra začína schôdza Národnej rady a je predložené druhé čítanie zákona o dôležitých investíciách, ktorú predkladá pán poslanec Kondrót. Je tam, že investícia bude dôležitou vtedy, keď bude mať viac ako 100 mil. eur v hodnote alebo vytvorí 300 pracovných miest. A v prvom čítaní ste všetci toto túto novelu zákona schválili. Problém je tam jeden, že z rozhodovaní o mimoriadnych investíciách sú vylúčené samosprávy. A ja sa obávam jedného, že presne tento zákon umožní ťažbu uránu u nás, ťažbu zlata a tieto veci. Takže ja osobne by som bol veľmi rád, keby takéto zákony v Národnej rade neprechádzali aj našim pričinením. Ďakujem.

p. Raši, primátor mesta - Ďakujem pekne. Len aby bolo jasno. Tento zákon nemá žiaden súvis s blokovaním ťažby uránu. Pretože toto zas, aby tu nevznikal chaos, zákon aj keby prešiel v akomkoľvek znení, nijako nebude môcť ovplyvniť stav, keď sme zrušili ťažbu uránu. Toto sú 2 veci, ktoré spolu nesúvisia v tomto prípade. A čo sa týka tých ostatných vecí, dobre, ja sa spýtam aj pána poslanca Kondróta, že aké riziká teoretické pre samosprávu z toho zákona vyplývajú. Dobre? 

p. Süli, poslanec MZ – Faktická pripomienka. By som chcel reagovať na slová pána Petrvalského. Na zastupiteľstve Košického samosprávneho kraja do územného plánu sme dostali také uznesenie, že na území Košického samosprávneho kraja ťažba rádioaktívnych nerastov nie je možná, nie je dovolené. Pravdepodobne bude to zapracované. Tým pádom tu nie je o čom rozprávať.

p. Raši, primátor mesta - Súhlasím s vami, ďakujem pekne, pani poslankyňa Gamcová, po nej pán poslanec Bereš.

p. Gamcová, poslankyňa MZ - Ďakujem pán primátor, ja mám dopyt na pána riaditeľa magistrátu. Chcela by som ho poprosiť, či neuvažuje sa o znížení, skrátení hodín pri kancelárii prvého kontaktu. Hlavne v stredu, v tých letných mesiacoch. Ja si myslím, že je to dosť zložité pre tie ženy, hlavne v tých horúčavách, aby tu sedeli až do 18-tej hodiny. Tak či by ste neuvažovali o skrátení tohto času? Ďakujem.

p. Bereš, poslanec MZ - Ďakujem pekne za slovo pán primátor. Využijem túto príležitosť,  nemám to nejako sformulované, ako dopyt, je to možno niečo, čo už je ex post, len je to možno nejaká prosba alebo niečo. Určite sa zhodneme na tom, že na jednotlivých mestských častiach je dobré, ak jej súčinnosť Mestskej polície a úradu. Myslím si, že to je taký ten ideálny stav. Viem tak isto, že nemáme nejakú kompetenciu zasahovať do toho, kto kde je veliteľom. To je ďalšia vec. Ale možno, len tak minimálne nejaké pravidlá slušnosti alebo nejakého fungovania vzájomného by bolo dobré, ak sa nejaké zmeny chystajú, niekde, kde to dobre funguje, aspoň minimálne nejaká informácia vopred, nejaké prerokovanie. Nebudem teraz konkrétny, ale keď nejakému starostovi alebo starostke má nejaké komunikačné problémy s nejakým veliteľom a chystajú sa nejaké výmeny, tak sa naruší niečo, čo dobre funguje. Niekedy tá spolupráca je o tom, že sú nastavené dlhodobo nejaké procesy, sú dohodnuté nejaké školenia alebo nejaké besedy so žiakmi základných škôl, sú dohodnuté nejaké veci do budúcnosti a nejaké informačné služby pre dôchodcov, a je nejaký systém nastavený, potom sa do toho nejako tak vbehne, že keď potom zháňam informácie, tak ani poslanci z mestskej časti, ani pán námestník, ani nikto v podstate nevie mi dať nejakú relevantnú informáciu, prečo sa nejaká výmena deje. Čiže len do budúcnosti by som poprosil, ak by mali byť nejaké štandardné vzťahy aj medzi stanicami a starostami, tak aby sa tieto veci možno predrokovali dopredu. Ďakujem.

p. Raši, primátor mesta - Ďakujem pekne. Pán náčelník, prosím, pokiaľ budete robiť zmeny v budúcnosti, tak, aby sa to starosta nedozvedel ako posledný. Samozrejme, je to plne vaša kompetencia, nikto do toho zasahovať nebude, ale minimálne z hľadiska prenosu informácií. Ďakujem pekne, pán poslanec Süli, po ňom pán poslanec Halenár.

p. Süli, poslanec MZ - Vážený pán primátor, keď sa dobre pamätám, mestá a obce sú akcionármi podľa počtu obyvateľov Východoslovenskej vodárenskej spoločnosti. Pomaly sa končí volebné obdobie, sme v treťom roku. Mohli by sme dostať takú informáciu, aký je stav? Lebo, sluší sa. Tam máme pomerne veľký podiel, lebo sme najväčšími akcionármi tejto spoločnosti. Kto nás tam zastupuje? Ako zastupuje? Aké sú výsledky hospodárenia? A tak ďalej. Takéto informácie by sme si zaslúžili, keď to všetko platí. Myslím si, že sme ešte akcionármi?

p. Raši, primátor mesta - Dostanete kompletnú informáciu. Sme najväčším akcionárom zo všetkých miest a obcí. Košice majú tesne nad 19 % z danej akciovky. A dostanete celú informáciu. Za mesto tam, ako bol pán primátor Knapík, tak som tam isto aj ja, ako podpredseda predstavenstva, bez nároku na odmenu. Ale dostanete informáciu, vrátane hospodárskeho výsledku a všetkých vecí. Ďakujem pekne pán poslanec Halenár, po ňom pán poslanec Gábor.

p. Halenár, poslanec MZ - Bolo by možné urobiť nejaký prieskum spokojnosti stravníkov v budove magistrátu s kvalitou poskytovaných jedál? Ide mi o to, že ja tu chodím prakticky raz za 2 mesiace, možno 3, a zdá sa mi, kvalita toho servisu, je zlá. Je nedostatočná. Správanie sa tých ľudí je niekedy na zdvihnutie, teda ľudí, ktorí nosia tu stravu, je na zdvihnutie obočia. A je možné, že 500 ľudí alebo koľko, možno menej, ma nejaký názor tiež na to. Bolo by dobre po čase vyhodnotiť kvalitu nejakým prieskumom anonymným, možnože by sme sa dozvedeli viac a na základe toho vedeli postupovať. Teda ide mi o to, či by vedelo mesto zabezpečiť prieskum spokojnosti stravníkov anonymný samozrejme, slušnou formou, efektívne vyhodnotený a predložiť ho, tak asi mne, keď som sa pýtal na to. Ďakujem.

p. Raši, primátor mesta - Ďakujem pán poslanec, nie je žiaden problém urobiť prieskum. Ja dokonca už viem aj jeho výsledok. Ten výsledok bude presne taký, aký ste hovorili vy. Lebo vo všeobecnosti nie je spokojnosť zamestnancov so stravou, ktorá sa podáva. Bohužiaľ zmluva, ktorá bola podpísaná zase niekedy v minulosti, túto možnosť subjektívnu nespokojnosť, ako ukončenie zmluvy neumožňuje. Ináč by už dávno bola vypísaná nová súťaž. Nie je spokojnosť zamestnancov všeobecne tak, ako vaša, so stravou na magistráte. A myslím si, že môžeme urobiť kľudne aj verejný prieskum,  lebo aj sme robili a výsledok bol, ako hovorím. A to nie je jediný problém. Problém je aj to, že zamestnanci, ktorí v tejto spoločnosti pracujú, majú problémy s vyplácaním miezd, atď. Čiže, hľadá sa forma, aby sa zmena urobila tak, aby mesto potom nemuselo platiť za nejaké vypovedanie zmluvy mimo zmluvných dôvodov, a aby sa táto situácia vyriešila, pretože tá spokojnosť nie je. Pán poslanec Gábor nech sa páči.

p. Gábor, poslanec MZ - Ďakujem vážený pán primátor, vážení kolegovia. Chcel som sa opýtať na tlak ľudí, ktorí bývajú na ulici Podjavorinskej 3 až 13, ako to bude s dodávkou elektrickej energie na Luníku IX?  Ľudia sú odstavení od elektrickej energie už od roku 2011. Ďakujem.

p. Betuš, poslanec MZ - Ďakujem za slovo. Ja som si to naschvál nechal na koniec, lebo nie som si istý, či to patrí do tohto bodu, ale, pán riaditeľ, chcel by som takým dopytom, že či by nebolo možné upraviť strom nad semaforom Hlinková ulica oproti čerpacej stanici OMV, pretože nevidno semafor. Dnes som išiel ráno v tej zápche a treba to urýchlene urobiť, aby nejaký vodič z titulu nepozornosti a neskorého zbadania svetla niekoho nezabil. 

p. Raši, primátor mesta - Dobre, určite áno. Verím, že sa nám to podarí skôr, ako sa tam niekto oňho priviaže a zabráni nám v tom. Ďakujem pekne uzatváram bod Dopyty. Poprosím aby všetci kompetentní odpovedali pánom poslancom a dámam poslankyniam.
- - -

Bod č. 77 
Rôzne

p. Raši, primátor mesta - A otváram bod Rôzne. Mám tú informáciu od pána riaditeľa Sudzinu, že chce v bode rôzne vystúpiť, pretože našiel odpoveď na námietku vznesenú pani poslankyňou Gámcovou. Nech sa páči pán riaditeľ.

p. Sudzina, riaditeľ EHMK - Vážený pán primátor, ďakujem za možnosť vystúpiť v bode Rôzne. Vážení páni poslanci, ja by som sa touto formou chcel ospravedlniť pani poslankyni Gamcovej za nekorektnú informáciu, ktorú som jej podal pri vysvetlení na jej dotaz a síce, pokiaľ ide o spoločnosť, respektíve organizáciu pána Plačka, informácia, že nepodával alebo nepodal v dostatočnom termíne žiadosť, sa týkala roku 2012, po preverení sme zistili, že v roku 2013 túto žiadosť podal. Či bola doručená korektne a jeho projekt bol nepodporený z dôvodu nekorektnosti alebo či to bolo z dôvodu rozhodnutia komisie preverím a budem vás dostatočne informovať. Ešte raz sa ospravedlňujem.

p. Raši, primátor mesta - Ďakujem pekne. Čiže ja by som len upresnil, asi nie z dôvodu nekorektnosti, ale nekompletnosti. Lebo dva dôvody sú: buď formálne chyby alebo vyradenie komisiou. Takže poprosím pán riaditeľ, aby ste pani poslankyňu Gamcovú informovali, potom ako to bolo, keďže ste ju už raz zaviedli. Ďakujem pekne.
- - -

Záver rokovania

Primátor mesta Košice Richard Raši sa poďakoval za zvládnutie schôdze rokovania mestského zastupiteľstva. Uviedol, že na ďalšom riadnom rokovaní MZ sa stretnú 
16. septembra 2013, ale na mimoriadnom rokovaní sa stretnú 24. júna, t.j. o týždeň v pondelok o 14.00 hod. s tým, že predtým sa uskutoční ešte rokovanie mimoriadnej mestskej rady približne o 12.30 hod. Členom mestskej rady bude na rokovanie mestskej rady doručená pozvánka a dovtedy sa čo najskôr pripravia všetky materiály, aby mohli byť doručené poslancom, aby mali čas si ich naštudovať. Vyhlásil XVII. rokovanie Mestského zastupiteľstva v Košiciach za ukončené.

            Ing. Pavol Lazúr     				MUDr. Richard Raši, PhD., MPH
riaditeľ Magistrátu mesta Košice			         primátor mesta Košice

Zápisnica vyhotovená dňa 11. 07. 2013
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

Ing. Iveta Kijevská ........................................................	Podpísala dňa: 22. 07. 2013

JUDr. Marek Kažimír ...................................................	Podpísal dňa: 18. 07. 2013

Obsah:

1	Úvod rokovania, K programu rokovania
3	Overovatelia zápisnice, Návrhová komisia
4	Informácia primátora mesta o svojej činnosti od XVI. rokovania MZ
5	Správa o činnosti Útvaru hlavného kontrolóra
11	Informácia o plnení úloh vyplývajúcich z uznesení MZ od XIV. rokovania MZ
12	Správa o odpovediach na interpelácie a dopyty poslancov mestského zastupiteľstva, ktoré  boli prednesené na XVI. rokovaní MZ dňa 15.04.2013
15	Návrh VZN mesta Košice o určení názvu ulíc Levická, Novobanská, Breznianska, Žarnovická, Topoľčianska, Púchovská, Tvrdošínska, Prievidzská a Fiľakovská
15	Návrh VZN mesta Košice o určení názvu ulice Bielych albatrosov
16	Návrh VZN mesta Košice o určení názvu ulice Fatranská
16	Návrh VZN mesta Košice o určení názvu ulice Nad záhradami
16	Úverové financovanie investičných projektov EHMK – Košice 2013
18	Návrh na 1. zmenu programového rozpočtu mesta Košice na rok 2013
18	Správa nezávislého audítora z overenia riadnej účtovnej závierky mesta Košice k 31.12.2012
19	Zmeny a doplnky č. 4 regulačného plánu Námestie osloboditeľov Košice
20	Návrh na zmeny a doplnenia Štatútu mesta Košice - plnenie úloh na úseku ochrany pred požiarmi a plnenie úloh hospodárskej mobilizácie
21	Návrh na zmeny a doplnenie § 61 a § 62 Štatútu mesta Košice v oblasti sociálnych vecí
22	Návrh na zmenu VZN mesta Košice č. 78/2006 o čistote a o verejnom poriadku
24	Návrh na zmeny a doplnenia VZN mesta Košice č. 103 o určení výšky príspevku na čiastočnú úhradu nákladov v školách a v školských zariadeniach, ktorých zriaďovateľom je mesto Košice
27	Prerokovanie protestu prokurátora a návrh na zrušenie VZN mesta Košice č. 32/1996 pravidlá vydávania všeobecne záväzných nariadení mesta Košice
28	Prerokovanie protestu prokurátora a návrh na vypustenie § 11 VZN mesta Košice č. 42/1998 o usmerňovaní ekonomickej a inej činnosti a o podmienkach povoľovania predajného a prevádzkového času na území mesta Košice
29	Informácia o výsledkoch hospodárenia obchodných spoločností so 100 % majetkovou účasťou Mesta Košice za rok 2012
29	Príprava projektu - Elektronizácia služieb mesta Košice
30	Rozšírenie predmetu činnosti v zriaďovateľskej listine príspevkovej organizácie Psychosociálne centrum, Jegorovovo nám. č. 5, Košice
31	Návrh na rozšírenie predmetu podnikania obchodnej spoločnosti Bytový podnik mesta Košice, s.r.o.
31	Návrh na úpravu  predmetu činnosti obchodnej spoločnosti  Tepelné hospodárstvo, spoločnosť s ručením obmedzeným Košice
32	Delegovanie členov do RŠ pri ZŠ Ľ. Podjavorinskej 1, Košice v zriaďovateľskej pôsobnosti mesta Košice za zriaďovateľa
32	Návrh na prerokovanie platu primátora mesta Košice
33	Výročná správa Košice – EHMK 2013, n.o. za rok 2012 o činnosti a hospodárení
35	Priebežná správa o projekte Košice – EHMK 2013 za obdobie 01.03.2013 – 30.04.2013
37	Správa o výsledku kontroly stavu verejných financií a majetku v meste, ktoré je sídlom kraja za rok 2012 vykonanej NKÚ SR
38	Zmena zástupcu mesta Košice vo funkcii člena dozornej rady v obchodnej spoločnosti TEPELNÉ HOSPODÁRSTVO, s.r.o.
39	Vystúpenie mesta Košice z Regionálneho poradenského a informačného centra Košice
40	Informácia o návrhoch na nové členenie MČ mesta Košice.
51	Koncepcia riešenia statickej dopravy v meste Košice – návrh spoločnosti EEI, s.r.o.
61	Prenájom priestorov v objektoch ZŠ Nám. L. Novomeského 2, Košice pre nájomcu Rajo a.s. ako dôvod hodný osobitného zreteľa
61	Prenájom priestorov v objekte bývalej ZŠ Charkovská 1, Košice pre nájomcu Spojená škola, Vojenská 13, Košice ako dôvod hodný osobitného zreteľa
62	Prenájom priestorov v objekte bývalej MŠ Jegorovovo námestie č. 5 Košice pre nájomcu Košice 2013, n.o. ako dôvod hodný osobitého zreteľa
62	Prenájom priestorov v objektoch ZŠ Gemerská 2, Košice, pre nájomcu Rajo, a.s. ako dôvod hodný osobitného zreteľa
63	Majetkovoprávne usporiadanie pozemkov dotknutých stavbou IKD, Trať námestie Maratónu mieru - Staničné námestie
63	Zriadenie vecného bremena - práva  uloženia a údržby inžinierskych sietí pre stavbu: Košice, ul. Baštová, Hradbová, Vrátna, Čajkovského, kabelizácia NN siete – II. etapa, na pozemkoch vo vlastníctve mesta Košice v prospech Východoslovenskej distribučnej,  a.s. Košice
64	Zriadenie vecného bremena práva uloženia inžinierskych sietí na ul. Hrnčiarska Košice, na pozemkoch vo vlastníctve mesta Košice v prospech VVS,  a.s. Košice
64	Zriadenie  vecného bremena práva uloženia inžinierskych sietí na Palackého ul. a  Bajzova ul. Košice, na pozemkoch vo vlastníctve mesta Košice, v prospech VVS, a.s. Košice
65	Zriadenie vecného bremena práva uloženia a údržby inžinierskych sietí pre stavbu: Košice – rekonštrukcia vodovodu ul. Hrnčiarska, Podtatranského, Rumanová a Vodná, na pozemkoch vo  vlastníctve  mesta  Košice v prospech VVS, a.s. za 1,- €
65	Zriadenie vecného bremena na pozemkoch vo vlastníctve mesta Košice, nachádzajúcich sa na území MČ Poľov, v prospech VVS, a.s. za 1 €
66	Zrušenie práva spätnej kúpy nehnuteľnosti - Bývalej materskej škole a jasliach v Drocárovom parku č. 2, vo vlastníctve MČ Košice – Sídlisko KVP v prospech Mesta Košice
66	Odplatný prevod dokončených investícií, zrekonštruovaných detských ihrísk v lokalitách Krosnianska 13 - 15 a Buzulucká 25 v Košiciach od MČ Košice – Dargovských hrdinov do vlastníctva mesta Košice za celkovú kúpnu cenu 2,- € a následné ich zverenie do správy Správe mestskej zelene v Košiciach
67	Zverenie nehnuteľnosti parc. registra KN-C č. 4422/3 v k. ú. Jazero do správy MČ Košice – Nad jazerom
67	Zverenie spoluvlastníckych podielov na pozemkoch v rámci areálu ZOO Košice do správy príspevkovej organizácii Zoologickej záhrade Košice
67	Odňatie pozemku zo správy MČ Košice - Staré mesto a následný prenájom častí pozemkov pre mestskú časť za účelom realizácie verejného osvetlenia chodníka na Lomenej ul. v  k. ú. Letná
68	Prenájom pozemkov pre MČ Košice – Nad jazerom  za účelom výstavby vonkajšieho osvetlenia ihriska polostrova Amurská z dôvodov hodných  osobitného zreteľa
68	Prenájom pozemkov pre MČ Košice – Nad jazerom  za účelom výstavby verejného osvetlenia chodníkov Čingovská ul. z dôvodov hodných osobitného zreteľa
69	Prenájom pozemkov pre MČ Košice – Nad jazerom za účelom výstavby verejného osvetlenia parkoviska na Jenisejskej ul. z dôvodov hodných osobitného zreteľa
69	Prenájom pozemku pre MČ Košice – Nad jazerom  za účelom výstavby parkoviska na Bukoveckej ul. z dôvodov hodných osobitného zreteľa
69	Dlhodobý prenájom pozemkov v k. ú. Terasa formou obchodnej verejnej súťaže
70	Prenájom odovzdávacích (výmenníkových) staníc vrátane príslušenstva a pozemkov pre Tepelné hospodárstvo spoločnosť s ručením obmedzeným Košice   a schválenie výšky nájomného z dôvodov hodných osobitného zreteľa
70	Prenájom pozemkov v k. ú. Terasa za účelom rozšírenia parkovacích plôch pre MČ Košice – Západ z dôvodu hodného osobitného zreteľa
71	Učenie spôsobu prevodu pozemkov v k. ú. Stredné mesto na základe obchodnej verejnej súťaže a podmienky OVS
71	Určenie spôsobu prevodu časti pozemku v k. ú. Terasa priamym predajom
71	Určenie spôsobu prevodu časti pozemku v k. ú. Južné mesto priamym predajom
72	Určenie spôsobu prevodu – priamy predaj pozemkov v k. ú. Ružín
72	Určenie spôsobu prevodu – priamy predaj pozemku v k. ú. Myslava
72	Určenie spôsobu prevodu – priamy predaj pozemku v k. ú. Severné mesto
73	Určenie spôsobu prevodu nehnuteľností v k. ú. Ťahanovce dobrovoľnou dražbou
73	Zrušenie uznesenia  MZ v Košiciach č. 307 zo dňa 23. apríla 2012 a následné určenie spôsobu predaja pozemku v k. ú. Pereš formou priameho predaja
73	Zriadenie vecného bremena práva uloženia inžinierskych sietí na pozemkoch vo vlastníctve mesta Košice v prospech VSD, a.s. za 1,- €
74	Prevod nehnuteľností pozemkov v k. ú. Stredné mesto z dôvodu hodného osobitného zreteľa pre Tibora Szekeresa
74	Prevod nehnuteľností pozemkov v k. ú. Furča pre Jána Bihára do podielového spoluvlastníctva
75	Prevod pozemku zastavaného stavbou a priľahlej plochy v k. ú. Furča pre INZUKO s.r.o.
75	Zmena uznesenia č. 809 zo dňa 30.4.2009 o predaji nehnuteľností v k. ú. Terasa formou dobrovoľnej dražby
75	Priamy predaj pozemku v k. ú. Terasa pre Ing. Stanislava Andraščíka 
76	Priamy predaj pozemku v k. ú. Krásna pre Ing. Štefana Karaša a manželku Máriu Karašovú
76	Priamy predaj pozemku v k. ú. Ružín pre Ing. Dušana Kováča
76	Priamy predaj pozemku v k. ú. Severné mesto do podielového spoluvlastníctva pre MVDr. Renátu Magicovú, Mgr. Agátu Rigovú a MUDr. Františka Riga
77	Priamy predaj pozemku v k. ú. Severné mesto pre Ing. Mariána Alberta, Ing. Mateja Trebuľu, MUDr. Františka Sabola a MUDr. Alexandru Sabolovú. rod. Ďuranovú
77	Prevod nehnuteľnosti bytového domu a pozemkov v k. ú. Luník na ulici Krčméryho 1 a 3 z dôvodu hodného osobitného zreteľa pre Saleziánov don Bosca – Slovenská provincia
78	Nakladanie s nebytovým priestorom č. 1 v dome na ul. Čapajevova č. 15 – zmena spoluvlastníckych podielov
78	Predaj nebytového priestoru pre nájomcu Rudolfa Maďorana – DORAN na ul. Čapajevova č. 15
78	Predaj nebytového priestoru – garáže pre nájomcu Jaroslava Lakatoša v dome na ul. Buzulucká č. 12
79	Predaj  nebytového priestoru pre nájomcu Jána Sotáka na ul. Železiarenská č. 39
79	Predaj  nebytových priestorov pre nájomcu Ing. Mária Besterciho na ul. Mäsiarska č. 41
79	Ústna informácia o vývoji súdneho sporu mesta Košice a Waltz Properties Limited
87	Ústna informácia o výsledku OVS na odpredaj pozemkov v lokalite VŠA.
90	Interpelácie poslancov MZ
92	Dopyty poslancov MZ
94	Rôzne
96	Záver rokovania